
PROLOGI 


Filosofien salatut elämät 


O 


le harrastetaan nykyään laajasti maamme tu- 
ruilla ja toreilla. Filosofien elämää tunnetaan silti har- 
vinaisen vähän. Historian klassisista filosofeista on kir- 
joitettu paksuja kirjoja, mutta kukapa tuntisi suomalaisen 
nykyfilosofin arkipäivää ja hengenelämää? — Eipä juuri 
kukaan — eivät edes filosofit itse, sillä useimmiten he ovat 
niin syventyneitä tutkimaan noita historian suuria jätti- 
läisiä, että unohtavat tarkemmin pohtia omien tekojensa 
ja tottumustensa filosofista asemaa. 

Tämä teos sisältää muistiinpanot eräiden suomalaisten 
nykyfilosofien edesottamuksista ja kohtalonkysymyksistä 
sellaisina kuin olen ne omin silmin nähnyt. Nämä kerto- 
mukset perustuvat todellisiin tapahtumiin, joita kuvail- 
lessani olen koettanut olla mahdollisimman realistinen. 
Vain mainittujen henkilöiden nimet ovat anonymiteetin 
varmistamiseksi absolutely fabulous. Muu noudattelee 
asioiden todellista laitaa, ja teoksen kaikki yhteydet to- 
dellisuuteen ovat enemmän kuin kuviteltuja. Tässä suh- 
teessa todellisuus ja kuvitelmat poikkeavat toisistaan vain 
siinä, että fiktioissa on yleensä järkeä. 

Sytykkeen tähän työhön antoi eräs Filosofian laitoksella 
sattunut tragedinen tapahtumasarja. Sen hämäräperäiset 
jäljet johdattivat minut koko opintojeni ajan salassa 
säilyneen arvoitusvyyhdin selvittämiseen. Kuten lukija voi 


huomata, teoksen tarinoita liittää yhteen tietty punainen 
lanka, jonka vähittäinen aukikerityminen merkitsee juuri 
sen pelottavan arvoituksen paljastumista, jonka jäljille 
näiden kirjoitusten laatija joutui filosofiaa opiskellessaan 
ja joka sittemmin kirkastui teoksen kirjoittajalle koko suu- 
renmoisella voimallaan. Tapahtumien filosofisen arvioinnin 
ja johtopäätösten teon jätän kuitenkin jokaiselle itselleen. 


Filosofisten aikakauskirjojen tavoin tämäkin teos alkaa 
eräänlaisella in memoriam -kirjoituksella. 

Elettiin viime vuosituhannen loppua, kun joukostamme 
poistui maailmalla mainetta niittänyt fysiikan filosofi Simo 
Sönkkö. Onnettomuus seurasi onnettomuutta, ja tapah- 
tumien tietty yhteensopivuus pani epäilemään, oliko näis- 
sä sattumissa kyse jostakin ennalta määrätystä kohta- 
losta vai tarkoin harkitusta rikoksesta. Selvää oli vain se, 
ettei henkirikosta synny ilman ruumista eikä ruumista 
ilman valitettavaa kuolemantapausta, joka omalla vää- 
jäämättömyydellään ikään kuin varmistaa filosofiamme 
lopputuloksen. Mutta selvittääksemme tapahtumien kau- 
histuttavaa kulkua meidän on nyt palattava ajassa taakse- 
päin ja kerrottava näiden viattomilta näyttävien sattu- 
musten yhä petollisemmille vesille johtanutta taustaa. 
Kuka oli fysiikan filosofi Simo Sönkkö? 


ENSIMMÄINEN LUKU 


Johdatus fysiikan filosofi Simo Sönkön 
henkilökohtaiseen tragediaan 


VS 


S imo Sönkkö ei kokenut filosofisen alkuykseyden ensi- 
elämyksiään järvenselällä lipuvassa veneessä. Hän ei 
antanut aalloilla välkehtivän auringon tai veneen laitoja 
vasten loiskuvien laineiden keinuttaa tajuntaansa puber- 
teetti-ikäiselle tyypilliseen fantasmaan. Päinvastoin: kuva- 
tunlaisessa tilanteessa Simo Sönkkö olisi antanut ylen, 
sillä hän oli sangen normaali nuori. Normaali, mutta var- 
haiskypsä, sanoivat filosofit. Toiset aikuiset olisivat sano- 
neet vain, että hän on huonovointinen, sellainen jollaiseksi 
tulee liiallisesta hölskytyksestä. Selvyyden vuoksi todetta- 
koon, ettei Simo Sönkkö koskaan ollut punkkari. 

Hänen lahjakkuutensa oli varhaisempaa alkuperää. Jo 
esiteini-lässä hänellä oli parempaa tekemistä. Sen ase- 
masta, että Sönkkö olisi sortunut murrosikäisen uh- 
makkaaseen kapinaan tai sallinut ajatustensa ajelehtia 
idealismin ulapalle, hän halusi tehdä jotain konkreettista: 
hän keskittyi malminetsintään. Yhdeksänvuotiaana Simo 
Sönkkö otti vastaan ensimmäisen tieteellisen stipendinsä, 
Outokumpu Oy:n kannustuspalkinnon nuorille malmin- 
etsijöille. Samalla hän antoi pedagogisen mallin natura- 
listiselle filosofialle. Ammattifilosofit olivat luonnollisesti 
riemuissaan, sillä he olivat kyllin erottelykykyisiä oival- 
taakseen lippalakkipäisen pikkupojan motivaatioraken- 


teen: asiallisuus, konkreettisuus ja vastenmielisyys uusia 
suuntia kohtaan. 

Ja tämä kaikki tapahtui ennen nykyfilosofian beibi- 
boomia. Vahinko vain, ettei Simo Sönkkö ole vieläkään 
kovin tunnettu. Monen positivistisen filosofianprofessorin 
mielestä hänestä olisi tullut ”rakentava ja hyödyllinen” 
esikuva oman aikamme nuorille neroille. 


Kun Simo Sönkkö oli täyttänyt kahdeksantoista, hän 
kirjoittautui Helsingin yliopiston matemaattis-luonnon- 
tieteelliseen osastoon. Häntä alkoivat kiinnostaa modernin 
fysiikan ongelmat. Erityisesti Sönkköä kiehtoivat hiukkas- 
kierukat, säteilyn ehkäisy sekä atomivoimaloiden poltto- 
aineputket ja reaktioiden säätösauvat. Todettuaan, että 
ydinenergian pulmia ei ehkä voida teoreettisesti täysin 
hallita, Sönkkö ajautui syvään kriisiin, ja hänen tie- 
teellinen uransa koki täydellisen käänteen. Sitä edelsi 
vaikea aatteellinen umpikuja, joka koski luonnon haltuun- 
oton ongelmaa. 

Simo Sönkkö oli löytänyt jotain hyvin syvällistä. Hän 
arveli, että maailmassa oli kenties vain muutamia ihmisiä, 
jotka ymmärsivät hänen havaintonsa. Niinpä Sönkkö alkoi 
kirjoittaa kirjaa. Sen tuli olla yleistajuinen ja suunnattu 
mahdollisimman laajalle lukijakunnalle. 

Simo Sönkön tiedemiesluonnetta leimasi se, että hän ei 
koskaan asettanut kysymyksiään vähemmässä kuin koko 
maailman perspektiivissä. Hänelle löytyi ystäviä Filosofian 
laitokselta, jossa hän oli kaksikymmentävuotiaana suo- 
rittanut sivuaineopinnot ja josta oli tuleva hänen työ- 
paikkansa seuraaviksi vuosiksi. Innostunut ja ystävällinen 
professori suostutteli hänet jatkamaan omaa työtään 
palkaten hänet apulaiseksi omalle laitokselleen. 

Sönkön väitöskirja valmistui, kun Sönkkö oli kahden- 
kymmenenkolmen. Sen nimeksi tuli Possible worlds, 
probahbility and modern foundations of guantum physics 
from the point of view of the history of western philosophy, 
ja se hyväksyttiin arvolauseella ”laudatur”. Ystävällinen 
professori toimi itse hänen vastaväittäjänään, sillä ulko- 

puolista tarkastajaa oli vaikea löytää tarpeeksi nopeasti. 
Väitöskirjakin oli pantu kokoon eräistä aiemmin julkais- 
tuista artikkeleista, mutta se ei tahtia haitannut, sillä pro- 
fessori ymmärsi oikein hyvin mistä oli kysymys, olihan 
hän useimpien artikkelien toinen kirjoittaja tai artikkelin 
julkaisseen aikakauskirjan toimittaja. 

Simo Sönkkö oli nyt kansainvälisesti tunnustettu 
kvanttifysiikan filosofi. Hänen ansioitaan lisäsi se, että hän 
onnistui yhdistämään tutkimuksiinsa kehittyvän tieteen- 
alan, kognitiotieteen, sanastoa ja symboliikkaa. Seuraa- 
vana vuonna ilmestyi hänen toinen tutkimuksensa: Scien- 
tific explanation in the sphere of logic, nuclear physics, 
cognitive science and the philosophy of mind. 

Siitä tuli nopeasti alansa klassikko, ja se lisäsi kirjoit- 
tajan sitaatti-indeksiä melkoisesti. Yhtä kaikki, se teki 
Simo Sönköstä tieteenalansa dosentin erityisalana fysiikan 
filosofia. Siitä lähtien Simo Sönkkö ei kirjoittanut pitkään 
aikaan muuta kuin artikkeleita. Useimmiten ne olivat 
viitteillä täydennettyjä esitelmiä, joita Sönkkö oli pitänyt 
matkoillaan ulkomaisissa yliopistoissa. Ne ilmestyivät kan- 
sainvälisissä lehdissä sitä mukaa kun tieteellisten kokous- 
ten järjestäjät ehtivät toimittaa ne julkaisuiksi. 

Sönkkö itse ei arvostanut filosofikokouksia kovin pal- 
jon. Hänen mielestään niissä oli aina samanlaista ja tyl- 
sää. Menipä kokoukseen vaikka Kiinaan, siellä ei koskaan 
nähnyt mitään. Sönkön laskeuduttua lentokentälle hänet 
kuljetettiin ensin rullaportaita pitkin taksiasemalle ja sit- 
ten taksilla maanalaista tunnelia pitkin kaupungin ulko- 
puolella olevalle kokouspaikalle ja takaisin. Simo Sönkkö 
olisi halunnut nähdä Kiinaa. 

Muutenkaan hän ei pitänyt kokousten ilmapiiristä. Hän 
kutsuikin niitä pilkallisesti ”tieteisfestivaaleksi”, sillä sosi- 
aalinen tungettelevuus meni niissä aina tieteellisen kiin- 
nostuksen edelle. Uraani-ilmiötä oli varminta tutkia bunk- 
kerissa, ja Simo Sönkkö viihtyi parhaiten Kumpulan alle 
rakennetussa laboratoriossa. 

Sönkön tekemiin tutkimuksiin viitattiin laajasti ympäri 
maailman, mutta hänen kotimaassaan ne jäivät lähes ko- 

konaan vaille vastakaikua. Syntynyt aliarvostus vaivasi 
Sönkköä, ja nöyrtyen mutta salatun mahtipontisesti hän 
lohduttautui toistellen mielessään samaa ajatusta, johon 
hän oli turvautunut jo silloin, kun hän nallipyssy toisessa 
kädessään, leluvasara toisessa, etsi housuntaskuihinsa 
malmia: ”Vielä minä kerran näytän!” 


Sitten tuli aamu, jolloin Simo Sönkön yliopistossa avautui 
fysiikan filosofian professorin virka, ja hänet määrättiin 
tilapäisesti virkaa hoitamaan. Sönkkö teki työtä aamusta 
iltaan, ja virantäytön edettyä asiantuntijoiden nimeämi- 
seen hän päästi käsistään kahdeksansataasivuisen käsi- 
kirjoituksen nimeltä Philosophical perspectives on the pro- 
blems of modern physics and guantum mechanics 1 and 2. 

Se osui asiantuntijoiden tajuntaan kuin pommi. Sitä 
suurempi jysäys oli, kun asiantuntijoiden lausunnot avat- 
tiin virantäytön loppusuoralla. Asiantuntijat asettivat yksi- 
mielisesti Simo Sönkön vasta toiselle ehdokassijalle. Tiede- 
kunta seurasi esityksessään asiantuntijoita, ja presidentti 
nimitti virkaan asiantuntijoiden suositteleman ulkomaa- 
laisen hakijan. 

”Kansainvälistyminen on syönyt omat lapsensa”, ajat- 
teli Sönkkö murheen murtamana. 

Tappionsa karvaina hetkinä Sönkkö syytteli kohta- 
lostaan toisia, mutta viikkojen vieriessä hän alkoi etsiä 
vikoja itsestään. Järkiperäisen tieteen kasvattina hän ei 
myöntänyt, että vika olisi yliopiston. Toisaalta vika ei 
voinut olla hänessä itsessään, sillä hän oli mitä suurim- 
massa määrin yliopiston tuote. Asiassa voitti rationali- 
teetti, ja rationaliteetti päästi hänet turhasta itsen ja 
toisten syyttelemisestä. Heureka, mikä järjen voitto! 

Lopulta Sönkkö selitti tappion kohdanneen häntä vain 
siksi, että hänellä oli ollut huonoa onnea. Hänen opetus- 
näytteensä ei mennyt nappiin, ja toistelemalla sitä mie- 
lessään hän motivoi itseään jatkamaan. 

Asiantuntijoiden mukaan Simo Sönkön artikulaatiossa 
ei ollut vikaa, mutta he katsoivat, että Sönkön tieteellinen 
pätevyys ei riittänyt, mitä oli vaikea uskoa, sillä ystäviensä 

ja opettajiensa mielestä Simo Sönkkö oli yksi pätevimmistä 
fysiikan filosofian asiantuntijoista ja häntä arvostettiin 
suuresti. Eikä kysymys ollut mistään ryhmäilmiöstä, jonka 
mukaan eristyneissä pienryhmissä ryhmäkoheesio saa 
aikaan sen, että havaittuaan jonkun jäsenensä joutuneen 
ongelmiin ryhmä alkaa suojella ja tukea vaikeuksiin 
joutunutta jäsentä ryhmän yhteisen identiteetin varjele- 
miseksi. Fi, siitä ei ollut kysymys, vaikka Simo Sönkön en- 
tiset opiskelutoverit, jotka olivat ajautuneet yhteiskunta- 
tieteiden halpaan ja epäeksaktiin nimittelyyn, niinkin 
väittivät. 

Sönkön jaloa persoonaa ilmentää, että hän vihasi vain 
yhtä asiaa: yhteiskuntatieteilijöitä. Simo Sönkkö vietti 
monta unetonta yötä Suomen Akatemian toimikunta- 
uudistuksen vuoksi. Hänestä oli paha, että filosofit jou- 
tuivat samaan syssyyn sosiologien, teologien ja huma- 
nistien kanssa. Hänen mielestään yhteiskuntatiede ja 
siihen liittyvä opiskelijanomainen vaatimus, että filosofian 
”pitäisi olla yhteisöllisempää”, ilmensi vain vieraantu- 
neiden yksilöiden kaipuuta perheeseen. 

Tällä kohden Sönkkö oli melko nokkela, mutta hänen 
keinonsa eivät riittäneet pitemmälle. Hän itsekin kaipasi 
perheen piiriin, mutta hän ei tiennyt kuinka hallita naista. 
Osa Sönkön inhosta yhteiskuntatieteilijöitä kohtaan oli 
peiteltyä naisvihaa, vaikka muutoin dosentti Sönkkö esiin- 
tyikin naisasian puolestapuhujana. Joskus hän jopa käytti 
feminististä argumenttia naisten virkanimitysten puolesta 
kiusatakseen naimisissa olevia mieskollegojaan. Homo 
Sönkkö ei ollut. Kenties hän pelkäsi sellaiseksi leimautu- 
vansa ja siksikin koki tärkeäksi ajaa naisten asiaa. Naiset 
kokivat feministiksi tekeytyneen Sönkön toimet loukkauk- 
sena, mitä Sönkkö ei koskaan ymmärtänyt. Naiset pysyt- 
telivät etäällä uralleen omistautuneesta Simo Sönköstä. 

Onnetonta oli, että Sönkön tieteellinen ura ei kariu- 
tunut opetusnäytteeseen eikä sosiaalisiin taitoihin vaan 
tieteelliseen pätevyyteen. Opetusnäytteen epäonnistumi- 
sen Sönkkö olisi ymmärtänyt, sillä hän jännitti sitä kovasti 
jo kuukausia ennen tilaisuutta, mutta tieteellisessä päte- 

vyydessä nähdyt puutteet hän otti raskaasti. Sönkköä 
vaivasi lapsuudessa syntynyt kitalakihalkio, joka teki 
puhumisesta vaikeaa ja hänen oman puheensa ymmärtä- 
misestä vielä vaikeampaa, mikä saattoi hänet lähes aina 
neuroottisen pelon valtaan. Silloin hän punehtui kasvoil- 
taan ja alkoi auttamattomasti änkyttää. Pelkoa ei pois- 
tanut se, että asiantuntijat kiinnittivät huomiota vain 
luennon tieteelliseen sisältöön. Sönkön opetusnäyte arvos- 
teltiin arvolauseella ”erinomainen”, kun taas hänen kilpa- 
hakijansa opetusnäyte arvosteltiin arvolauseella ”hyvä”. 
Tämä suututti Sönkköä, sillä hänen kollegansa asetettiin 
lopulta hänen edelleen virantäytössä. 

Jos Sönkkö olisi ollut nuorempi kuin hän nyt oli, tämä 
ei olisi merkinnyt mitään. Mutta akateeminen ura oli al- 
kanut merkitä hänelle vuosien myötä yhä enemmän. Yli- 
opistosta oli tullut hänen kotinsa samalla, kun oma koti 
oli jäänyt apurahoilla elävältä dosentilta hankkimatta. 
Kukaan yliopiston ulkopuolinen ei palkkaisi palveluk- 
seensa hienoluonteista ja nöyrää filosofian dosenttia. Ei 
Sönkkö aikonut koskaan tosissaan lähteä yliopistosta 
pois, mutta ajatus siitä, mitä elämä olisi ollut ilman uralle 
omistautumista, järkytti häntä niin, että hän alkoi itkeä. 
Kenties niin olisi ollut kauniimpi ja parempi, ajatteli 
Sönkkö, ja hän vaipui itsesäälin valtaan. 

Samalla Sönkkö piti itsestään yhä voimakkaammin 
huolta. Hän harrasti kohtuullisesti urheilua ja liikuskeli 
kotinsa lähettyvillä menemättä kovin usein yliopistolle. 
Samalla Sönkkö tunsi olevansa kummallisen yksin. Kun- 
nonkohennuspuuhiensa lomassa hän alkoi miettiä itse- 
murhaa. Ehkä olisi parempi, jos koko Sönkköä ei olisi, 
hän pohdiskeli tuntien salaista iloa siitä, ettei hänellä ollut 
todellista syytä tai tuskia, joiden vuoksi hänen täytyisi 
tappaa itsensä. Hän saattoi valita! Sitä paitsi yliopistokin 
saattoi tarvita häntä vielä. Istuihan vastanimitetty pro- 
fessori jo kymmenettä vuotta pyörätuolissa, josta hänellä 
ei ollut pääsyä, sillä harvinainen Parkinson-oire oli 
lahottanut hänen hermojärjestelmänsä niin, että hän ky- 
keni kommunikoimaan ulkomaailman kanssa enää vain 

silmää räpäyttämällä. Mikä ilo dosentti Sönkölle! 

Simo Sönkön sisäänpäin käännetty aggressio vaikutti 
häneen kuitenkin piilotajuisesti. Hän alkoi käyttää yhä 
enemmän alkoholia, josta tuli hänelle jatkuvaluonteinen 
lääkitys yhä syvemmäksi vaipuvaan masennukseen. Alko- 
holi tuntui tasoittavan elämän kuohuja sopivasti. Paha olo 
poistui ja pala katosi kurkusta, kun otti kuuden jälkeen 
kulauksen viskiä. 

Neljäkymmentäviisivuotias Sönkkö osallistui opiskelija- 
bileisiin siellä, missä niitä oli tarjolla, ja hänet tavattiin 
usein yliopistolla houkuttelemassa ystäviään kaljalle ilta- 
päivisin. Vuosien myötä Sönkön iltapäiväryypyt muut- 
tuivat yhä varhaisemmiksi. Yhtä kaikki, tuore viina haisi 
hänen tuntiopettajanhuoneessaan, ja hän oli lopulta aina 
päissään pitäessään aamuvastaanottoaan puoli kymme- 
neltä. Silti Sönkkö löysi viinan liian myöhään. Ei hänestä 
alkoholistia tullut. 

Hän oli suosittu uusien ystäviensä keskuudessa, ja 
hänen jutuilleen naurettiin vaivautuneesti yliopistolla, 
kunnes sattui eräs vakavammin otettava tapaus. Simo 
Sönkkö löydettiin tajuttomana Filosofian laitoksen rappu- 
käytävästä, tarkemmin sanottuna yövartija löysi, sillä 
Sönkkö ei ollut aikoihin päässyt vuoteesta ylös ennen 
puoltapäivää, ja hän liikuskeli yliopistolla epämääräiseen 
aikaan, kuten öisin ja viikonloppuisin. Ambulanssi häly- 
tettiin heti, eikä asiasta tehty sen suurempaa numeroa, 
sillä paikalle sattunut yövartija oli Simo Sönkön omia työ- 
elämään ajautuneita oppilaita, ja hän oli kävellyt luke- 
mattomia kertoja kiiltäväsilmäistä Sönkköä vastaan yli- 
opiston pimeillä käytävillä. 

Simo Sönkön jalka oli murtunut, mikä pakotti hänet 
rajoittamaan liikkumistaan ja pysyttelemään sisätiloissa, 
sillä ulkona oli kylmä ja petollinen talvi. ”OÖngelma on fyy- 
sinen”, sanoi Sönkkö, kun eräs hänen kollegansa ehdotti 
hänelle hakeutumista vihdoinkin psykiatriseen hoitoon. 

Talven synkkyys ja yksinäisyys masensivat Sönkköä 
niin, että hän päätti yrittää itsemurhaa. Simo Sönkkö 
avasi ranteensa mutta jätti kylpyammeen vesihanan valu- 

maan samalla, kun hänen silmänsä sumenivat ja taju 
katosi hänen kallostaan. 

Sönkön asunnosta kuuluvat pärskähdykset ja huma- 
laisen yksinäiset jorinat olivat jo pitkään ärsyttäneet 
hänen naapureitaan, mutta jatkuva veden lorina keskellä 
yötä oli naapurinrouvalle liikaa. Hän ei tahtonut riidellä, ja 
niinpä hän kutsui paikalle talonmiehen, joka ovikelloa 
rimputettuaan tunkeutui Sönkön yksinäiseen kammioon 
taloyhtiön yleisavaimella. 

Simo Sönkkö löydettiin autuas ilme kasvoillaan kylpy- 
huoneen ammeesta. Hänet kannettiin alastomana ja vettä 
valuvana öisen rappukäytävän halki ulkona odottavaan 
ambulanssiin, mikä jätti naapurinrouvan näkömuistiin 
lähtemättömän jälkikuvan. 

”Kyllä kai tohtori selviää”, kuiskasi pelästynyt naapuri 
hiljaisen rukouksen samalla, kun risteyksissä pomppiva 
ambulanssi kiisi vilkut välkkyen kohti Kirurgista sai- 
raalaa. 


Fysiikan filosofi Simo Sönkkö tuli tajuhinsa viisi minuuttia 
ennen klinikkaa. Hänet sidottiin paareihin karkaamisen 
estämiseksi ja kannettiin leikkauspöydälle, jossa hänen 
suonensa ommeltiin ja verenpaineensa saatiin nostettua 
rajalle, joka erottaa tämän maailman tuonpuoleisesta. 
Seuraavat kuukaudet dosentti Sönkkö vietti yliopistolli- 
sen keskussairaalan psykiatrisella osastolla. Ne olivat 
Sönkön viimeksi vierineiden vuosien parasta aikaa. 
Sönkön kotiutuessa hänen jalkansa oli parantunut, ja 
hänen haavansa olivat menneet umpeen. Mutta hoitoa 
päätettiin jatkaa pitkäaikaisella yksilöterapialla, sillä 
Sönkkö osoittautui ylen vaikeaksi potilaaksi. Kokeneet 
psykiatrit joutuivat käymään hänen kanssaan pitkiä ja 
uuvuttavia keskusteluja, jotka koskivat melkein aina 
mielen rakenteiden periaatteellisia kysymyksiä eivätkä 
juuri koskaan Simo Sönkön henkilökohtaista elämää. 
Omaksi yllätyksekseen Sönkkö piti psykoanalyysistä, 
vaikka hänen yhteiskuntatieteellisesti orientoituneet kolle- 
gansa olivat antaneet omista psykoanalyyseistään huomi- 

ota herättävän herjaavia lausuntoja. Kahden vuoden ku- 
luttua terapeutit olivat onnistuneet herättämään Simo 
Sönkön tunne-elämän. Enää hän ei ollut arvioissaan yhtä 
pessimistinen ja laskelmoiva kuin ennen, eikä hän enää 
kohdellut itseään yhtä julmasti kuin mihin akateeminen 
kriittisyys oli häntä vuosien saatossa ohjannut. Filosofia, 
joka oli muuttunut työksi, sai hänen elämässään nyt suh- 
teellisen merkityksen. Siitä tuli asia asioiden joukossa, ei 
enää koko elämä tai ura, vaan harraste, ”jotain fronesiken 
ja tekhnen praksiksessa”, kuten Sönkkö itse kuvaili. Myös 
hänen terapeuttinsa katsoivat, ettei hoitoa enää kannat- 
tanut jatkaa. 

Hän saattoi palata entiseen työpaikkaansa, Filosofian 
laitokselle. Virkistyneenä Simo Sönkkö myönsi, että ehkä 
jotain totuutta oli filosofian niissä muodoissa, jotka hän oli 
aiemmin kuitannut ilman tarkempaa tutkimista ”filosofian 
pehmeämmiksi muodoiksi”. Hän lopetti alkoholinkäytön ja 
alkoi miettiä, miten voisi yhdistää kvanttifysiikkaa ja her- 
meneutiikkaa. 

Hän sai takaisin osan siitä monille tieteenharjoittajille 
ominaisesta narsismista, joka oli luonnehtinut hänen 
uransa alkuaikoja ja joka leimasi usean kuuluisan fyy- 
sikon työtä, olipa kysymys atomipommin valmistamisesta 
tai mistä tahansa tavalliselle kuolevaiselle käsittämättö- 
mästä asiasta. 

Hän alkoi taas matkustella ulkomailla, tällä kertaa 
oppien monta uutta asiaa. Varsin nopeassa tahdissa il- 
mestyi kaksi mittavaa kansainvälisen kustantajan julkai- 
semaa teosta: Is there truth behind the vein? — Nuclear spi- 
rals and the hermeneutical circle sekä klassikoiden työtä 
uudelleen arvioiva Is there need for a new interpretation? — 
Sightseeing concerning the works of Oppenheimer, Popper 
and Hopper. 

Simo Sönkön uudet kirjat saivat varaukselliset arvoste- 
lut niin fyysikoiden kuin filosofienkin piirissä. Fyysikot 
katsoivat Sönkön loikkineen liian kauas tieteenalansa 
laidunmailta. Hermeneutikot syyttivät häntä koko ym- 
märtämiskonstituution turmelemisesta ja sanoivat, ettei 

Sönkkö ymmärtänyt mitään! Sönkön maine ja hyvä tuuli 
olivat kuitenkin sellaiset, ettei hän piitannut arvoste- 
luista, ja häntä rohkaisi se, että hänen kirjojaan luettiin. 
Niistä tuli harrastajien suosikkeja, ja ne kohosivat kultti- 
kirjan asemaan ansaiten paikkansa keräilijöiden kirja- 
hyllyissä ”Fysiikka ja Zen” -kirjojen vierellä. 

Ensi kertaa Sönkkö esitti kysymyksiä enemmän kuin 
vastauksia. Hän pohdiskeli asioita. Jopa olemisen ihme ja 
arkipäivä, ”miten sen nyt ottaa”, kuten hän tuumaili, alkoi 
kiinnostaa Sönkköä. Niille, jotka ennen tiukkasivat Sön- 
költä vastauksia olemassaoloa koskeviin arvoituksiin, hän 
oli pitänyt tapanaan vastata: ”En voi ymmärtää, mitä koko 
kysymys tarkoittaisi.” Ohitettuaan viidenkymmenen vuo- 
den merkkipaalun hän tunsi olevansa entistä enemmän 
omaa olemistaan koskevien kysymysten äärellä. 

”Entä sitten? ”, hän pohdiskeli. ”Millä tavoin kartesio- 
lainen huoli muka eroaa olemisen huolesta? Eikö eksis- 
tentiaalinen skepsis altistu kartesiolaiselle metafysiikalle 
siinä missä rationaalinen reflektiokin?” 

Vuosien opintojensa tuloksena Simo Sönkkö tiesi mistä 
puhui, mutta hän ei päässyt selvyyteen. Epävarmuus alkoi 
kalvaa häntä. 

”Olemisen kriisiä ei voi ratkaista kiistämällä teo- 
reettisen näkökulman, sillä teoreettis-konseptuaalinen ai- 
nes on läsnä ihmisen konstellaatiossa aina aiheuttaen 
Angstia suhteessa olemishuoleen. Ihminen on olemisensa 
vanki”, sanoi Sönkkö ahdistuneena. 

Ei kulunut kauan, kun hän kääntyi idän filosofioiden 
puoleen. Hänen kollegojensa mielestä Sönkön suuri kään- 
ne oli ennakoitavissa, sillä jo vuosien ajan toiset tutkijat 
olivat löytäneet Sönkön papereiden joukosta ”monenlaista 
kamaa”, kuten he pilkallisesti sanoivat, ja tutkipa Sönkkö 
muiden kiireidensä lomassa jopa saksalaista olemisfilo- 
sofiaa, josta hänen ystävänsä olivat varoittaneet häntä. 

He kiusasivat Sönkköä lyöden natsin leimaa Sönkön 
otsaan. Lopulta he kuitenkin pidättäytyivät pahemmasta 
panettelusta, sillä Sönkön uudet tutkimukset johdattivat 
häntä yhä kasvavan tiedekritiikin jäljille. Mikään ei ollut 

hänen ystäviensä mielestä hauskempaa kuin se, että 
Sönkkö itse kiisti kehittelemänsä filosofian tieteellisiä pe- 
rusteita. Hänen ystävänsä sallivat siis hänen jatkaa. 

Uteliaiden kollegojen lisäksi hänen tuntiopettajanhuo- 
neessaan kävi myös eräs säännöllinen vieras, jonka tuloa 
Sönkkö usein odotti kovasti. Hän kuului Sönkön kansain- 
välisissä yhteyksissä tapaamiin ystäviin. Hänen käyntinsä 
syy oli Sönkön kollegoille suuri arvoitus, eikä se huo- 
lestuttanut monia. Kunnes eräs hänen uskollisimmista 
työtovereistaan meni yksin Simo Sönkön huoneeseen pa- 
lauttaakseen hänen pöydälleen kirjan mutta löysikin 
Sönkön kaapista purkillisen puhtaan valkoista pulveria. 
Kerrottuaan löydöstään luottamuksellisesti eräälle ystäväl- 
leen, joka puolestaan oli löytänyt Filosofian laitoksen 
vessasta insuliiniruiskun näköisen kapineen, hänen työ- 
toverinsa tiesivät, että Sönkön uusista kontakteista tulisi 
nopeasti koko yliopiston piirissä varjeltu salaisuus. Niin 
myös kävi. 


Simo Sönkön hyväntuulisuus oli ensin luettu pelkän 
rakastumisen tiliin, sillä hänet tavattiin usein huonees- 
saan hyräilemässä ”odottavansa jotakuta sankaritarta”, 
tietysti englannin kielellä. Julkaisipa hän uusien tutki- 
mustensa tuloksena kirjankin, joten Sönkön luomis- 
voimasta ei ollut epäilystä. Gods without metaphysics: 
Bodhisattva, Krishna and Gandhi in modern Anglo-American 
perspective -teos ilmestyi Humphrey-kustantamon julkai- 
semana, ja siitä Sönkölle myönnetty tekijänpalkkio päätyi 
hänen pahasti vajeelle painuneen pankkitilinsä pelas- 
tukseksi. 

Mutta eräiden vähäpätöisien nuoruudenromanssiensa 
virkistäväksi jatkoksi Simo Sönkkö oli nyt ensi kertaa 
rakastunut. Ehkä Sönkön rakkaus saattoi kasvaa esiin 
vasta, kun hän oli luopunut tieteellisestä tavasta tarkas- 
tella maailmaa, siitä, mihin hän oli lapsuudesta asti koko 
elämänsä ajan opiskellut ja oppinut. 

Hän puhui olevaisen harmoniasta ja tyhjän mielen peri- 
aatteesta, joista hän keskusteli rakastettunsa kanssa, ja 

tämä kuunteli häntä ymmärtäväisenä ja haltioituneena. 
Tieteestä Sönkköä jäi vaivaamaan vain tunne, ettei hän 
lopultakaan päässyt perille, päässyt selvyyteen siitä, mistä 
fysiikan filosofiassa oikeastaan, perimmältään ja pohjim- 
miltaan oli kysymys. 

Nyt, viisikymmentäviisivuotiaana, hän opetteli itseään 
kolmekymmentä vuotta nuoremman ystävänsä kanssa 
ensi kertaa seksiä. Lola Gorgonzola oli hänen nimensä, 
hän oli mestisti, puolimulatti tai melkein neekeri, ja he 
olivat kaukana Helsingin kiireestä, ulkopuolella hälisevän 
ruuhka-Suomen, joka oli vienyt monelta Sönkön kaltai- 
selta ihmiseltä hermot. Kuinka ihanaa ja autuasta olikaan 
olla maalla, mokillä, järvenrannalla, ja paistatella päivää 
sinisen taivaan alla kaukana kaupunkien polyisistä ja 
savuisista kuumahierrelaitoksista. 

He ottivat aurinkoa. He uivat ja saunoivat Sönkön järvi- 
Suomesta vuokraamalla huvilalla. Vaikka Sönkkö oli kas- 
voiltaan ja ihonväriltään luontaisesti vaalea, hän oli nyt 
pitkästä aikaa päivettynyt, minkä johdosta hänen tumma 
tyttöystävänsä kuiskutteli ihailevia lauseita Sönkön kor- 
vaan. Lola oli lähtöisin EI Salvadorista, josta sisällissota oli 
tuonut hänet Suomeen opiskelemaan fysiikkaa. Myös hä- 
nelle kesäinen Suomi oli paratiisi. 
myös Simo Sönköllä oli varsin suuri kulli, varsinainen das 
Ding an sich, joka juuri äsken oli soutanut kaislikon mata- 
lassa vedessä Sönkön ollessa uimassa. Hänen tyttöystä- 
vänsä oli jo silloin kiihottunut Sönkön valtavasta kyrväs- 
tä, jonka katseleminen oli saatellut Lolan lähelle orgasmia 
heidän molempien polskutellessa vedessä ja maatessa 
uinnin jälkeen vieretysten rannalla. 

”Kunpa tämä ihanuus voisi jatkua aina, kunpa nope- 
asti pääsisin johonkin ikuisesti lämpimään paikkaan”, 
tuumiskeli Sönkkö maatessaan Lolan lähellä auringossa ja 
miettien jo ensi syksyn kiireissä siintäviä ulkomaanmat- 
kojaan. 

Hän ei koskaan osannut nauttia siitä hetkestä, jota hän 
sillä hetkellä eli, eikä hän liioin ollut ”läsnä” niiden ihmis- 

ten seurassa, jotka hänen läheisyytensä olivat siunaan- 
tuneet, mistä Lola häntä silloin tällöin moitti. 


”Tiedätkö mitä”, sanoi Lola yllättäen. 

”No mitä”, vastasi Sönkkö hajamielisesti. 

”Sinulla on aika iso kulli.” 

”On vai?” 

”Onko kaikilla fyysikoilla noin iso muna?” 

”Ei ole tullut mieleen.” 

”Mitä sinä tarkoitat?” 

”En mitään.” 

”Et ole vilkaissut muita miehiä?” 

”En. Oletko sinä?” 

”Paljonkin. EI Salvadorissa oli valkoisia, mestitsejä, inti- 
aaneja ja neekereitä.” 

”Neekereillä on iso heppi?”, sanoi Sönkkö. 

”En minä sitä tarkoita. Tarkoitan... Minä tarkoitan... ” 

”Tarkoite, kieli ja mieli. Käsitteellä voi olla sama tarkoite 
mutta eri mieli. Ja mielessä on muna”, sanoi Sönkkö ja 
suuteli Lolaa rajusti. Hän oli joskus melkoisen tahdikas ja 
nero. 


Hetkisen kuluttua tuo valtaisa kulli oli löytänyt tiensä 
Lolan taitaviin käsiin molempien lepäillessä saunomisen 
jälkeen sängyssä huvilan viileissä sisätiloissa. Uintia seu- 
rannut raukeus oli kuitenkin pian muuttuva kiimaiseksi 
helvetiksi. 

Sönkön rakas tyttöystävä askarteli haarat levälleen 
levitettynä selällään makaavan Sönkön päällä ja ripotteli 
Sönkön kiiltävänä seisovaan kulliin valkoista jauhetta. 
Puhdas heroiini oli paras seksihuume, jonka he tiesivät, 
mutta ennen he eivät olleet kokeilleet sitä tällä tavoin 
nautittuna. Kun kyrpää alkoi jyystää, sekoittui kullin 
nuppiin ripoteltu heroiini liukastinnesteisiin ja imeytyi 
ohuiden limakalvojen kautta elimistöön aiheuttaen val- 
taisan kiihotuksen tunteen. 

Sönkön suuri mulkku solahti Lolan kiimaiseen vittuun 
tämän vinkaistessa kuin radion väliaikamerkki. He al- 

koivat naida. Lola pumppasi selällään makaavaa Sönkköä 
aina orgasmin äärirajoille asti, kunnes siemenporttien 
avautumisen partaalla hän äkkiä lopetti ja puristi Sönkön 
halkeamaisillaan olevaa kalua koko ahnaan vaginansa 
voimalla. Taidokasta ja tilanteen hermoilla viivyttelevää 
spermanpidätystä seurasi uusi ja entistäkin vauhkompi 
kiihdytys, joka saatteli Lolan ikääntyneen seksikumppanin 
haukkomaan henkeään. 

Heroiini oli sukupuolielinten kautta nautittuna erin- 
omaista siksi, ettei se vienyt rakastelevien tajua minne- 
kään, mutta nyt Sönkön silmissä alkoi sumentua, ja 
hänen säkenöivästä mielestään katosi taju. Lolan kiinteän 
täyteläiset tissit pomppivat Sönkön silmien edessä vat- 
kautuen kiihtyvässä tahdissa ylös ja alas, ja ne jatkoivat 
kumimaista ponnahteluaan vielä Sönkön suljettua sil- 
mänsä liian kiihottavaksi kokemaltaan näkymältä. Lopuk- 
si ne yltyivät ylimielisen riettaaseen vauhtiin. Simo Sön- 
költä pääsi sperma. Hänen partnerinsa parkaisi. Heidän 
sänkynsä yläpuolelle kiinnitetty huoneentaulu rysähti 
alas, ja ulkosalla uiskenteleva silkkiuikku kiljaisi. 

Simo Sönkkö oli vajonnut avaruuden pimeään eetteriin. 
Hänen päässään olivat pyörineet lopuksi valtavat, suuren- 
moiset sähköhiukkaspyörteet, jotka saattoivat Sönkön täs- 
tä universumista toiseen kosmiseen todellisuuteen. Simo 
Sönkkö oli kuollut. Hänen rakas prinsessansa pelästyi ja 
sai shokin katsottuaan Sönkön silmäluomien alle ja huo- 
mattuaan, ettei rakastelun jälkimaininkeihin rauennees- 
sa ja vielä äsken vanhuuden sharmia säteilleessä kehossa 
ollut enää eloa. 

Simo Sönkön katse oli lasittunut mutta onnellinen. Se 
katsoi kaukaisuuteen eikä nähnyt edessään huolta. Oi- 
keuslääketieteellinen ruumiinavaus todisti, että Sönkön 
aivovaltimo oli ratkennut huumeista johtuvan kiihotuksen 
tuloksena, ja hänen aorttansa oli repeytynyt auki. Lola 
Gorgonzolaa vastaan ei nostettu syytettä, sillä huumeet 
löytyivät yliopistolta Simo Sönkön kaapista. 


22 


Ei ehtinyt kulua kahtakaan viikkoa, kun kruununhaka- 
laisen hautaustoimiston auto jarrutti helsinkiläisen kre- 
matorion pihaan mukanaan lopullisesti perille toimi- 
tettavaa lastia. Simo Sönkkö oli eläessään toivonut, että 
hänet haudattaisiin jonkin hiljaisen kirkonkylän multiin, 
mutta koska hän ei kuulunut kirkkoon, josta hän oli 
eronnut jo kymmeniä vuosia sitten, hänelle ei löytynyt 
tarpeeksi laveata leposijaa seurakuntien nurmikoilta. Sitä 
paitsi Helsingin seudun neliöhinnat, joita Sönkkö oli jo 
asuntoa säästäessään vihannut, olivat niin korkeat, että 
luontevimmaksi vaihtoehdoksi muodostui Sönkön kär- 
ventäminen tiiviiseen tilaan meneväksi tuhkaksi. 

Sönkköä saattamassa olivat hänen viimeisellä mat- 
kallaan hänen läheisimmät oppilaansa, eikä Sönköltä 
puuttunut mustiin pillifarkkuihin ja kireään pikkutakkiin, 
valkoisiin urheilusukkiin ja mustiin avokaskenkiin son- 
nustautuneita oppilaita. Se oli filosofiaa pääaineenaan 
opiskelevien vaatetus ja arkipuku noin myös yleensä, olipa 
tilaisuus mikä tahansa, eikä ruumissattueen yleisilme 
poikennut paljonkaan Filosofian laitoksen kerrosaulan 
yleisilmeestä. 

Tunnelma krematoriolla oli itse asiassa hyvin eloisa ja 
mukaansatempaava verrattuna siihen mielialaan, joka 
vallitsi Filosofian laitoksella. Hautajaisissa keskusteltiin 
vilkkaasti. Sellaisetkin tutkijat, jotka eivät koskaan 
sanoneet toisilleen mitään, juttelivat ystävällisesti keske- 
nään aivan kuin olisivat mielenkiintoisessa seminaarissa. 
Tavallaan Sönkkö teki tästä maailmasta poistuessaan 
sosiaalisen palveluksen niille, jotka puolestaan tekivät 
hänelle viimeisen palveluksen. Kuinka humaania! 

Saattoväen joukossa oli hänen omien oppilaidensa 
lisäksi myös eräitä Sönkön akateemisia kollegoita, kuten 
pankkifilosofi Marjaleena Rintala, laajaa mainetta nauttiva 
mediafilosofi Make Leveelahti, eturivin yhteiskuntafilosofi 
Taisto Kuusinen sekä eläinaktivismistaan tunnettu anar- 
kistifilosofi Ansku Siililä. Lisäksi paikalla oli hänen oma 
opettajansa, amerikansuomalainen filosofian professori 
Frankie K. J. J. Simula. 

Suomen Filosofisen Yhdistyksen puheenjohtaja oli tä- 
mänkaltaisessa tilanteessa ensimmäistä kertaa. Muisto- 
sanoissaan hän tahtoi palauttaa saattoväen mieleen jotain 
siitä, mitä Lola Gorgonzola oli hänelle huonolla suomen 
kielellään selittänyt. Hän kertasi dosentti Sönkön laajat 
ulkomaanmatkat ja hänen rakkautensa lämpimiin paik- 
koihin. Hän kertoi elävin sanoin siitä, miten Sönkkö uskoi 
viimeisinä vuosinaan sielunvaellukseen ja pani toivonsa 
ihmisen henkisiä kognitioita jäljittelevään aivotutkimuk- 
seen. Toisaalta emme tiedä, uskoiko Sönkkö sielunsa 
pelastukseen vai päättelikö hän moisten oppirakennel- 
mien olevan itse oma pelastuksensa sielunsa kohtalosta 
huolestuneille. 

Niin päättyi Simo Sönkön maallinen vaellus, ja lavitsalle 
nostettu arkku lähti liukumaan kohti helvetillisen kuumaa 
pätsiä. Krematorion luukku aukeni, ja sinne hävisi Simo 
Sönkkö kuin takaisin äitinsä kohtuun. 

”Hän yksinkertaisesti paloi loppuun”, sanoi hänet 
viranhaussa syrjäyttänyt professori Xavier Kenneth ilki- 
kurisesti Filosofian laitoksella. Meitä kuitenkin lohduttaa 
tieto, että Sönkön arvostettua työtä jatkaa loppumaton 
huippututkijoiden joukko. 

TOINEN LUKU 


Pankkifilosofi Marjaleena Rintala 
ja ”yliopistot uusiksi” 


O 


imo Sönkön kuolemasta oli kulunut useita viikkoja, 

kun pankkifilosofi Marjaleena Rintalan työsuhdeasun- 
nossa soi herätyskello. Päästyään selvästi valveille pankki- 
filosofi huomasi, ettei huoneessa mellastava rakkine ollut- 
kaan herätyskello vaan puhelin. 

”Hahhahhahhaaah”, nauroi pankkifilosofi ylimielisesti 
haukotellen ja kiskotellen viimeiset unet silmistään. 

Puhelin, se soi Marjaleena Rintalan kookkaassa makuu- 
huoneessa vaatien häntä heräämään kohti päivän koitok- 
sia, ”tai keitoksia”, kuten filosofi itse tavaili kurottau- 
tuessaan vesisänkynsä toisella laidalla olevaa pärisijää 
kohti. 

”Mitähän hullua siellä nyt taas odottaa? ”, aprikoi 
pankkifilosofi nostaessaan lopultakin luurin. ”Ai se olet 
sinä”, sanoi Rintala. ”Tulen, tottakai tulen. —- Moneltako? — 
Ai silloin. No mutta kyllähän se käy. Odota vähän, minä 
panen sen muistiin. Ei mutta kyllä minä sen muutenkin 
muistan. Illalla siis. —- Ei se mitään. Nähdään sitten. Hei.” 

Niin alkoi pankkifilosofi Rintalan päivä, joka tänään niin 
kuin muinakin päivinä oli täynnä kiireistä ohjelmaa. 
Marjaleena Rintala oli pitkänhuiskea vaalea nainen, joka 
oli juuri täyttänyt kolmekymmentäviisi vuotta. Hän oli 
kotoisin pohjoiskarjalalaisesta pitäjästä, maalta siis, mutta 


” 

hänen epäkaupunkilaista taustaansa ei voinut havaita tai 
päätellä mistään. Hänen isänsä oli toivonut tyttärestään 
maitotyttöä tai maatalouslomittajaa, sillä hän tiesi, että 
pitkän ja komean vartalonsa sekä karjalaisen sosiaalisuu- 
tensa ansiosta pikku-Marjaleena pärjäisi ihmisten kanssa 
mainiosti. 

Vastoin vanhempiensa ja varhaisten opettajiensa odo- 
tuksia puuseppä Rintalan tytär osoittautui myös harvinai- 
sen älykkääksi kirjoittaen koulu-uransa kauniiksi lopuksi 
kuusi laudaturia. Vain hän itse tiesi, ettei hänen luulo- 
teltu älykkyytensä johtunut poikkeuksellisesta kyvykkyy- 
destä tai lahjakkuudesta vaan suurenmoisesta vihasta 
oman paikkakuntansa takapajuisuutta ja syrjäistä sijain- 
tia kohtaan: siitä luonteenlujuutena pidetty tarmokkuus. 
Hän halusi kaikin voimin Helsinkiin, jonne hän oli sangen 
määrätietoisesti pyrkivä. 

Monikaan kylän juoruakoista ei olisi arvannut eikä 
pannut paljon toivoa sen varaan, että Rintalan tyttärestä 
tulisi joskus tohtori, kun tyttö ensi kertaa nousi pika- 
linjuriin mennäkseen pääkaupunkiin pääsykokeeseen. 
”Sieltä on tullut moni ällänlikka takas”, ilkeilivät ämmät 
juoruillessaan kylällä toisilleen. 

”Mutta sitä ei näe kahvinporoista”, vannoi tyttö pika- 
vuorossa itselleen, ”vaan se mikä ratkaisee on sisu.” 

Kun pankkifilosofin yöpöydälle viritetty herätyskello 
vihdoin pärähti soimaan, pankkifilosofi oli jo juonut Kkii- 
reellä lämmittämänsä kahvin, käynyt suihkussa ja ase- 
tellut toisen keskikokoa olevan tissinsä rintaliivien muo- 
dostamaan kuppiin. Hän oli ajatuksissaan rientänyt men- 
neen elämänsä tapahtumiin ja säikähti sen vuoksi kellon 
soimista hieman. 

Mennyt maailma oli hänelle kuin paha uni, joka silloin 
tällöin palasi mieleen, vaikka maalaistytön elämästä oli jo 
kulunut aikaa ja polku takaisin kotipitäjän kirkonkylään 
oli nurmettunut umpeen. Hän ei enää käynyt kotikon- 
nuillaan kovin usein, ja erilleen kasvamista edisti isän 
kuolema, joka oli kohdannut häntä seitsemän vuotta 
sitteen. Äitinsä hän oli menettänyt tapaturmassa jo lap- 

sena, kun hän itse oli vasta viisivuotias. Tapahtuma oli 
jättänyt Marjaleenan mieleen syvät arvet ja yhtä lailla 
häntä itseään kuin sukulaisiakin kaivelevan epäilyksen, 
miten tyttö pärjäisi maailman kovuutta vastaan. 

Noista vuosista oli kulunut jo kosolti aikaa, ja Marja- 
leena oli pystynyt hyvinkin vakuuttamaan sekä itsensä 
että lähipiirinsä siitä, ettei hänen tavaramerkkejään ollut 
pelkkä selviytyminen kurjista tilanteista vaan voitto, 
edistyminen ja menestys. Tämä näkyi myös hänen ulkoi- 
sessa olemuksessaan. Isänsä perinnöllä hän oli ostanut 
Porschen, sillä sitä riitti, koska Marjaleena Rintala oli 
vanhempiensa ainoa lapsi, mutta asunnon ostoon rahaa ei 
jäänyt. 

Myöhemmin Marjaleena katui kauppojaan hieman, sillä 
vaikka auto oli melkein uusi, se kulutti paljon öljyä, jota 
turkiksiin pukeutunut pankkifilosofi joutui lisäämään 
auton moottoriin tienposkessa pakkasella. Eikä siinä 
kaikki, sillä työsuhdeasunto sitoi hänet pankkiin, joka oli 
ollut hänen työnantajansa kaksi vuotta sitten tapahtu- 
neesta tohtorinväitöksestä asti. 

On pelkkä väärinkäsitys, ettei pankeissa tarvittaisi filo- 
sofeja. Heitä tarvitaan nykyisin enemmän kuin ennen, ja 
Marjaleena Rintala osasi hyödyntää tätä markkinarakoa, 
minkä hän myös taitavasti perusteli entisille ystävilleen 
yliopistolla. Pankeissa, kuten muuallakin yhteiskunnassa, 
oli kasapäin ihmisiä, joille ei löydetty kylliksi sopivaa 
käyttöä ja joita oli sen vuoksi koulutettava ja konsul- 
toitava. Siihen Marjaleena Rintala oli sopiva ja lahjakas, ja 
hänen pingottunut mutta kuuluva äänensä soveltui ih- 
misten valmentamiseen erinomaisesti. 

Hänen tärkeimpänä ongelmanaan olivat ihmiset, joista 
ei päästy millään eroon. Niinpä heille järjestettiin semi- 
naareja ja koulutustilaisuuksia, joissa Rintala puhui näille 
vailla paluutietä oleville ja usein jo viimeisilleen stressa- 
tuille ihmisraunioille ummet ja lammet onnistumisesta, 
etiikasta ja yhteiskunnan muutoksesta. Pian sen jälkeen 
heidät yleensä sanottiin irti, vietiin sopimuspöytään tai 
saunotettiin vastaanottavaisiksi pankin milloin millekin 

juonitteluille. Mille, sitä Rintala ei tiennyt, eikä filosofian 
ulkopuolinen likapyykinpesu kuulunut hänen tehtävä- 
alueeseensa. 

Pankille puolestaan riitti, että oli saatu filosofinen pe- 
rustelu kohta toimeenpantaville röyhkeyksille, ja heidän 
yhteistyönsä toimi mainiosti. Marjaleena Rintalan mielestä 
hänen toimintansa Filosofian laitoksen ja pankin välillä oli 
loistava esimerkki soveltavasta filosofiasta, siitä, kuinka 
filosofiaa ja elämää voi yhdistellä oikomalla liike-elämän 
kiperiä mutkia. 

Mutta nyt eteisessä pukeutuvalla pankkifilosofilla oli 
huikean kihelmöivä kiire. Hän otti laukkunsa ja matka- 
puhelimensa, paiskaisi asuntonsa oven kiinni ja rynnisti 
kovat korkokengät käytävässä kaikuen portaita alas mie- 
lessään vain yksi kysymys, jota hän ehti ajatella: Mennäkö 
ensin Filosofian laitokselle vai pankkiin? 


Filosofian laitoksen kahvihuoneessa oli jo päästy tuoreen 
täytekakun makuun, kun käytävästä alkoi kuulua määrä- 
tietoisesti voimistuva korkokenkien kapse. Sitä ennen oli 
pihamaalta kuulunut hermostunutta moottorin murinaa 
punaisen urheiluauton etsiessä pysäköintipaikkaa ja nyki- 
essä itsensä lähellä ulko-ovea olevaan invalidiruutuun. 
Laitoksella juhlittiin professori Xavier Kennethin toimeen- 
panemaa ”Aivot astiassa” -projekin rahoituspäätöstä, kun 
kahvihuoneen ovensuuhun ilmestyi pankkifilosofi Marja- 
leena Rintalan suoraselkäinen ja pystynenäinen hahmo. 

Kävi niin kuin kymmeniä kertoja ennenkin tohtori Rin- 
talan saapuessa kollegojensa keskuuteen. Kahvihuonees- 
sa vallitsi latautunut hiljaisuus, jota säesti vain haja- 
mielinen sanomalehtien sivunkääntely ja vaimeahko täyte- 
kakun mussutus. Marjaleena Rintalan rutiininomaiseen 
tervehdykseen ei vastannut kukaan, ellei oteta huomioon 
erään Simo Sönkön entisen oppilaan väkinäistä ähkäisyä 
tämän noustessa tuolilta ja poistuessa vessaan hoitamaan 
kahvin voitelemaa ummetustaan. 

Tämän ilmiselvän ongelman lisäksi huoneessa olijoilla 
oli paljon muitakin huolia murheenaan, sillä laitoksen 

valokopiokone ei taaskaan toiminut, ja tietokoneiden verk- 
koliikenneyhteydet muuhun maailmaan olivat poikki. Pro- 
fessori Xavier Kennethin tutkimusapulainen odotteli pak- 
su paperipino kädessään päästäkseen lopultakin monista- 
maan varmuuskopioita tekeillä olevasta käsikirjoitukses- 
taan. Jatko-opiskelija Taiska Tahvanainen hankaili pala- 
nutta silakkalaatikkoa hellan levyltä assistentti Hannu 
Nahjukselan ronkkiessa mustuneita valokopiokoneen si- 
sälmyksiä, kun taas apulaiset Masa Murju ja Rauno 
Ruonanen löysivät mielenkiintoista tekemistä tietokoneen 
taakse syntyneen johdinsyherön selvittämisestä. 

Tällaista laitoksella oli aina: loputonta kahvinjuontia, 
ähkimistä ja kyykistelyä. Marjaleena Rintala ei yksin- 
kertaisesti sopinut tähän jengiin, ja hän myös itse tiesi 
sen. 

Yleisen ahdistuksen keskeltä puuttui vain itse Xavier 
Kenneth, joka pian rullailikin paikalle huomauttaen 
Marjaleena Rintalan pitävän autoaan hänelle varatussa 
invalidiruudussa. Siinä oli jo kylliksi syytä poistua, ja 
onneksi Rintalan oma asia laitokselle oli pieni. Hän oli 
aikonut ottaa yhden valokopion, mutta havaittuaan, ettei 
se nyt käynyt päinsä, hän tyhjensi käytävässä olevan 
postilokeronsa ja poistui laitokselta. 

Mennessään Marjaleena Rintala leikitteli ajatuksella, 
kuinka filosofit olivat joskus tehneet vallankumouksia! 
Myöskään hänestä itsestään ei ollut kumousten tekijäksi, 
mutta omasta mielestään hän kelpasi niiden suunnitteli- 
jaksi. Vastaperustetun ”Yliopistot uusiksi” -komitean jäse- 
nenä hänellä olisi pian tapaaminen rehtorin kanssa. Tämä 
puolestaan oli ehtinyt jo tovin odotella virastonsa rappu- 
käytävästä kuuluvaa kovien korkokenkien kaikumista. 


”Olemme jo pitkään miettineet, miten yliopistoamme vai- 
vaava rahoituskriisi saataisiin ratkaistuksi, mutta emme 
ole löytäneet osapuolten välistä tahtoa neuvottelujen 
eteenpäin viemiseksi”, sanoi yliopistonrehtori Arto Hako- 
tie pankkifilosofin suureksi helpotukseksi. 

Konsultiksi palkatun Rintalan parannuskeino ei ollut 
sovittelu vaan ratkaisujen tekeminen, ja rehtorin haluk- 
kuus uudistaa yliopiston hallintoa antoi Rintalalle lähes 
rajattomat mahdollisuudet soveltaa työelämässä oppimi- 
aan taitoja yliopiston rahoitusvajeen paikkaamiseen. 

Kaiken lisäksi hän oli nainen, joten hänellä ei ollut 
pienintäkään syytä pelätä, että näinä feminismin kulta- 
aikoina yksikään ympärillä olevista mieskollegoista uskal- 
taisi asettua poikkiteloin Marjaleena Rintalan esittämiä 
uudistuksia vastaan. Siksi nämä itseään kunnioittavat 
virkamiehet osoittivat Rintalalle hyväksyntänsä yhtä yksi- 
mielisen mykistyneinä kuin Kings Kakadussa näkemäl- 
leen striptease-esitykselle. 

Lisäksi Marjaleena Rintala, niin maskuliininen nainen 
kuin hän olikin, oli koko uudistuskomitean ainoa nais- 
puolinen henkilö. Vaakalaudalla oli siis koko naissuku- 
puolen kunnia, mikä ei suinkaan ohjannut pankkifilosofi 
Rintalaa säästelemään vaivojaan naisellisen tehokkuu- 
tensa todistelemisessa. 

Pahinta oli kuitenkin se, että Marjaleena Rintala sattui 
olemaan niin älykäs ja terävä kuin oli ja ettei hänen 
tekojaan motivoinut yleiseen hyvään vaan pikemminkin 
mahdollisimman suureen pahaan pyrkivä tahto. Hän tiesi 
hyvin, mitä hänen toimistaan seuraisi yliopistolla: täydelli- 
nen helvetti ja sekasorto. 

Hän, joka oli uhrannut parhaat vuotensa tieteelle ilman, 
että olisi saanut vaivoistaan minkäänlaista palkintoa, 
halusi nyt kostaa. Vaikka Marjaleena Rintala oli luonnos- 
taan hyvävoimainen ja terve, hänen kaltaiselleen reippaal- 
le tytölle ei koskaan suotu yliopistosta edes väliaikaista 
virkaa, vaan hänen asemastaan paikalle nimitettiin aina 
joku sönkkö. Marjaleena Rintalan mielestä Sönkön tapai- 
set surkimukset menestyivät kansainvälisissä yhteyksissä 
vain siksi, että ulkomailla heidän skitsofreniaansa ei voitu 
erottaa heidän filosofiastaan, ja yliopistoissa heidän kä- 
sittämättömät sönkötyksensä pantiin huonon kielitaidon 
tiliin! 

”Hyvät ulos ja huonot sisään”, siinä yliopistollinen 
toimihenkilöpolitiikka Marjaleena Rintalan omin sanoin 
kuvailtuna. Siksi hänellä ei ollut mitään sitä vastaan, että 
huonot heitettäisiin ulos ja hyvät sisään nyt, kun yli- 
opistojen yhtiöittäminen ja pörssilistaus hänen toimin- 
tansa aikaansaannoksena aloitettaisin. 

Rintalan luonnostelema uudistus, jonka hän esitteli 
kokouksen osanottajille, oli lyhykäisyydessään seuraava. 
Lähtökohta on, että yliopisto on huonosti menestyvä yri- 
tys, joka on saatettava euroyhtiöltä edellytettävään pörssi- 
noteerauskuntoon. Sen jälkeen yliopiston tietotaidollinen 
ja materiaalinen omaisuus inventoidaan, tiedekunnat 
yhtiöitetään ja koko kasassa oleva roska viedään tiede- 
kunta kerrallaan pörssiin. Pelin henki on, että valtio luo- 
puu omistusoikeudestaan yliopistoon, ja toiminnan jatka- 
miseen tarvittava pääoma kerätään vapailta arvopaperi- 
markkinoilta. 

Koska kyseessä on julkisen omaisuuden jälleenmyynti, 
on paikallaan, että omistuksen jakamisessa noudatetaan 
demokratiaa. Niinpä yliopistollisen perustutkinnon suo- 
rittaneille lähetetään kymmenen Yliopisto Oy:n osakkeen 
osto-optiota, lisensiaateille viisikymmentä ja tohtoreille 
sata. Jos osto-oikeuttaan ei haluaisi käyttää, optiot voisi 
myydä pörssissä markkinahintaan. Mitä korkeampi yli- 
opiston arvo on, sitä kalliimalla optiot voi myydä ja sitä 
korkeammaksi osakkeiden markkina-arvo nousee. Koska 
yliopiston virkamiehet ovat monessa tapauksessa suoritta- 
neet useitakin tutkintoja ja saavat eniten osto-oikeuksia, 
he nyt kaikin voimin työskentelevät tulevan yhtiönsä 
markkina-arvon parantamiseksi. 

Kun yhtiöittäminen viimein on ohi, yliopiston toiminta 
rahoitetaan kauppaamalla yliopiston tuote, tieto. Tieto, 
jolla ei ole mitattavissa olevaa arvoa, karsiutuu luonnolli- 
sesti pois. Kaupaksi menevät rahatieteet, kuten lääke- 
tiede, oikeustiede, teologia, puunjalostustiede, sanataide, 
kielet, politiikka, psykologia, eläinjalostus ja biologia, 
joista on laskettavissa olevaa hyötyä. 

Toisaalta Rintalan suunnitelma ei koidu filosofienkaan 
turmioksi vaan pelastukseksi. Filosofia itsessään on jo 
aikoja sitten syöty loppuun ja näivettyisi joka tapauksessa 
nopeasti pois. Filosofiassa tutkimuksen tulos on tutkija 
itse, ja niinpä filosofit panevat myyntiin itsensä. Kun filo- 
sofit puolestaan ovat vastuussa koko siitä arvokonsti- 
tuutiosta, jolle kaikki toiminta yhteiskunnassa legitimoi- 
tuu, on tultu tieteen ja kansalaisyhteiskunnan libertaris- 
tiseen kulminaatiopisteeseen. 


”Arvoisat uudistuskomitean jäsenet, tämänhän te jo 
tiedätte”, sanoi pankkifilosofi Rintala, ”mutta back to the 
basics”, siteerasi hän itse opiskelemaansa business mana- 
gement -käsikirjaa ja jatkoi: ”Keinot, joilla päämäärään 
päästään, ovat osa ohjelman toteuttamista, ja näin syntyy 
uusi liikkeenjohdollinen dynamiikka.” 


Kuinka syvällistä! Uudistuskomitean herrat olivat mykisty- 
neitä, ja Rintalan oli helppo esitellä ohjelmansa. Rintalan 
mielestä kaikki akateeminen elämä oli kieroutuneella, sai- 
raalla ja vahingollisella perustalla, ja siksi nämä yliopiston 
asenteelliset suhteet oli nyt oikaistava. ”Akateemiset toimi- 
henkilöt”, kuten pankkifilosofi sanoi, oli pantava uudel- 
leenkoulutukseen, ja käyttöön otettaisiin eräitä valikoituja 
periaatteita. Ne olivat tarpeellisia, sillä niiden kautta 
uudistuksille annettaisiin näennäisfilosofinen perustelu. 
Lisäksi ne olivat valmiiksi pohdittuja, eikä niiden moraalia 
pitäisi kenenkään epäillä. 

Piirtoheittimen ympäriltä papereitaan etsiskelevä kalvo- 
rahastaja esitteli yleisölleen listan. ”Uuden yliopiston peri- 
aatteet ovat tässä”, sanoi pankkifilosofi ja heijasti ylei- 
sönsä nähtäville kalvon, johon oli painettu seuraavat suu- 
rella alkukirjaimella kirjoitetut sanat: 

Tulosohjausperiaate 
Kilpailuttamisperiaate 
Vauhdittamisperiaate 

Kiirehtimisperiaate 
Mainostamisperiaate 
Portfolioperiaate 
Sisäisen Tarkastuksen Periaate 
Ulkoisen Johtamisen Periaate 
Maksimointiperiaate 
Optimointiperiaate 
Hyötymisperiaate 
Hyväntekeväisyysperiaate 
Lahjomisperiaate 
Palkitsemisperiaate 
Kannustavuusperiaate 
Tarkkailuperiaate 
Valvontaperiaate 
Uhkailuperiaate 
Kiristämisperiaate 
Rangaistusperiaate 
Harjoitusleiriperiaate 


Salaperäisyysperiaate 


”Yhdessä nämä periaatteet muodostavat Hyvän Yliopiston 
Periaatteen”, vakuutti Rintala. Lisäksi yliopiston toimin- 
taa tehostetaan kahdella eri rooliperiaatteella, jotka ovat 
Opiskelijoiden Asiakasperiaate ja Opetuksen Palveluperi- 
aate. Komitean virkamiehet olivat tietenkin erityisen in- 
nostuneita Rintalan käsitteestä 'elinkeinoelämän rakenne- 
muutos”, joka kaksikymmentä vuotta myöhästyneenä tuo- 

taisiin nyt yliopistoon ja joka lopullisesti muuttaisi opis- 
kelijaneidit asiakkaiksi ja professorit palvelumyyjiksi. 

Oivaltavan yhdistämisen kautta nämä perusprinsiipit 
tuottavat sitten Akateemisen Joukkuetiimiperiaatteen. Sen 
mukaan koko joukkuetta rangaistaan yhden hitaudesta ja 
yksi palkitaan koko joukkueesta, jos hän on muita no- 
peampi. Toisaalta ryhmän paras ohjaa koko ryhmän toi- 
mintaa, ja koko ryhmä rankaisee ryhmän huonointa jä- 
sentä. Kun opetusta kustannuskarsinnan kautta vähen- 
netään, asiakkaan oma vastuu korostuu opiskelutapahtu- 
massa. Tutkinnon suorittamista kirjatentteinä, puhelin- 
tentteinä, toisen paikkakunnan etäisopiskelukeskuksissa 
sekä postimyyntisuorituksena kutsutaan vihdoin Asiak- 
kaan Itsepalveluperiaatteeksi. 

”Ja valmista tuli?”, sanoi kynsiään katseleva pankki- 
filosofi muistilehtiöidensä kanssa puuhaileville virkamie- 
hille, ja hänen alaluomensa pullistuivat lievästi. 

”Sitten esittelen uudistuksen seuraavan vaiheen. Kuten 
kaikki tietävät, yliopisto-opinnot saattavat johtaa elämän 
koko lailla kurjaan tilaan, joskus jopa lopullisesti pilalle”, 
lausui tämä omia opiskeluvuosiaan muisteleva leidi sa- 
nojaan venyttäen. ”Meidän yhteiskunnassamme nuori 
ihminen pakotetaan tekemään kasapäin syömävelkaa niin, 
ettei hän siitä selviä, ennen kuin kuolema alkaa lonk- 
sutella tuonpuoleisuuden ovia. Akateemisesti ajatellen 
asiassa yhdistyvät seuraavat iäisyydestä toiseen jatkuvat 
pulmat”, sanoi Rintala ja asetteli uuden luettelon piirto- 
heittimensä lasille paistumaan: 


1) Ihmisenä kasvamisen ongelma, joka nykyjärjestel- 
mässä on sidottu oman haudan kaivamiseen velkaantu- 
misen kautta. 

2) Varsinaisen elämän Zeitlichkeit-ongelma, joka liittyy 
opintovelan takaisinmaksuaikatauluun. 

3) Olemisen Dasein-ongelma, jonka mukaisesti asunto- 
jen hinnaksi on määritelty ”kaikki-se-omaisuus-jonka-eh- 
dit-kerätä-koko-elämäsi-aikana-jos-teet-joka-päivä-töitä”. 

”Sanomattakin on selvää, että nämä ongelmat viittaavat 
rahaan”, jatkoi Rintala. ”Siksi on luultavaa, jopa toden- 
näköistä, että jos näitä kysymyksiä ei ratkaista poliittisella 
tasolla, tulee yliopiston asiakasta vastaan pankin ovi. 
Pankin kannalta katsellen ihminen puolestaan on firma. 
Meidän tavoitteemme on johdattaa yliopiston asiakas 
oivaltamaan oma firma-luonteensa. Uudessa yliopistossa 
opiskelija on ikään kuin firma firmassa. Kun pankki puo- 
lestaan rahoittaa ja todennäköisesti omistaa osan tulevaa 
yliopistoa, siinä meillä on ikään kuin kolme sisäkkäistä 
firmaa. Mutta tämähän on vain tulkintaa. Ehdotukseni on, 
että pankin ja yliopiston välistä yhteistyötä tehostetaan 
liittämällä yliopisto pankkiin. Tuloksena on uudenlainen 
Pankkiyliopisto, jossa saavutetaan Rahoituksen Kokonais- 
valtainen Elämänkaarietu. Suoritetut opinnot siirtyvät 
pankin ylläpitämään saldorekisteriin ja määrittävät asiak- 
kaan tarvitseman luoton. Pankkikortilla voi maksaa, nos- 
taa rahaa automaatista ja hoitaa laskut, kuten ennenkin, 
mutta lisäksi pankkiautomaatilla voi tarkistaa opinto- 
suoritustensa määrän ja ilmoittautua läsnäolevaksi Pank- 
kiyliopistoon. 

Jos asiakas vihdoin valmistuu, mitä varten pankki 
laskee asianmukaisen aikasuosituksen ja viivästyskoron, 
hänelle luovutetaan Maisterikortti. Maisterikortti toimii 
todistuksena, ja siihen voidaan liittää opintolainan lisäksi 
integroitu asuntoluotto, autoluotto, kodinperustamislaina, 
henkivakuutus ja hautausavustus. 

Koska akateeminen kansalainen voi vähimmissäkin 
määrin rikastua vain perimällä omat ei-akateemiset van- 
hempansa, on viisasta varautua tähän iloiseen perhe- 
tapahtumaan ajoissa. Sitä varten Pankkiyliopisto edellyt- 
tää asiakkaiksi hyväksyttäviltä, että opiskelijat allekirjoit- 
tavat korttianomuksensa yhteydessä valtakirjan, jolla asi- 
akkaan perintöosan omistusoikeus siirretään suoraan 
pankille. Tätä periaattetta kutsutaan Pankkiyliopiston 
Suoraveloitusperiaatteeksi, Mukavuusperiaatteeksi, Vai- 
vattomuusperiaatteeksi, Huolettomuusperiaatteeksi, Va- 
pausperiaatteeksi ja Subjektiviteetin Siirtoperiaatteeksi, ja 

käytännössä nämä asiakasedut toimivat, kuten entisetkin 
järjestelmät, mutta nyt kaikki palvelut saadaan toimimaan 
yhdellä kortilla! Mikäli asiakas hyväksyy nämä ehdot, 
hänen ei tarvitse tehdä mitään. Muussa tapauksessa hä- 
net irtisanotaan yliopistosta ja pankista. 

Jotta järjestelmä olisi inhimillisesti rakastettava ja täy- 
dellinen niin kuin teknologiset järjestelmät aina ovat, 
siihen liittyy vielä vihdoin Tuotekehittelyperiaate, jonka 
mukaan kaikkea toimintaa valvotaan ja korjataan heti, 
kun aihetta on. Niinpä asiakkaan korttiin liitetään maksu- 
häiriörekisteri, rikosrekisteri, Ppoliisitutkintapöytäkirjat, 
maastapoistumiskielto ja toimeentulotuki, joka imaistaan 
valokaapelia pitkin suoraan kunnan jauhosäkistä Pankki- 
yliopiston pohjattomaan kirstuun. 

Asiakkaan kotiin asennetaan reaaliaikainen kamera, 
joka välittää ja tallentaa asiakkaan kotitapahtumat suo- 
raan Pankkiyliopiston turvallisuusvalvomoon. Tarvittaessa 
pankki auttaa asiakasta muistamaan eräpäivät, opinto- 
viikot ja lainan lyhennykset uudenlaisin palvelumuodoin, 
kuten kotikäynnein, aversiohoidoin ja kuritushuone- 
konsultaatioin, joita kutsutaan Pankkiyliopiston Nöyryy- 
tysperiaatteiksi.” 

Kehuessaan, kuinka kannattavaa ja tuottoisaa tämä 
kaikki on, Marjaleena Rintalan mieleen ei missään tapauk- 
sessa juolahtanut, kuka tämän tuoton loppujen lopuksi 
maksaa. Kysymystä eivät liioin pohtineet komitean korkeat 
herrat, jotka olivat siinä määrin lumoutuneita Rintalan 
esittelemästä Nöyryytysperiaatteesta, että he olisivat kiel- 
täytyneet asettumasta kontalleen enää minkään muun 
kuin Marjaleena Rintalan tekemien ehdotusten vuoksi. 

Niin oli tultu tämän kokouksen loppuun. Muutenkin 
tympeältä haisevan ilman täytti jännityshien ja halvan 
deodorantin lemu näiden kökkötraktorivirkamiesten nous- 
tessa kolisevilta tuoleiltaan ja kaivaessa pikkutakkiensa 
povitaskusta puhelimen aloittaakseen ympäri kerrosaulaa 
levittäytyvän hallintosalaisuuksien laulannan. 

Eri suuntiin etääntyvän kailotuksen keskellä pankki- 
filosofi Rintala lähestyi jälleen yliopistonrehtori Hakotietä. 

”Annan oman kappaleeni suoraan teille, koska laitok- 
semme monistuskone oli mäsänä”, sanoi Rintala ojentaes- 
saan painotuoreen Yliopisto-lehden rehtori Hakotielle, ”ja 
lisään, että vaadin tekijöille rangaistusta.” 

”Rellastaako yliopistossamme Belsebuubi? Kapitalismin 
kauhuja Ilmestyskirjan hengessä.” Näin olivat otsikoineet 
Rintalan entiset kollegat Murju, Nahjuksela ja Ruonanen 
yhdessä laatimansa kirjoituksen, jossa kovin sanoin ar- 
vosteltiin Marjaleena Rintalan harjoittamaa tiedepolitiik- 
kaa. 

Heidän mielestään Rintalan esitys oli sokerilla höys- 
tettyä naisen paskaa, kyllä, juuri niin, vetelää, lämmintä 
kuolevan ämmän pahalta haisevaa paskaa, jota Pier Paolo 
Pasolini kuvaa elokuvassaan Sodoman 120 päivää. Niin 
ennustettavan epäeleganttia kuin heidän kritiikkinsä oli- 
kin, voidaan Murjun, Nahjukselan ja Ruonasen puolus- 
tukseksi sanoa, etteivät nämä Rintalan kriitikot olleet 
näkemyksessään kovin paljon väärässä. 

”Selvähän se, ettei uudistuksista mitään tule, jos kriit- 
tisiä kieliä ei katkaista ajoissa”, vaati Rintala, ja rehtori ja 
muu hallintoväki ymmärsi mainiosti tämän. Suivaantu- 
neisuuttaan salaamatta mutta ansaitsemistaan moitteista 
salaisesti nauttien pankkifilosofi lupasi laatia vastineen 
pankkinsa välillisesti omistamaan suomalaiseen kuva- 
lehteen, jonka päätoimittajaa vaihdettiin tarpeen mukaan 
ja jossa väärästä informaatiosta johtuva tieto oikaistaisiin, 
kiistettäisiin ja kaikki väärinkäsitykset korjattaisiin. Mikä 
olisikaan parempi filosofian toteutumisyhteys kuin kun- 
non riita arvostetun lehden palstoilla, pankkifilosofi tuumi. 
Silloin Marjaleena Rintalan käsilaukusta alkoi kuulua 
ulinaa. 

”Haloo?”, sanoi blondi nainen avattuaan matkapuheli- 
men kannen. ”Kyllä se olen minä. — Ei kai. Odota vähän, 
minä tulen sinne.” 

Onneksi Marjaleena Rintalan matka toiselle työpaikal- 
leen pankkiin ei ollut pitkä. Kadun yli vain. 

aikka Marjaleena Rintala oli langanlaiha nainen, jon- 

ka vartaloa muotoilivat etupäässä runsaantäyteläiset 
rinnat, ympäröi häntä yhteiskunnallisena muodostelmana 
pankkiin panssaroitunut pääomamassa, joka takasi pank- 
kifilosofille myös poliittisen arvostuksen. Iltapäivän kulu- 
essa hänen olisi määrä ilmestyä Kokoomuksen naisten 
kunnallisklubiin luennoimaan aiheesta ”Miten uusi yli- 
opistolaki turvaa piensijoittajien edut?”. Niin hän oli lu- 
vannut oikeusministeri Raimo Hämäläiselle, joka oli he- 
rättänyt hänet aamulla ennen kellon soimista. 

Itse asiassa Marjaleena Rintalan startti oli osunut nap- 
piin, sillä Rintalaa ei ollut herätellyt kukaan mies sitten 
pankinjohtaja Daniel Silfverssonin, jonka Rintala oli aikoi- 
naan pehmittänyt suopeaksi Pankkiyliopiston yhteistyölle 
ja jonka kanssa Rintalalle oli kehittynyt lämmin molempia 
osapuolia tyydyttävä ihmissuhde. Yhtä kaikki, näytti siltä, 
että ministerin taholta tämä hegemonis-ekonominen kuus- 
ysiasento saisi tarvittavan poliittisen vahvistuksen. 

Mutta sitä ennen Marjaleena Rintalan olisi hoidettava 
eräs sangen kiperä kysymys, jonka vuoksi pankin johto- 
kunta oli kutsunut hänet pankkiin. Asia koski johtaja 
Daniel Silfverssonia, joka oli johtokunnan mielestä pan- 
tava koulutukseen. Vaikka pankissa hyvin tiedettiin, mil- 
laisen huorailunhalun vallassa yliopistossa nykyisin elet- 
tiin, olisi suotavaa, että pankkifilosofi näyttäytyisi nykyistä 
enemmän varsinaisen päämiehensä ja työnantajansa pal- 
veluksessa eli pankissa. Kapitalismin kammottava logiikka 
näytti sisältävän sentään jonkinlaista työmoraalia, ja ulko- 
oven piti paukkua vielä sadoille, kymmenille, ehkä jopa 
tuhansille koulutettaville. 

Vaikka Rintalan ja Silfverssonin keskinäisistä vehkei- 
lyistä oli kulunut jo aikaa, pankkifilosofin mieleen pääsi 
pujahtamaan epäilys, voisiko pankissa kuultu Auschwitz- 
junan lähtövihellys koskea, paitsi pankinjohtaja Silfvers- 
sonia, myös häntä itseä. Olivathan Rintala ja Silfversson 
monin tavoin riippuvaisia toisistaan, ja asiaa mutkisti 
vielä oikeusministerin poliittinen osuus. 

Muutoinhan pankin ja yliopiston vispilänkaupassa ei 
ollut mitään vikaa. Poliittisen vallan, tieteen ja rahan 
liittoutuminen yhteen ei tietenkään johtunut mistään 
kansanvallan, oikeudenmukaisuuden eikä luottamuksen 
vaatimuksesta vaan yhteisestä edusta. Kitkat kuuluvat 
demokratiaan, mutta yliopisto piti saada toimimaan te- 
hokkaammin vain pelkän hyödyn tavoittelun vuoksi, ja 
siksi Pankkiyliopisto nautti myös poliittisen vallan erityistä 
suojelua. Hyötyjiä ei ollut, kuten vanha sanonta kuuluu 
”liikaa”, mutta hyötyjät olivat hyvin vaikutusvaltaisia. 
Samaan tapaan kuin valtio on antanut yksityisille pan- 
keille oikeuden luoda rahaa tiskeillään, se odottaa hyö- 
tyvänsä myös pankin ja yliopiston yhdistymisestä. Kaikki 
tietävät, että ”money is debef, eli kansantaloudessa 
esiintyvä varallisuus on itse asiassa pankkien tiskeillä 
luotua lainarahaa, jonka on pankin velallinen puolestaan 
sijoittanut johonkin tarpeelliseksi katsomaansa ja joka 
siten kasvattaa kansantalouden varallisuutta asiakkaan 
huhkiessa velan maksamiseksi. Aivan vastaavasti Marja- 
leena Rintala pyrki tekemään jokaisesta yliopiston opis- 
kelijasta mahdollisimman varhain pankin orjan. Niin aka- 
teeminen sivistys kuin henkilöstökoulutuskin olivat ole- 
massa vain tätä päämäärää: ihmisten taloudellista ja 
poliittista hallintaa sekä vallan käyttöä varten. Allekirjoi- 
tettuaan asianmukaiset koulutusasiakirjat pankkifilosofi 
sulkeutui hetkeksi huoneeseensa, veti hermosauhut, 
kokosi paperinsa ja poistui pankista iltapäivän ruuhkaan. 


Kokoomuksen naisten vuosijuhla pidettiin töölöläisessä 


hotellissa. Marjaleena Rintala saapui paikalle ajoissa, 
ikään kuin hän olisi saapunut ensimmäiselle luokalle 

kouluun, mikä ei toisaalta paljon poikennut siitä tunnel- 
masta, jonka vallassa pankkifilosofi juuri silloin eli. Hän 
oli poliittisesti täysin naiivi ja tietämätön sen enempää 
Kokoomuksen poliittisista tavoitteista kuin oman elä- 
mänsä ideologisesta luonteesta, mikä ei tosin haitannut 
edessä olevan puhetilanteen retorista luonnetta. Marja- 
leena Rintalan kuulijakunta koostui kykypuolueen yli- 
voimaisesti vähä-älyisimmistä väestönosasta, jota kiin- 
nosti pelkästään oma ja jälkeläistensä hyvinvointi. He 
olivat suurimmaksi osaksi hyväpalkkaisia virkanaisia, 
jotka olivat suorittaneet jonkin ammattitutkinnon ja toi- 
mivat nyt opettajina, lakimiehinä, hallintonotaareina tai 
ylipäänsä tehtävissä, joiden elämäntapaunelmasta ei kos- 
kaan tarvinnut lähteä pois ja joihin muilta kuin muo- 
dollisen pätevyyden hankkineilta oli pääsy kielletty. 

Se, miksi Marjaleena Rintala saattoi liittyä tähän lulluk- 
kaväkeen, johtui tosiasiasta, että hän oli pohjimmiltaan 
isän tyttö, jonka ”kieli poikki” -menetelmällä toteutettu 
kotikasvatus oli ohjannut samastumaan kapitalistisen 
väestönosan etuihin. Kuka vielä väittää, ettei naisilla olisi 
kastraatiokompleksia! Nyt tämä Porschensa pysäköinyt ja 
valkoiseen kaniinipuuhkaan pukeutunut pankkifilosofi 
luovutti turkiksensa hotellin reseptioon, jonka naulakot 
olivat jo ehtineet täyttyä mitä erilaisimpien eläinten turkis- 
peitteistä. 

Ministeri Raimo Hämäläinen oli pankkifilosofia vastassa 
hotellin kokousaulassa, ja hän oli pukeutunut sinisen- 
mustaan iltapukuun. Kokeneen poliitikon tavoin hän esit- 
teli ystävättärensä kunnallisklubin solkikenkäisille tä- 
deille, jotka asianmukaisten alkucoctailien jälkeen suos- 
tuivat kukin vuorollaan asettumaan paikoilleen kuule- 
maan tämänkertaisen vuosijuhlan puhujaa. 

Vaikka Marjaleena Rintala onnistui aloittamaan lupaa- 
mastaan aiheesta kertomalla, millä kaikella tavoin uusi 
yliopistolaki turvaa piensijoittajien edut ja kuinka alma 
materimme tulee tällä tavoin kaiken kansan käyttöön, hän 
eksyi aiheestaan puheensa puolivälin jälkeen. Loppujen 
lopuksi tämän pingottuneen naisen kimitys ei muistutta- 

nut enää puhetta vaan jotakin Kissa Karvista, joka oli 
pantu naukumaan ahneitten ystäviensä puolesta. 

Jäljellä olevan puheajan väsynyt pankkifilosofi täytti 
sotkemalla esitykseensä libertaristisen utopian perus- 
teesejä, joiden mukaan sosiaalivaltio tapetaan pois sitä 
mukaa kun kansalaisten yksilöllisyys kuoriutuu julkis- 
hallinnollisista vankiloistaan. Poliittisen elämän ytimeksi 
tulee kehollisiin raameihinsa rajoittuva minuus, jonka 
ympäriltä poistetaan kaikki valtiollinen valvonta, kuten 
avioliitto, ay-politiikka ja seksuaalisuuden kriminalisointi, 
ja kuka tahansa voi myydä keholliset suoritteensa mihin 
hintaan tahansa. ”Get your laws out of my body” -teesiin 
päätti Marjaleena Rintala opetuksensa puhuen ilmeisesti 
yhtä paljon itsestään, Suomi-kuvastaan kuin yliopistos- 
taan. 

Selvää on, että Kokoomuksen naisten kunnallisklubi oli 
haltioissaan Marjaleena Rintalan rohkeudesta antaa sek- 
suaalisille fantasioilleen poliittisesti korrespondentin muo- 
don. Rintalan utopististen irstailujen kautta voisi sadisti- 
sinkin porvari saada tyydytyksen, ja nämä kamalat ämmät 
läpsyttivät pikku kätösiään tyytyväisinä kuin pikkukau- 
pungin oopperaseurue. 


Pankkifilosofi Rintala tunsi itsensä entistä väsyneemmäksi 
mutta virkistyi hieman oikeusministerin tarjottua hänelle 
pullollisen Chäteau de Bourgeois'ta. He olivat siirtyneet 
ministerin varaamaan sviittiin muun seurueen jäädessä 
jatkamaan juhlintaa. Pankkifilosofi istui jalat pihtiasen- 
nossa hotellihuoneen sängynlaidalla pidellen punaviini- 
pulloa kaulasta. Hänen pitkä vaalea tukkansa oli aivan 
sekaisin, ja toisella kädellään avustaen hän kaatoi kur- 
kustaan alas pitkän kulauksen viiniä. 


”Rape, minulla on ongelmia”, sanoi pankkifilosofi. 
”Mitä ongelmia”, vastasi oikeusministeri. 

”Minä olen irtisanonut Daniel Silfverssonin.” 

”No nyt hän on vapaa.” 


41 


”Meillä oli myös suhde.” 

”Niin oli. Entä sitten? Eihän se ole mikään ongelma.” 

”Ei olekaan.” 

”No mitä sitten?” 

”Siitä voi tulla ongelma.” 

”Mikä ongelma?” 

”Olimme monin tavoin riippuvaiset toisistamme. Jos 
Silfversson lähtee, voin minäkin joutua lähtemään. Mihin 
minä sitten menen?” 

”Muuta meille”, irvaili oikeusministeri. 

”Sitä vaimosi tuskin sallii.” 

”Ei sitä tiedä. Eihän hän nytkään tiedä, missä minä 
olen, enkä minä tiedä, missä hän.” 

”Keksi jotain parempaa”, sanoi pankkifilosofi kyllästy- 
neenä ja kaatoi kaulastaan alas loput punaviinin loiskeet. 


Se, mitä hotellihuoneessa tapahtuisi seuraavaksi, olisi 
vain ajan kysymys, sillä pankkifilosofi oli jo kävellyt minis- 
terin paulaan, ja ilta oli tältä osin nuori, sillä oli vasta 
puoliyö. Oikeusministerin mielestä sängyllä lepäilevä 
pankkifilosofi muistutti nyt omituisesti jotain suurta vesi- 
lintua, hanhea ehkä, mikä ei tosin johtunut niinkään 
Rintalan ulkonäöstä kuin oikeusministerin äskettäin polt- 
tamasta pilvestä, jota hän oli tuonut EU-matkoiltaan Brys- 
selistä. 

Vaikka ministerin fantasioima näky ei ollut erityisen 
kiihottava, hänen tuomansa rehu oli poikkeuksellisen 
hyvää. Oli jopa mahdollista, että ruohoon oli sekoitettu 
pieni ripaus poltettavaa heroiinia vaikutuksen tehostami- 
seksi ja koukkuun jäämisen varmistamiseksi. Joka ta- 
pauksessa siitä sai oivalliset sävärit, eikä kulunut kauan, 
kun oikeusministeri touhuili vaatetustaan keventäneen 
pankkifilosofin toinen toistaan täyteläisempien tissien 
kimpussa paljasten pian yhden jos toisenkin paikan. Vaik- 
ka pankkifilosofin henkilökohtainen tulevaisuus näytti 
sangen epäennustettavalta, selvää oli, että hänellä olisi 
voinut olla takanaan loistava menneisyys jonakin Miss- 
Suomi-kilpailun perintöprinsessana tai television säätyttö- 

nä: varsinainen onnenpyörän täysosuma keski-ikäisty- 
neelle ministerille. 


”Minkä päivällä maksaa, sen yöllä saa takaisin ja 
päinvastoin”, sanoi oikeusministeri ja tökkäsi mulkkunsa 
pankkifilosofin pilluun. 

”Ai mitenkä päin se oikein meni”, hämmästeli Rintala 
pankkineitimäiseen tyyliinsä, mutta hänen kysymyksensä 
ei herättänyt oikeusministerissä liiemmälti vastakaikua. 

”Otto se on panokin, ja pano se on vasta otto”, tuumaili 
ministeri hilpeässä mielessään. 

Heidän maailmassaan se oli totta, ja molemmat tiesivät 
sen. 


Kun tämä ministerin ja pankkifilosofin odotettavissa oleva 
pano oli lopultakin ohi, molemmat tietenkin nukahtivat tai 
sammuivat rypistyneitten lakanoittensa, vaatteidensa ja 
peitteidensä sekaan. Mutta se, että Marjaleena Rintala he- 
räisi kesken uniensa jo kolmelta, keräisi tavaransa minis- 
terin nukkuessa ja lähtisi ajamaan autollaan kohti kotia, 
ei ollut yhtä ilmiselvästi arvattavissa. Niin kuitenkin kävi, 
ja jo puoli neljältä pankkifilosofi oli liikenteessä matkalla 
kohti Kaivopuistossa sijaitsevaa asuntoaan. 

Tyhmä blondi ajoi humalapäissään kotiin, kaupunki oli 
hiljainen, eikä matkalla sattunut pahempia mokia. Kun- 
nes eräässä risteyksessä jarrutus meni pitkäksi, ja tämä 
maskuliininen mansikkamuna oli posauttaa punaisen 
penissymbolinsa bileistä palaavan opiskelijapojan polveen. 
Kuinka huonoa mainosta pankille olisikaan se, jos asiakas 
joutuisi rattijuopon pankkifilosofin yliajamaksi, Rintala 
pohti tuulilasinsa takana. 

Kotiin saavuttuaan pankkifilosofi oli ahdistunut ja pet- 
tynyt. Ministerin itselleen järjestämä iltafinaali ei ollut 
lainkaan tyydyttänyt häntä, vaan se pelkästään lisäsi hä- 
nen epätoivoisuuttaan. 

Rintalan kannalta oli vastenmielistä, ettei ministeri 
poistunut hänen ajatuksistaan, vaikka ympärillä oli hänen 
oman vesisänkynsä rauha. Maatessaan vuoteellaan Rinta- 

laa ärsytti erityisesti se onneton tosiasia, että ”mielikuva ei 
katoa eikä muutu hyväksi vaikka kuinka zoomaan”, kuten 
hän viimein totesi hermostuneena. ”Kun vien ahdistavan 
ikonin hyvän ikonin päälle, paha ei muutu hyväksi, vaan 
hyväkin muuttuu pahaksi.” Ilmeisesti hän oli niitä poik- 
keuksellisen lahjakkaita ja älykkäitä ihmisiä, jotka olivat 
immuuneja neurolingvistisen prosessoinnin tapaiselle mie- 
likuvatyöskentelylle. 

Tai sitten oli niin, että koko NLP oli pelkkää hyvä- 
uskoisten roskaa, joka tepsi vain poikkeuksellisen tyhmiin 
ja jonka todellisen luonteen tavallisimmankinälyinen ihmi- 
nen pystyi heti osoittamaan humpuukiksi. Tämä ei silti 
vähentänyt NLP:n toimivuutta Rintalan propagandakäy- 
tössä, jossa se oli mainio ase ihmisten alistamiseen. Nämä 
kun luulivat hallitsevansa paremmin itseään ja todelli- 
suutta, vaikka tosiasiassa heidät oli juuri saatu usko- 
maan, että todellisuudessa vallitsevat riidat ja konfliktit 
ovatkin heidän oman mielensä ilmiöitä. NLP:n kaltaisen 
itsepetoksen kautta heistä tuli yhä vastustuskyvyttö- 
mämpiä ja vastaanottavaisempia Rintalan harjoittamalle 
ahdistelulle. 

Kellokin oli viisi, mutta uni ei tahtonut tulla silmään. 
”Jos minulla on edessäni likasanko ja heitän sen toisen 
ihmisen päälle, niin likaiseksihan sekin tulee”, pohdiskeli 
Marjaleena Rintala viime mietteikseen ja alkoi vetää pientä 
sormea ylös ja alas. Hän halusi orgasmin ennen nukahta- 
mista. 

N iin sujuivat pankkifilosofi Rintalan päivät omaa ellip- 
tistä rataansa päätyen joka ilta lähtökohtaansa, Rin- 
talan avaraan mutta typeryttävän tylsään makuuhuonee- 
seen. Eikä näiden päivien riennossa olisi ollut mitään eri- 
koista kerrottavaa, ellei seuraavan viikon lopulla olisi sat- 
tunut erästä viheliäisen väkivaltaista tapausta, joka pani 
pisteen Marjaleena Rintalan rietastelevalle elämälle. 

Kävi nimittäin niin, että perjantaina, kuudentenatoista 
päivänä lokakuuta, pankkifilosofi Rintalan käyskennel- 
lessä helsinkiläisen pankkisalin lattialla, mustahuppuinen 
konepistoolimies astui itsestään ilmoittamatta pankkiin. 
Rintala oli juuri saanut asetelluksi pankin takaseinälle 
itse inspiroimansa mainosjulisteen, jossa olivat sanat: 
”Emme voi ennustaa, miten paljon perheesi kasvaa, mutta 
voimme myöntää sinulle asuntolainan viideksikymmeneksi 
vuodeksi.” Silloin pankkisalissa kajahti laukaus. Sitä säes- 
ti aivan tavallisella perusinsinöörin kurkkuäänellä soinnu- 
teltu huuto: 

”Älkää peljätkö, sillä minä ilmoitan teille suuren ilon. 
On alkannut pankkifilosofian Harmageddon!” 

Emme tosin ole varmoja, kenen suusta pankkisalissa 
kuultu huuto tuli, mutta sen voimme vakuuttaa, ettemme 
todellakaan tienneet, oliko eteemme ilmaantunut kone- 
pistoolimies karannut enemmän kakkosteeveen Kummeli- 
showsta vai psykiatrisen sairaalan suljetulta osastolta, tai 
oliko kyseessä jokin Sisälähetysseurakunnan organisoima 
juttu. 

Asioiden todellinen laita valkeni meille kuitenkin pian. 
Kauhistuneiden kasvojen katsellessa tämä mustahuppui- 
nen mies säntäsi keskelle pankkisalia ja ampui rätisevää 

sarjatulta kohti liikepankin lasikattoa, joka putosi tuhan- 
sina sirpaleina pankin kiiltävälle marmorilattialle. Pelästy- 
neet asiakkaat saivat haavoja putoavista lasinkappaleista 
ja etsiytyivät piiloon pankkitiskien, leposohvien ja kukka- 
ruukkujen taakse. Marjaleena Rintala seisoi jähmetty- 
neenä keskellä pankkisalin lattiaa seuranaan vain huppu- 
päinen konepistoolimies. Hieman etäämpänä pankkitiskin 
ääressä kompuroi oikeusministeri Hämäläinen, joka mat- 
kallaan ministeriöön oli poikennut pankkiin nostamaan 
rahaa. 

”Sinä saatanan liero annoit minulle potkut!”, huusi 
konepistoolimies Rintalalle vetäisten samalla hupun kas- 
vojensa edestä ja paljastuen entiseksi pankinjohtaja Dani- 
el Silfverssoniksi. 

Asiakkaiden ja muiden ympärillä olevien ihmisten häm- 
mästys oli suuri, ja heidän silmänsä olivat pudota päästä. 

”Mutta sinähän sait kultaisen kädenpuristuksen”, sanoi 
Rintala väkinäisesti hymyillen, ikään kuin mitään ei olisi 
tapahtunut. 

”En tullut hakemaan rahaa, vaan entisenä pankin- 
johtajana haluan myös hengen, asiakkaiden hengen, 
sinun henkesi ja hengen tuolta nurkassa kompuroivalta 
niljakkaalta sontiaiselta, joka tuhosi meidän rakkau- 
temme.” Ministeri, joka oli ollut virassaan sataviisikym- 
mentä päivää, alkoi laskea. 

”Mutta eihän mitään rakkautta ollut. Sinä itse sanoit, 
kuin jokin Irwin Goodman, että raha ratkaisee — että seu- 
ralaisenasi voisin ansaita jopa enemmän”, vastasi ensi- 
hämmennyksestä selviytynyt Rintala konepistoolin kanssa 
riehuvalle pankinjohtaja Silfverssonille. 

Tämä kova nainen tiesi, että jos hän nyt onnistuisi ko- 
koamaan itsensä, hän saattaisi psykologisin keinoin nu- 
jertaa Silfverssonin heikoksi tuntemansa tahdon ja anas- 
taa jo paljon tuhoa tehneen konepistoolin itselleen. Perus- 
teenaan hätävarjelu hän saattaisi jopa ampua petollisen 
pankinjohtaja Silfverssonin. Mutta tämä oli ennennäke- 
mättömän kiukkuinen ja raivosi kultaisen kädenpuristuk- 
sensa katoavan viimeistään asioiden selvittelyyn tuomio- 

istuimissa. 

”Sinähän tiedät, että kaikki tämä kurjuus on lähtöisin 
pankin hallituksesta, viime kädessä kukaties keneltä, eikä 
minulla ole koko asiassa osaa eikä arpaa”, vaikeroi pank- 
kifilosofi yrittäen voittaa aikaa puhumalla. 

Hän nimittäin tiesi, ettei poliisin saapuminen kestäisi 
enää kauan, sillä hälytys oli jo annettu. Marjaleena Rin- 
talan omasta kehotuksesta pankissa järjestettiin silloin 
tällöin myös koehälytys ilman mitään syytä, laitteiden ja 
vartiomiesten testaamiseksi, jolloin virkavalta automaatti- 
sesti pyyhälsi paikalle. Ja ainahan pankissa saattoi olla 
sattumalta rikollinen, joka poliisin saapuessa jäi kiikkiin, 
eikä testihälytysten järjestämisessä ollut tälläkään tavoin 
ajatellen mitään vikaa. Lisäksi oli hyvä, että asiakkaat 
osaisivat kavahtaa, mutta nyt poliisin saapuminen tuntui 
kestävän piinallisen kauan. Vähitellen kaikkien osapuol- 
ten mieleen hiipi epäilys, ettei poliisin läsnäolo muuta 
kuin pahentaisi asiaa. 


”Minä tarvitsen uuden lippaan”, sanoi pankinjohtaja 
Silfversson. 

”Lippaan?”, Rintala ihmetteli Silfverssonin vaihtaessa 
konetuliaseeseensa täysinäisen luotirasian. Sitten molem- 
mat olivat jälleen tilanteen tasalla. 

”Paljonko oikeutta sinulla on varaa ostaa?”, sanoi mi- 
nisteri puuttuen puheeseen pankkitiskin äärestä, jonka 
kylkeen hän nojaili huolestuneena kuin desperadojen kyn- 
siin joutunut Villin Lännen pormestari. ”Meillä tunnetaan 
myös sovitteluoikeudenkäynnin käsite”, jatkoi hän. 

”Meillä puolestaan tunnetaan transsendentaalisen sie- 
lunvaelluksen käsite”, vastasi pankinjohtaja ampuen ker- 
talaukauksen oikeusministerin kenkään. ”Tanssi, minis- 
teri, tanssi.” Silfversson jatkoi säkenöivää tulitusta am- 
puen luoteja pankin kiiltävään lattiaan, kunnes hänen 
mieleensä juolahti entistäkin oudompi ja vaikeammin ym- 
märrettävissä oleva ajatus: kaikki pankissa olevat asiak- 
kaat ja toimihenkilöt lopettaisivat vahingoniloisen naura- 
misen ja yhtyisivät ministerin meneillään olevaan tanssiin. 

”Miksi te muuten ammutte meitä?”, sanoi eräskin hie- 
no rouva luotien kimpoillessa marmoriselta lattialta. 

”Ei ole parempaakaan tekemistä”, vastasi Silfversson 
clinteastwoodmaisen huolettomasti, kunnes hänen viheli- 
äisen ajatuksensa juoksu sai taas jostakin kiinni. Mieles- 
sään ministerin ja pankkifilosofin viimeviikkoinen varvi 
Silfversson päätti, että yleinen hauskanpito olisi huipen- 
tuva Pankkiyliopiston sponsoroimaan ampumakilpailuun. 
Ensimmäisenä kilpailuun ottaisi osaa itse oikeusministeri. 
”Ellei ministerillä ole mitään sitä vastaan”, sanoi Silfvers- 
son kootessaan mukanaan tuomastaan rakennussarjasta 
kolmekymmentäkahdeksankaliiperisen pistoolin ja ojenta- 
essaan sen ladattuna oikeusministerille. 

”Entä jos ammun ohi?”, sanoi ministeri Silfverssonin 
antaessa tyhjän juomalasin aseettomalle pankkifilosofi 
Rintalalle. 

”Et sinä ammu. Sen todistaa konepistoolini piippu, joka 
osoittaa suoraan ohimollesi, jonka tarkoitus puolestaan on 
keskittyä ampumaan palasiksi pankkifilosofi Rintalan 
päänsä päällä pitelemä juomalasi.” 


”Oletko sinä kuulevinasi jotakin pauketta?”, sanoi Strind- 
bergin kahvilassa istuva konstaapeli kollegalleen molem- 
pien poliisien henkilöhakulaitteen vilkkuessa kuin vim- 
mattu. 

”Lieneekö taas jokin testihälytys”, sanoi toinen poliisien 
jatkaessa toisilleen tarjoamansa päiväkahviseuran pitoa. 

Olipa näiden kovan onnen poliisien kanssa niin tai 
näin, pankinjohtaja Silfverssonin järjestämä ampuma- 
kilpailu jatkui sikäli kuin pankin kalustosta onnistuttiin 
suinkin löytämään ehjiä astioita. Ampumista kestäisi niin 
kauan kuin viimeisetkin mainoslahjat, mukaan lukien 
tallelokeroista löytyvät tekohampaat ja vuosilautaset, olisi 
ammuttu säpäileiksi. Voittaja olisi itse ministeri, jos hän 
selvittäisi pelin osumatta uskollisen maalitelineensä 
otsaan. 

Pankkifilosofin pään yläpuolella oli juuri Ming-dynas- 
tian aikainen posliinikissa, kun ministerin ranne alkoi 

väpättää. Vaikka ministerin pitelemässä pistoolissa oli 
huolellisesti suunnitellut rihlat ja hän oli ampunut pankin 
posliini- ja lasitavaroista jo puolet, ei hän voinut olla 
varma luodin lentoradasta ja määränpäästä laukauksen 
lähdettyä matkaan. Itse asiassa näytti hetken siltä, että 
matkalla oleva luoti osuisi kaiken ballistisen asiantunte- 
muksen mukaan vain hiuksia hipoen Marjaleena Rintalan 
pitelemään kissaan, mutta tämän kauhistuttavan varietee- 
teatterin surulliseksi lopuksi se osui kuin osuikin juuri 
sinne, minne ei olisi pitänyt: kuin nappi suoraan pankki- 
filosofin otsaan. 

”Niin katoavat ihmisen päivät”, mietiskeli ministeri 
mielessään. ”Ihmisen elämä on kuin saviastia tai ruukku, 
joka kerran pirstaloiduttuaan ei enää herää henkiin”, loihe 
hän lausumaan. 

Mutta kaikkien läsnäolijoiden hämmästys oli suuri 
maali-Marjaleenan laskettua rauhallisesti alas päänsä 
päällä pitelemänsä posliinikissan ja liikahtaessa eteenpäin 
elävänä kuin aittapolulla asteleva emäntä. Poliittisen am- 
pujan lähettämä luoti ei ollutkaan tuottanut pelättyä tai, 
toiselta kannalta katsellen, toivottua tulosta, vaan se oli 
kimmonnut Marjaleena Rintalan kiiltävästä otsasta suo- 
raan kohti pankin takaseinällä roikkuvaa taulua. Oliko 
hänen päänsä kumia? 

Tarkalleen ottaen pankkifilosofi Rintalan mikään osa ei 
ollut kumia, lukuunottamatta kauneusleikkauksessa 
asennettuja silikonirintoja, joiden täyteaineesta osa oli 
kumin kaltaista muovia. Mutta totuus on, että tämän 
operaation yhteydessä pankkifilosofi oli asennuttanut si- 
säisen lasikuituvahvistuksen otsolohkonsa alle suojaa- 
maan käsiaseilla tapahtuvalta tulitukselta, eli juuri täl- 
laisten tilanteiden varalta. Nyt hän oli todella vihainen. 

”Katso nyt, kuinka sinä ammut!”, huusi hän pös- 
sykkäänsä pitelevälle ministeri Hämäläiselle perheriidan 
ollessa valmis. 

”Sinähän täällä ammut, senkin vitun lasikuituaivoinen 
lehmä”, kailottoi tämä takaisin Rintalalle. 

Ihmiset jakautuvat kahteen ryhmään: niihin, jotka am- 
muskelevat posliinilautasia, ja niihin, jotka seuraavat 
etelämeksikolaistyyppisen ampumakilpailun päättymistä 
rynnäkkökiväärissään täysinäinen lipas, pohdiskeli enti- 
nen pankinjohtaja Silfversson. Hänen oli aika toimia. 


”Kuuletko sinä, se pauke taisi loppua?”, sanoi samaan 
aikaan kahvilassa istuva poliisi nuoremmalle konstaape- 
lille. ”*Meidän on aika lähteä.” 

Silfversson oli pitänyt panttivankinaan tai, olosuhteet 
huomioon ottaen pankkivankinaan, kymmeniä ovesta sa- 
delleita asiakkaita, jotka olivat hyvänpäiväntoivotustensa 
jälkeen luovuttaneet kaikki taskuihinsa sullomansa rahat, 
timanttisormukset ja kellot pyytämättä pankinjohtaja 
Silfverssonille. Selvää oli, ettei näin voinut jatkua. Tilanne 
vaati ratkaisua. 

Konepistooliinsa reippaasti tarttuen entinen pankin- 
johtaja Silfversson kohotti aseensa kohti pankkifilosofi 
Rintalan aivoja. Hän oli juuri aikeissa ampua seulaksi 
pankkifilosofin lasikuituvahvisteisen kallon, kun pankissa 
kajahti laukaus. Nopealla liikkeellä pankkifilosofin oli on- 
nistunut kaapata haltuunsa oikeusministerin kädestään 
unohtama 38 ja ampua luoti kohti entistä pankinjohtaja 
Silfverssonia. Entistä, voimme sanoa, sillä tarkan naisen 
tulitus oli tehnyt kerralla selvää tähtäämään keskittyneen 
pankinjohtajan aikeista. 

Sekä Silfversson että oikeusministeri viruivat nyt latti- 
alla kuin raato, sillä Silfverssonin pitelemän sarjatuli- 
aseen lähettämä luotisuihku oli repinyt riekaleiksi mi- 
nisterin hermot. Fyysisesti ehjänä mutta psyykkisestä tus- 
kasta vavisten ministeri raahautui isännättömäksi jääneen 
konetuliaseen luokse, asetteli kiväärinpiipun suuhunsa ja 
työnsi peukalonsa sarjatuliaseen liipaisimelle, kun pank- 
kisalissa kuultiin metallinen kailotus: 

”Tulkaa ulos. Ette voi meille mitään. Bonnie and Clyde 
-tyyppinen riskirahoituspolitiikka ei kannata!” 

Se oli poliisi, joka panssarivaunuin, kaasuasein ja 
keskiraskain PST-onteloammuksin varustauneena odotti 

auki potkaistujen pankinovien ulkopuolella. 

Rintala ei ollut ehtinyt laskea kädestään ministeriltä 
anastamaansa pistoolia eikä ministeri ollut ehtinyt irrot- 
taa otettaan pitelemästään sarjatuliaseesta, kun pankki- 
filosofi ulvaisi oviaukon takana piileskeleville poliiseille 
seuraavat kohtalokkaaseen väärinkäsitykseen johtaneet 
sanat: 

”Meidän ei tarvitse antautua, sillä emme ole tehneet 
mitään väärää!” 

Samassa pankkiin sinkosi ammus, ja ympärille levisi 
sakea sumu. Kuultiin rätinää, pauketta ja valokranaattien 
etäisiä poksahduksia. Mitä pankissa saattoi tapahtua? 
Siitä oli vaikea saada selvää, sillä keinotekoisen savu- 
verhon hälvettyä eteen avautuva näky oli kuin Termi- 
naattorin jäljiltä. Syntyneen sekamelskan keskeltä saattoi 
poliisi löytää langan päätä yhtä vähän kuin keskiverto 
väkivaltavideon katsoja voi löytää järkeä Peter Green- 
awayn suttuelokuvasta ”Varas, vaimo, kokki ja rakastaja”. 

Pankkifilosofi Rintala oli kuollut. Hänen haaleansiniset 
kalansilmänsä näyttivät tavallistakin suuremmilta ja auki- 
revähtäneiltä ja hänen ihonsa, kuten aina, elottomalta ja 
kuolleelta. Hänen aivonsa olivat nyt astiassa, pankin pöy- 
dälle unohtuneessa Aalto-vaasissa, joka kaiken ampumi- 
sen jälkeen oli jäänyt ehjäksi. Sinne ne olivat roiskah- 
taneet keskiraskaan onteloammuksen läpäistessä Rintalan 
lasikuituvahvisteisen kallon. 

Myös oikeusministeri oli kuollut. Pankkiin äkkirynnä- 
köllä iskenyt oikeudenpalvelija oli ampunut seulaksi mi- 
nisterin sisälmykset, jotka kuorruttivat nyt pankkisalin 
takaseinällä riippuvaa, pankkifilosofin itsensä inspiroimaa 
asuntolainamainosta kuin isoäidin keittämä perunamuusi. 


Maisema oli kaikilta osin lohduton ja hiljainen. Vain sielua 
vailla oleva Robo-cop vaelteli pankin lattialla kömpelösti 
töksähdellen, välkkyen ja suuntaa vailla huristen samalla 
tavoin kuin puhtaanapitolaitoksen lakaisinlaite käy pese- 
mässä kaupungin torit ja kadut ja huuhtomassa pois 
kirjavan vihannespikkelsin vilkkaan myyntipäivän jälkeen. 

Mutta tämä on myös kohta, joka kaipaa selvennystä. 
Mikä oli Robo-cop? Otetaan lähtökohdaksi vanha fraasi ja 
oletetaan, että poliisit ovat tyhmiä, sellaisia kuin olivat 
Strindbergin kahvilassa istuneet konstaapelit. Kun tällai- 
selle poliisille asennetaan filosofin kehittämät aivot, tulee 
hänestäkin tavallinen fiksu. Juuri sellainen kuin Robo- 
cop, poliisiaseman ja Filosofian laitoksen yhteistyönä 
kehitetty poliisirobotti, jolla on ensimmäisen kertaluvun 
predikaattilogiikalla varustettu eettinen ohjausjärjestelmä, 
automaattinen muistin nollaus, akateemikko John Rightin 
tuella käynnistetty neuvontapalvelu ja nuhteettomat ja 
hyvät käytöstavat. 

Todennäköistä on, että juuri tällaisen praktis-syllo- 
gistisen apparaatin uhriksi Marjaleena Rintala oli joutunut 
Robo-copin avatessa tulen viatonta pankkifilosofia kohti. 

Mutta tätäkin enemmän meitä huolestuttaa se, että 
Marjaleena Rintalan astiassa uiskentelevat aivot, toisin 
sanoen pankin pöydälle unohtunut täysinäisen kupliva 
Aalto-vaasi, oli tämän kaiken tapahduttua kadonnut yhtä 
nopeasti kuin Jacky-makupala lapsiperheen jääkaapista. 
On nimittäin mahdollista, että välikohtauksen aiheuttanut 
rikollinen on yhä vapaalla jalalla. 

Vaikka Marjaleena Rintala ja hänen filosofiansa olivat 
nyt kuolleita kuin kala kuivalla maalla, hänen työnsä oli 
ehtinyt kantaa hedelmää. Viikkoa myöhemmin Helsingin 
Sanomissa julkaistun kuolemanilmoituksen viereisellä si- 
vulla komeili näet suurikokoinen pankin maksama mai- 
nos, jossa olivat seuraavat luotettavaan kädenojennukseen 
kohottautuvat sanat: ”Opiskelija! Tule rohkeasti pankkiin, 
niin näet mihin se johtaa. Olemme saattaneet kontto- 
rimme eurokuntoon ja neuvottelemme mielellämme tur- 
vallisen pankkisopimuksen koko elämäsi varalle.” 


Viesti libertaarifilosofin pankkikonfliktista kiiri salaman- 
nopeasti myös Filosofian laitokselle, jossa vallitsi ta- 
vallistakin syvempi hautajaistunnelma ja jossa Marjaleena 
Rintalan äkillistä poismenoa surtiin suuresti. Filosofien 
keskinäinen innostus ja osallistuminen olivat nyt kasva- 

neet niin merkittäviin mittoihin, että Liisankadulla ma- 
jaansa pitävässä ruumisarkkuliikkeessä jouduttiin työs- 
kentelemään täydellä teholla. Työskentelyn tuoksinaa li- 
säsi sekin, että yksi liikkeen näyteikkunoista oli muutama 
kuukausi sitten öiseen aikaan särjetty rikki. Tarkemmin 
sanoen se oli Simo Sönkön kuoleman aikoihin viilletty 
lasileikkurilla auki, ja vasta nyt oli uusi ruutu saatu 
asennetuksi paikoilleen. Mitään ei ollut kuitenkaan varas- 
tettu tai kadonnut, kuten oli ilmennyt aamuisessa tarkas- 
tuksessa, eivätkä arkkuihin naulatut ruumiit liioin puhu- 
neet. 

”Vastahan minä pääsin vauhtiin”, sanoi tapahtumien 
kulusta pihalla oleva professori Xavier Kenneth rullailles- 
saan Filosofian laitoksen kahvitupaan ja jupisten ilmei- 
sesti jostain käynnissä olevasta tutkimuksestaan. Mutta 
hänen silmäripsensä vilkutusta pidettiin hullun houreena. 

KOLMAS LUKU 


Mediafilosofi Make Leveelahden 
menetetty maine 


K 


aikka mediafilosofi Make Leveelahti olikin ehdotto- 

masti sitä mieltä, ettei häntä houkuttele Marjaleena 
Rintalan edustama rähjäinen anarkismi, oli heissä molem- 
missa yhteistä se, että myös mediafilosofilla oli allaan upo- 
uusi urheiluauto. Mediafilosofi Leveelahden kasvot olivat 
meikatut, hänen tukkansa oli muotoilu, ja hänen kätensä 
olivat hoidetut. Juuri tällä ilmeellä, juuri näillä käsillä, 
juuri tällä mielenlaadulla ja juuri tämä hiuslaite kiha- 
roitaan somistaen Leveelahti ohjasi avo-Saabiaan päin 
edessä häämöttävää betoniseinää sadankahdenkymmenen 
kilometrin tuntinopeudella. 

Hänen mielestään filosofian ei pitänyt olla tunkkaista. 
Hänen mielestään filosofian ei pitänyt olla hämärää aka- 
teemisten viranhaltijoitten puuhastelua, vaan filosofiassa 
piti olla glamouria. Siinä piti olla raikas verevän elämän 
maku. Vaikka mediafilosofia ja seinää erotti enää vain 
kymmenen, kaksikymmentä metriä, mediafilosofi ei tehnyt 
mitään auton pysäyttämiseksi. Päinvastoin: viimeisillä 
metreillä mediafilosofi ikään kuin lisäsi vauhtia polkaise- 
malla auton kaasupolkimen huvin ja harrastuksen vuoksi 
aivan pohjaan. 

Kotimaista sarjavalmistetta olevan auton litteä keula 
murskautui edessä olevaan betoniseinään. Väkkärämäiset 

peltivanteet lopettivat vispilämäisen pyörintänsä. Pöly- 
kapselit sinkoilivat korkealle ilmaan ja lentelivät kieppu- 
vaa rataansa pudoten kolisten lähiympäristön asfaltille. 
Salamavalot välkehtivät, ja savu nousi auton pohjan alta 
kiiltävän teräs-, muovi- ja lasimassan musertuessa katso- 
jien ja kameroiden edessä viimeistä piirtoa myöten ryttyyn. 
Mutta, mikä tärkeintä, onnettomuutta seurannut kamera- 
ajo onnistui ja sai kuin saikin tallennetuksi filmille kolari- 
kokonaisuuden tärkeimmän elementin: mediafilosofin rau- 
kean uneliaat kasvot painautuivat esille räjähtäneen tur- 
vatyynyn untuvanpehmeään syleilyyn. 

Saabilla nimittäin tiedettiin, ettei mikään ole näiden 
ahdistavien aikojen keskellä yhtä tuottoisaa kuin auton 
turvavälineiden kauppa. Laman, työttömyyden ja toimeen- 
tulo-ongelmien runtelemat perheet pakenivat elämänsä 
ankeutta suojapuskureilla ja turvavyöhykkeillä varustet- 
tuun autoon. Myös Leveelahti pelkäsi kuollakseen kola- 
ria, joka tekisi selvää hänen urastaan repimällä riekaleiksi 
muotiesitysten tutuiksi tekemät mallinkasvot. Rahan ja 
julkisuudenkipeytensä vuoksi hän oli kuitenkin suostunut 
mainosvideon päähenkilöksi, kunhan siitä ei olisi haittaa 
hänen ulkonäölleen tai terveydelleen. 


”Mediafilosofi Make Leveelahti, olemme nähneet sinut 
suomalaisen autotehtaan mainosvideolla”, sanoi Metkuli- 
ketkuli-ohjelman juontaja Kari Varissuo televisiolähetyk- 
sensä aluksi. ”Pitääkö paikkaansa, että pelkäsit astues- 
sasi tuon auton ohjaimiin?” 

”No en mä oikeestaan pelänny. Mä oon aina tykänny 
kovasta menosta ja painoin vielä lisää kaasua tossa 
lopussa, niin kuin näitte. Mut se kyllä pitää paikkaansa et 
liikenteessä mä kyllä pelkään ku ei koskaan tiedä kuka 
hullu tulee vastaan väärää kaistaa. Et se kyllä arveluttaa 
ku liikenteessä sä oot enemmän toisten armoilla ku muu- 
alla yhteiskunnassa. Jopa niin et voi mennä terveys, 
henki, läheiset ihmiset, koko elämä. Pitäis olla enemmän 
tota kohtaamisherkkyyttä, jota mä edustan mun pian 
ilmestyvässä kirjassa.” 

”Onko autojen kolariturvallisuus sitten yleistettävissä 
joksikin kohtaamisfilosofiseksi teemaksi? Onko pelkojen 
taustalla luokkastrategisten kolarikokeiden Suomi?”, eh- 
dotti terävistä yhteiskunta-analyyseistään tunnettu toimit- 
taja Varissuo. 

”Mä en nää tätä tossa valossa. Kyllä tärkeintä on 
sittenkin tosi turvallisuus, se et perheet on turvassa ja 
että ihmisillä menee hyvin”, vastasi Leveelahti pinnallisen 
typistävästi muistaen autotehtaan kanssa solmimansa 
sopimuksen, joka kielsi laajentemasta keskusteluja mark- 
kinadynamiikan motiiveihin. ”Kyllä tärkeintä on sittenkin 
ihminen ja se, että filosofiassa on glamouria”, totesi hän. 

Sitten puhuttiin julkisuudesta. Leveelahti oli kokenut 
TV-esiintyjä, ja hänen nuoren elämänsä käänteitä seu- 
rattiin laajasti medioissa. Media oli myös hänen filosofis- 
ten harrastustensa aihe, ja juuri siksi hän tiesi, mitä julki- 
suuteen pääsemiseen ja siellä pysymiseen tarvittiin. Ihmi- 
sessä piti olla jotain tavallista ja helposti samastuttavaa 
mutta samalla jotain erikoista, omaleimaista ja ainut- 
kertaisesti tunnistettavaa, ei mitään jäljiteltävää vaan 
suoraan omasta persoonasta tehostamalla muovattavaa. 
Juuri tämän pienen oivalluksen kautta Hollywoodin mega- 
tähdet erottuvat valovuosien päähän B-luokan sarja- 
näyttelijöistä, vaikka todelliset erot heidän välillään ovat 
olemattomat tai pienet. Samoista syistä myös julkisuuden 
A-tasolle ponnahtanut filosofi ei välttämättä putoa re- 
serviläisjulkisuuden B-tasolle, jolla kituuttaa normaali 
kuvalehtijournalismin nostoväki, saati että hän vajoaisi C- 
tason asiantuntijajulkisuuteen, eli suureen tuntematto- 
muuteen. 

Onnistuneen filosofiajulkisuuden ehto on, että oman 
elämän ja julkisuuselämän välillä ei ole ristiriitaa. Tämä 
johtuu siitä, että julkisuus ei koskaan tyydy vähään, vaan 
ollakseen paljastavaa se haluaa aina sata prosenttia, toisin 
sanoen kaiken. Siksi yksityiselämäkään ei voi olla salaista 
eikä liioin erilaista kuin elämä julkisuuden valokeilassa. 
Mutta yksityiselämän tuli olla suojattua, sellaista, johon 
pahanilkinen panettelu ei vaikuta, vaikka julkkis itse olisi 

kuinka avoin. ”Niinpä julkisuuden hallitseminen alkaa 
tämän rajan säätelystä. Jos sinulla on suojattu yksityis- 
elämä, voit tehdä julkisuudessa mitä tahansa, ja olet 
perimmältään turvassa”, pohti Leveelahti. 

Julkisuudessa onnistuminen edellyttää siis vankat yksi- 
tyisyyden turvamuurit, joiden suojissa ei ole pelkoa joutua 
työ- tai vuokramarkkinoille luistelemaan. Moni Levee- 
lahden ystävä oli tältä osin pulassa, eivätkä hänen omat 
asiansakaan olleet täysin kunnossa. Mutta ne olivat niin 
hyvin kuin kaksikymmentäkuusivuotiaan lisensiaatin 
kohdalla saattoi toivoa. Lisäksi Leveelahti tiesi, että jul- 
kisuuden henkilön piti olla kaikille ystävällinen. Ei käynyt 
päinsä, että julkkis ryhtyisi rettelöimään tavallisten kuole- 
vaisten kanssa. Ei omasta aloitteesta, sillä fanit voisivat 
loukkaantua, eikä toisten aloitteesta, sillä kiistoista ei kos- 
kaan välity riidan aihe vaan pelkkä negatiivinen viesti. 
Riitautuminen oli joka kerta pelkästään kielteinen asia. 
Siksi Leveelahti oli kaikille mukava, ja hän suoriutui mai- 
niosti tämänkertaisestakin TV-istunnosta. 


”Make Leveelahti, me tiedämme, että tyttöystäväsi ja 
kihlattusi on raskaana”, sanoi seurapiiritoimittaja Varis- 
suo. ”Koska on laskettu aika?” 

”Kahden kuukauden kuluttua.” 

”Muuttaako lapsen syntyminen millään tavoin filosofi- 
aasi tai asemaasi julkisuudessa?” 

”En usko sillä olevan niin suurta vaikutusta, mutta en 
epäile, etteikö se tekisi nöyremmäksi sekä Tiinaa että elä- 
män suurta salaisuutta kohtaan.” 

”Tunnussanojasi ovat avoimuus ja kohtaaminen. Koh- 
taako yksityiselämäsi mitään muutosta? Monet urheilijat 
keskittyvät lapsenhoitoon julkisuuden asemasta. Tuleeko 
Leveelahdesta nyt normaali tosikkomainen perheenisä?” 

”Tää jatkuu samaan malliin. Ei elämä oo mikään naisen 
käsilaukku, vaikka välillä tuleekin lunta tupaan. Mutta 
sen voin luvata, että jos tehdään mukavia juttuja, niin me 
nähdään vielä monta kertaa”, sanoi Leveelahti tiettyä 
vetäytymistä sananvalinnoillaan viestien. 

”Hyvin vastattu”, kommentoi asioista perillä oleva Varis- 
suo imartelevasti, ”ja onnea valitsemallasi tiellä, mikä se 
lieneekin.” Sitten hän kääntyi kameroiden puoleen: ”Näin 
siis, hyvät katsojat, mediafilosofi Make Leveelahti kihloissa 
ja kolareissa. Onnea vielä kerran.” 

Varissuo, joka oli Leveelahden ystävä ja heimoveli 
Helsingin ravintoloista, läimäytti Leveelahtea miehekkäästi 
hartijoille tämän noustessa tuolilta ja siirtyessä studion 
takahuoneeseen odottamaan taksia. Mediaesitys oli ohi. 
Varissuo puolestaan tiesi jo omasta kokemuksestaan, että 
raskaana oleva nainen on pommi. Mutta sitä hän ei 
tiennyt, olisiko purkamattomia pommeja vielä muita. ”Mitä 
pikemmin menet, sitä nopeammin tulet uudestaan vas- 
taan!”, huikkasi hän poistumassa olevalle Leveelahdelle. 


Päästyään taksin takapenkille ja kiitäessään lauantai-iltaa 
juhlivan Helsingin läpi mediafilosofi Leveelahden olo alkoi 
tuntua ulkopuoliselta. Sama olo tulee lähes missä tahansa 
vähin äänin liikkuvassa kulkuneuvossa, kun ei tarvitse 
huolehtia ajamisesta vaan voi katsella öisen kaupungin 
pimeydessä loistavia valoja ja kuunnella liikenteen ta- 
saista jyminää. Mitä tämä kaikki oikein oli? Niin kuin nyt 
se juttu kolarikokeista ja lapsesta, kun molemmat olivat 
menneet peruuttamattomasti eetteriin, mietti Leveelahti. 
Tottahan se oli, mitä hän sanoi, mutta ironisella ja tietyssä 
mielessä kohtaloa uhmaavalla tavalla. Entä jos hänelle 
itselleen sattuisi kolari, nyt tässä taksissa, matkalla ko- 
tiin? Olisiko se jumalien rangaistusta ja ivaa, pohdiskeli 
mediafilosofi ja tarkisti turvavyönsä lukituksen. Hänellä oli 
tilaisuus ajatella. 

Huoliensa keskellä Leveelahti oli perimmältään oike- 
assa, vaikkakin peräti rienaavalla, kieroutuneella ja irra- 
tionalistien palvelukseen liittoutuneella tavalla. Tuskin 
missään saa ylimielisyys korskeampaa ilmaisua kuin yksi- 
tyisautoilussa, jossa lasin, pellin ja kromin kimalteeseen 
valettu ylpeys voi milloin tahansa kohdata lopullisen ja 
tragedianomaisen rangaistuksensa kaiken tämän komeu- 
den ja kimalluksen vaihtuessa salamannopeassa kolarissa 

mitä rujoimmaksi ja itkuntäyteisimmäksi ahdistukseksi. 

”Ideologiasta on kysymys silloin kun toiminta, joka ver- 
tauskuvallisesti edustaa vapautta, muuttuukin todellisuu- 
dessa vapautta rajoittavaksi tekijäksi”, Leveelahti muisti 
jonkun jämeräpartaisen filosofin sanoneen. Puolustaak- 
seen itseään omantuntonsa syytöksiltä Leveelahti katsoi 
olevansa jonkinlainen ironinen sokraatikko, vaikka totuus 
lieneekin se, että Sokratesta pidettiin sangen vakavasti 
otettavana henkilönä, eikä hänen ja mediafilosofin asen- 
teessa ollut liioin havaittavaa yhtäläisyyttä. 

Tämän katuvalonhehkuisen taksimatkansa lopuksi me- 
diafilosofi saapui kotiinsa, avovaimonsa vuokra-asuntoon, 
Kallioon. Heillä ei ollut matsannut seksin alueella pitkään 
aikaan, ja mediafilosofi kulutti aamuksi vaihtuvan yön 
katselemalla omaa kuvaansa juuri päättyneen Metkuli- 
ketkuli-ohjelman jälkeensä jättämältä videonauhalta. Hän 
ei menisi sänkyyn ennen kuin hänen avopuolisonsa nuk- 
kuisi, sillä hän tahtoi kaikin keinoin välttyä siunatussa 
tilassa olevan naisensa harjoittamalta seksuaaliselta ah- 
distelulta. Alun perin mediafilosofi ei halunnut lasta lain- 
kaan, mutta se oli ikään kuin riistetty häneltä Tiina- 
tyttöystävän uhatessa, että jos mediafilosofi ei tekisi lasta 
hänen kanssaan, hän menisi ja pullauttaisi kakaran jon- 
kun toisen kanssa. 

Mediafilosofin imagologinen heikkous oli siis häijy ja 
pahanilkinen akka. Juuri sellainen kuin kaikki ämmät 
perimmältään ovat, tuumi Leveelahti. Mutta koska hän oli 
hulluna naisiin, hänen oli koetettava kestää. Varmaa oli 
vain se, ettei hän panisi Tiinaa ennen synnytystä ja tuskin 
edes synnytyksen jälkeen, paitsi pelkkää koston- ja rais- 
kauksenhimoista pahuuttaan! Sitä paitsi hän ei halun- 
nut, että ensimmäinen asia, jonka hänen tulossa oleva 
lapsensa tästä maailmasta näkisi, olisi mediafilosofin it- 
sensä munan pää. 


Vaikka Leveelahti esiintyi mielellään populaarin julki- 


suuden pyörteissä, hänen kiinnostuksensa varsinaiset 
kohteet olivat muualla. Hänen alkuperäistä alaansa olivat 

Internetin kotisivut ja verkkofilosofiat, joiden piirissä 
puuhaileminen oli tehnyt Leveelahdesta todella kuuluisan. 
Ajatus tietoverkkomuotoisesta sielunvaelluksesta oli teh- 
nyt hänestä nykyajan modernin Buddhan ja antanut uutta 
sisältöä yhtä paljon hegeliläiselle maailmanhengen käsit- 
teelle kuin hindulaiselle Brahma-jumaluudelle, tuolle ole- 
misen kaikkivaltiaalle ykseydelle. Sikäli kuin Leveelahden 
lihallinen elämä joskus lakkaisi olemasta, hänen filosofi- 
ansa ja persoonansa voisivat jatkaa Internet-muotoista 
läsnäoloaan ja loputonta vaellustaan verkkosurffareitten 
tajunnassa. Hypermediamuotoisena hän voisi jopa muut- 
tua, kehittyä, kasvaa ja löytää kokonaan uusia asuinsijoja 
ja suhteita. 

”Näin myös kartesiolainen sielu-ruumis-dualismi sovi- 
tetaan mediafilosofiassa, eikä muuta läsnäoloa kuin hy- 
pertekstimuotoista verkko-olemista enää ole. Tai jos sitä 
on, sitä ei enää tunne. Verkkoaddiktoituneiden alkeis- 
klisee 'minulla on yhteys verkkoon, siis olen olemassa on 
lopullisesti ottanut paikkansa nettisurtffareitten kollektiivi- 
sessa tajunnassa”, lausui Leveelahti ilmaisjakeluna leviä- 
vän Pop-lehden palstoilla. Näin sanoessaan hän tiesi rat- 
sastavansa yltiöfuturistisen hype-aalloon harjalla. 

Vaikka Leveelahden kaltaiset verkkofilosofit eivät olleet 
sen enempää kartesiolaisen kuin eksistentialistisenkaan 
filosofiaperinteen vankeja, selvää oli, että mediafilosofia 
sinänsä oli harvinaisen itseään toistava ja konservatiivinen 
tieteenala. Suoraan sanottuna sen piirissä esitettävä saat- 
toi olla vaikka kuinka vanhentunutta, pinnallista ja epä- 
muodikasta tahansa, ja aina sitä pidettiin yhtä erinomai- 
sena. 

Monet ovat erehtyneet luulemaan, että mediafilosofia 
keksittiin samalla kun Internet ja kotitietokone keksittiin. 
Vain harvat tietävät, että mediafilosofian jäljet johtavat 
paljon pitemmälle historiaan. Myös Leveelahden mielestä 
lopuillaan oleva 1990-luku oli outo sekoitus 1960- ja 
1970-lukujen beat- ja hippifilosofioita, Marshall McLuha- 
nia, Andy Warholia ja Noam Chomskya digitaalisen tiedon- 
välityksen ihmeisiin sekoitettuna. Samaa voi sanoa musii- 

kista, joka sekin oli pelkkiä kertaustyylejä, kuten Oasista 
ja teknoa. Eikä käsitteellisissä välineissäkään ollut paljoa 
uutta. Kommunikaatio-, media-, inter-, hyper-, super-, 
hypra-, irkki-, netti- ja katti-alkuisia sanoja, niiden yhdis- 
telmiä ja johdannaisia. Kuten interkommunikaatio, hyper- 
media, nettiakatemia ja irkkikatti. Hyperteksti vieköön! 

Make Leveelahti, joka oli syntynyt vuonna 1972, osasi 
hyödyntää tätä sanasalaattia. Ehkä merkittävin uutuus oli 
kuitenkin sähköpostiosoitteeseen yhdistetty kotisivu, joka 
toimii kuin Valintatalon ilmoitustaulu tehden kenestä 
tahansa teininuoresta julkisuuden henkilön. Siinä, missä 
70-luvun lapset etsivät kirjeenvaihtokumppania Suosikki- 
lehden palstoilta, laittoi 90-luvun nykynuori namukuvan- 
sa nettiin. Netistä media-Make oli löytänyt myös ystävänsä 
Tiinan. 

Toisaalta voisi luulla, että kaiken välineellisen vaikut- 
tavuuden ja tekstuaalisen uudistumisen keskellä nämä 
nettiaddiktit olisivat olleet historiastaan paremmin perillä. 
Hiphop-nuorten värikylläiset vaatteet ja peroksidivalkais- 
tut hiuslaitteet muistuttivat hämmästyttävästi heidän 
omilta kotisivuiltaan löytyviä lapsuuden värivalokuvia, 
joissa heidän vanhempansa polttelivat pilveä otsapannois- 
saan, kukkapaidoissaan ja Abba-henkisissä puukoruluo- 
muksissaan taustanaan Che Guevaran kuva. Kuka vielä 
väittää, etteivät happojen vaikutukset periytyisi suku- 
polvelta toiselle? Tai sitten oli niin, että nuoruus yksin- 
kertaisesti on joka kerta samanlaista. 

Kenties tämä muotien representoima irrallisuus ilmensi 
kuitenkin joitain näiden vallankumouslasten varhaisia 
perhetapahtumia. Leveelahden vanhemmat olivat eronneet 
Make-pojan ollessa seitsemän vuoden vanha. Silti hänen 
lapsuutensa ei ollut erityisen ankea. Hän oli vanhempi- 
ensa ainoa lapsi ja tottunut saamaan huoltajiensa kaiken 
huomion. Vanhempiensa vilkkaan vapaa-aikaelämän, ylei- 
sen ovenpaukkeen ja viikonloppuvaihdon vuoksi Make 
Leveelahti oli tottunut toiminnallisiin ratkaisuihin. Tätä 
kautta hänestä oli kehittynyt normaali ulospäin suuntau- 
tuva lähiönuori, joka hieman neuroottisesti mutta määrä- 

tietoisesti takertui kaiken kaupallisen roskan ympärille, 
johon hän suinkin saattoi identifioitua ja sitä kautta luoda 
järjestystä toisten sotkemaan elämäänsä. Tämän taus- 
tansa vuoksi hän tunsi tiettyä kaipausta itseään vanhem- 
pien ihmisten seuraan, ja niinpä hän lyöttäytyi jo opiske- 
lujensa alkuvaiheissa rohkeasti opettajiensa ja häntä itse- 
ään runsaasti varttuneempien opiskelijoiden tekemisiin ja 
toimiin. 

Jotkut kokivat sen tunkeilevana, mutta useimmat piti- 
vät sitä merkkinä hyvästä itsetunnosta. Vain harvat oival- 
sivat Leveelahden sisäisen vieterin ja hänen tyhjenemättö- 
mältä vaikuttavan sähköparistonsa johtuvan siitä, ettei 
Leveelahdella ollut kaikkein tärkeimpinä vuosiaan isää, 
joka olisi pannut hänen toiminnalleen ylipäänsä minkään- 
laista rajaa. Siksi hän myös aikuisiällä toimi vailla ra- 
joitteita ja estoja, mutta kuten kaikki tietävät, tällaisten 
mainostoimistoihmistyyppien varjopuolena on se, että he 
yleensä kuluttavat itsensä lyhyessä ajassa loppuun. 
Viimeistään kolmekymmentävuotiaina he ovat lihoneet 
kouluaikaisille ystävilleen tuntemattomiksi. 


Make Leveelahden tärkein ystävä oli vakuutusyhtiö 
Suomi-Salaman pääjohtaja, vuorineuvos Kauko Harjun- 
salo. Tapa, jolla he olivat tutustuneet, oli hieman omi- 
tuinen. Toimiessaan eräänä kesänä pyöräilylähettinä Le- 
veelahti oli osunut ajoneuvonsa sarvella Aleksanterin- 
kadun jalkakäytävälle pysäköityyn Mersuun. Metallinen 
kädensija oli viiltänyt pitkän juovan mustan edustusauton 
takaoveen, jonka avoimesta ikkunasta pian kurkisti joh- 
taja Harjunsalon hikoileva pää. 

”Mitäs hemmettiä täällä tapahtuu”, oli vuorineuvos sa- 
nonut hämilleen joutuneelle lähetille. 

Antamatta tilaisuutta vastata isokokoinen johtaja nousi 
ketterästi autosta ja nuuhki syntyneitten vahinkojen suu- 
ruuden. Sitten hän tiuskaisi Leveelahtea tiukasti silmiin 
tapittaen: ”Milläs mediafilosofi Mersun maksaa?” 

Ei käynyt päinsä, että vakuutusyhtiö itse korvaisi itsel- 
leen aiheutetun vahingon, sillä mediafilosofin vakuutukset 

olivat juuri Suomi-Salamassa. 

”Minä voin maksaa työllä”, oli Leveelahti sanonut. 

”Jaa-a, mutta eihän meillä tarvita lisää henkilökuntaa”, 
murisi johtaja. 

”Ettehän te voi tietää, mitä päätätte, ennen kuin olette 
kuullut ehdotukseni. Tulisin teidän paikallenne pääjohta- 
jaksi.” 

Toivuttuaan Leveelahden typeryttävästä kohtuuttomuu- 
desta ja oivallettuaan siihen sisältyvän pilailun mahdolli- 
suuden Harjunsalo lausui kaikkien paikalle ehtineiden 
avustajiensa yllätykseksi seuraavat omaperäiseen huu- 
morintajuunsa perustuvat sanat: 

”Kyllähän se vain käy! Olenkin pitkään kaivannut lepoa, 
mutta ei ole juolahtanut mieleeni.” 

Leveelahden avoimuus oli tehnyt vuorineuvokseen vai- 
kutuksen. Mutta sitäkin tärkeämpää oli, että Leveelahden 
kaltaisen hullun harlekiinin kautta hänelle tarjoutui tilai- 
suus viettää lomaa ilman, että hän joutuisi päästämään 
yhtään ahnetta apulaisjohtajaansa hoitamaan omaa sar- 
kaansa Suomi-Salamassa. Lisäksi hän sai tilaisuuden 
koetella alaistensa hermoja. Mikä olisikaan tärkeämpää 
yrityksen tulevaisuuden kannalta, ja tie pääjohtajan tam- 
mipaneloituun huoneeseen oli Leveelahdelle avoin. 

Harjunsaloa viehätti Leveelahden teeskentelemättö- 
myys. Tämän narrinsa kautta hän saisi tietää, mitä mieltä 
hänestä ollaan. Monen suuren päällikön ongelma on 
vainoharhaisuus, joka johtuu siitä, ettei hänelle kerrota 
totuutta hänestä itsestään. Ei uskalleta, koska pelätään 
rangaistuksia. Lopulta kaiken vallan ja viisauden lähde 
itse aavistaa tämän eikä uskalla luottaa omiin alaisiinsa. 
Mutta Harjunsalon mielestä Leveelahdessa oli ominai- 
suuksia, jotka olisivat voineet tehdä hänestä huippujohta- 
jan, mikäli hän olisi kaikkien valheenpaljastuskommentti- 
ensa lisäksi osannut pitää salaisuuksia. 


Suomi-Salaman ohessa Leveelahdella oli käsissään monta 


muutakin bisnestä. Harjunsalon sijaisena toimiessaan 
hän oli oppinut käyttämään pukua ja solmiota. Kaikesta 

saattoi kuitenkin nähdä, että hän kantoi päällään uni- 
vormua, eivätkä hänen hienot vaatteensa mitenkään 
kommunikoineet hänen sisäisen elekielensä kanssa saati 
pukeneet sanoiksi hänen ajatuksiaan. Ne roikkuivat 
Leveelahden kapeilla hartioilla kuin aidanseipäälle ri- 
pustettuina. Paljon paremmalta Leveelahti oli näyttänyt 
puolipeilaavissa ajolaseissaan ja kirkkaanvärisissä pyö- 
räilytrikoissaan, mutta myös vaaleaan kävelypukuun son- 
nustautuneena hänen olemuksessaan oli jotain huora- 
maista. Yhtä kaikki, Harjunsalolta röyhkeytensä oppinee- 
na hän oli perustanut firman. ”Lapsellinen mies, mutta ala 
varmaan tuottaa, ryhtyypä sillä mihin tahansa”, oli pan- 
kinjohtaja Silfversson ajatellut myöntäessään Leveelah- 
delle kolmensadantuhannen markan lainan. 

Leveelahden firma toimi kahdella toisistaan riippu- 
mattomalla alalla, joista ensimmäinen syntyi kuin luon- 
nostaan Leveelahden mediafilosofisista harrastuksista. Se 
oli hänen virtuaalitieteellisen toimintansa sovellutus: 
seksipuhelimet. Tarkemmin sanottuna kyse ei ollut seksi- 
puhelinpalveluista sanan tavanomaisessa merkityksessä, 
vaan kyseessä oli ympärivuorokautista virtuaalinautintoa 
tuottava täysin digitalisoitu seksipuhelinkeskus, joka tar- 
josi Internet-muotoista pornokuvaa, nauhoitusta, keskus- 
telua ja läähätystä kaikille käyttöoikeuden lunastaneille. 

Virtuaaliseksi oli mediafilosofian kysytyin ja eniten lei- 
ville lyövä toteutumisyhteys. Sitä paitsi alalla kukoistivat 
lähes rajattomat laajenemismahdollisuudet, eikä Levee- 
lahden itsensä nikkaroima puhelinkeskus tarvinnut lain- 
kaan kallista työvoimaa, vaan se toimi aavemaisesti hänen 
työhuoneensa komeroon asennetusta laitteistosta. ”Odot- 
takaahan vain kun näette, mihin mielikuvituksellisiin seu- 
rauksiin ihmisruumiin ja tietokoneen yhdistäminen saat- 
taakaan tulevaisuudessa johtaa”, oli Leveelahti lausunut 
eräille Filosofian laitoksen skeptikoille. 

Vuokrafilosofit-firman perustaminen oli puolestaan seu- 
rannut seksipuhelimilta ylitse jääneen vastaajakapasitee- 
tin valjastamisesta hyötykäyttöön. Tietäen, minkälainen 
holokausti pääkaupunkiseudun asuntomarkkinoilla vallit- 

see, Leveelahti oli takertunut vailla lakien rajoja rehotta- 
vaan vuokravälitysbisnekseen. Libertaarifilosofi Rintalan 
yllyttämät ahneet ihmiset, jotka eivät saaneet sijoituk- 
silleen kylliksi korkoa pankeista, haalivat rahoillaan asun- 
toja ja nostivat neliövuokrat pilviin. Kansalaisten ja kapita- 
listien törmäyttämiseen tarvittiin kuitenkin välittäjiä, joi- 
den tehtävä oli ahdistella viattomia ihmisiä luottorekisteri- 
otteilla, takuutalletuksilla ja monien tuhansien markkojen 
välityspalkkioilla: ”Tämä on Leveelahden Make Mediaattori 
Oy:stä, hei! Jos haluat tietää, mihin kaikkeen OnlLine- 
linjoillamme sovittu iltapäivätreffi voi johtaa, valitse seksi- 
puhelinpalveluidemme tunnus *. Jos taas aviosiippasi 
asunnosta uhkaa lähiaikoina ulosheitto, valitse Vuokra- 
filosofit-firman tunnus %. Vain 9,99 minuutti plus ppm.” 
Ei ollut epäilystäkään, ettei kohtaamiseetikko Leveelahden 
paisuttelema mediator-filosofia olisi tätä kautta surkas- 
tunut eettisesti mitättömäksi mediumiksi. 

Hänen kollegansa sietivät Leveelahtea vain siksi, että 
hän oli niin kallis. Hänen harjoittamansa luentorahastuk- 
sen vuoksi yritysjohtajat joutuivat nimittäin maksamaan 
hänen kollegoilleen vielä enemmän välttyäkseen kuuntele- 
masta seminaareissaan juuri Make Leveelahtea. Yliopiston 
piirissä Leveelahdella olivat meneillään jatkuvat sokraatti- 
set kurssipäivät nimeltä ”Miten sanon totuuden vaimol- 
leni ja esimiehelleni”. 


Loppujen lopuksi Leveelahden ja Rintalan välillä ei ollut 
suurtakaan eroa. Heitä oli pitänyt erillään vain se, että he 
olivat kilpailijoita. Leveelahden sopertelemat viisastelut 
erotti omaksi lahkokseen se, että jokaisen kunnon herä- 
tysliikejulistajan tavoin hän näki yleisen onnellisuuden 
avaimet yhdessä yhteiskuntaelämän osa-alueessa, nimit- 
täin median autuaaksi tekevässä voimassa. Vaikka hänen 
oikea kätensä pitelikin kynää, joka kirjoitti saarnaa, oli 
hänen vasen kätensä nokinen, rupinen ja syntisyyden 
syömä ja kaikin tavoin sotkeutunut mitä hämärimpiin 
aineellissimmanentteihin puuhiin. 

Henkilökohtaisen hyvinvointinsa keskellä Leveelahti ei 

varonut tulemasta ylimieliseksi, ja hän kuittasi luento- 
jensa palkkiot usein pökerryttävän tyrmistyttävillä laverte- 
luilla. Kuten: ”Vanha viisas rotta voi tietää paljon räpsistä 
ja rotanmyrkyistä, mutta se ei pysty kommunikoimaan 
tietojaan nuorille jälkeläisille, jotka huolettomina parveile- 
vat kotikolonsa ympärillä. Sillä se ei osaa kirjoittaa Inter- 
net-muotoista hypertekstiä Miten vältän kuolemanloukut 
korkeakoululaitoksessa?.” Hänen mielestään se oli haus- 
kaa. Tällaista hän takoi kuin rautaa, ja sama laukka jat- 
kui luennosta toiseen. 

Sikäli Leveelahti oli oikeassa, että meillä täällä Suo- 
messa on mitä täydellisimmät kommunikaatiojärjestelmät 
maailman tiheimpine GSM-verkkoineen, eikä suurimmalla 
osalla ihmisistä ole mitään sanottavaa. Kenties ihmiset 
kompensoivat yksinäisyyttään siirtämällä sosiaalista kai- 
puutaan välineisiin. Tai sitten oli niin, että nämä onnetto- 
mat sisällöntuottajat vain lievittivät häpeän tunteitaan 
piiloutumalla etäkommunikaatioon. Mikä mainio sauma 
mediafetisismille! Osoittamalla uusien kommunikaatio- 
kanavien yhteiskunnallinen välttämättömyys oli teknis- 
sosiaalinen viestintävälineiden kauppa kehittynyt taita- 
vaksi liiketoimeksi, jolla rahat saatiin imuroitua kansa- 
laisten taskuista tässä mykkien moukkaihmisten maassa. 
Ottaen huomioon Leveelahden häikäilemättömät tarkoi- 
tusperät olisi ollut parempikin, että juuri hänenlaisensa 
keinottelijat olisivat pitäneet turpansa kiinni. 

A ina Leveelahden viekkaan vihjailevat luennot eivät su- 
juneet onnekkaasti. Hänen urakehityksensä keskeltä 
erottuu tietynlainen kulminaatiopiste, joka merkitsi rat- 
kaisevaa käännettä koko hänen mediassa julhitun julki- 
suuskuvansa kannalta. 

He olivat suuressa otaniemeläisessä hotellissa, Levee- 
lahti ja joukko muita filosofeja ja insinöörejä, innovoi- 
massa tietoyhteiskunnan interaktionistista tulevaisuutta, 
kun sattui eräs häpeällisen kyseenalainen ja satiirisen iro- 
nian täyteinen tapaus. Minun on selostettava se teille koko 
läpikotaisessa vertauskuvallisuudessaan, koska muutoin 
tapahtumien kumuloituvasta luonteesta on vaikeata saada 
riittävän perusteellista kuvaa. 

Kävi nimittäin niin, että esitelmää pitäessään Leveelahti 
oli juuri tulossa kohtaan, jossa hänen oli tarkoitus esitellä 
helsinkiläisen teknobiittiradion ja populaarin ilmaisjakelu- 
lehden organisoima PLAYBACK-kilpailu. Teknoiskelmiä soi- 
tettaisiin takaperin, ja kuuntelijat voisivat arvata, mikä 
biisi milloinkin soi, sekä tekstata vastauksensa trendi- 
nuorison suosimaan Pop-lehteen. 

Mediafilosofin innostusta laimensi kuitenkin se odotta- 
maton tosiasia, että hänen peräsuolessaan alkoi tuntua 
painetta, ja hänen vatsanpohjastaan alkoi kuulua kuri- 
naa. Myös mediafilosofin kasvoilta alkoi paistaa, että 
kaikki ei ollut nyt kunnossa ja että tarkemmin sanottuna 
mediafilosofin esitys kärsi runsaan ruokatunnin seurauk- 
sena syntyneistä ilmavaivoista. 

Mutta luentovuoron loppumiseen ja vapauttavana edes- 
sä viittovaan luentotaukoon oli vielä runsain mitoin aikaa, 
eikä kulunut kauaa, kun sekä mediafilosofi itse että 

hänen valppaana pysynyt yleisönsä yhdessä jännittivät, 
riittäisikö tämä käytettävissä oleva aika. Olipa joukossa 
niitäkin, jotka joko naiivin tahattomasti tai tahallisen 
ilkikurisesti pohdiskelivat, olisiko aikaa tarpeeksi lisäkysy- 
mysten esittämiseen, ja yksi heistä oli eturivissä ystä- 
viensä kanssa istunut professori Xavier Kenneth. 

Välillä näyttikin siltä, että mediafilosofi selviäisi osuu- 
destaan, ehkä tavanomaista kehnommin suorituksin, 
mutta kuitenkin kunnialla. Ilmakupla tuntui näet liikku- 
van mediafilosofin sisällä ylös ja alas, ja aina parin mi- 
nuutin välein se pulpahti aivan peräaukon huulille en- 
nustamaan ulostuloaan. Mutta joka kerta mediafilosofi sai 
imaistua tulossa olevan paukun syvemmälle suoleen, mikä 
antoi mediafilosofille luvan jatkaa. 

Selvitettyään puheena olleen paikallisradiokisan multi- 
dimensionaalista luonnetta mediafilosofi aikoi jatkaa lu- 
entonsa viimeiselle osuudelle, kun häntä kohtasi yleisön 
seasta noussut kysymys, joka koski sitä, miten kipeästi 
tällaisten PLAYBACK-pelien antamaa feedbackiä tarvittaisiin 
markkinoinnin suunnittelussa. Ikävä kyllä, tämä mitään 
mistään ymmärtämättömän suusta tähän vaikeaan het- 
keen ilmaantunut kysymys johdatti mediafilosofin siinä 
määrin hämilleen, että hänen turvalliselta tuntunut lu- 
entorutiininsa särkyi, ja hänen peräsuolensa tapahtumia 
säätelevä hermostonsa ryöstäytyi toimimaan omia aiko- 
jaan. Nyt hänen sisälmyksissään tuntui siltä kuin hänen 
suolistoonsa olisi pumpattu täysi paineastiallinen kaasua, 
joka saattoi minä hetkenä hyvänsä rajähtää ainoan pur- 
kautumistiensä kautta ulkosalle, aina luentosalin peru- 
koille asti, kaiken kansan aisti- ja nauruhermojen kutkut- 
tavaksi ärsytykseksi. 

Mutta vielä kerran mediafilosofi pääsi vaikean tilan- 
teensa niskan päälle ja sai kuin saikin vastatuksi kysy- 
mykseen. Vielä kerran hän sai ulkoisen ja sisäisen to- 
dellisuutensa rajaa säätelevästä peräaukkonsa sulkija- 
lihaksesta otteen, kun eturivissä istunut tutkija Rauno 
Ruonanen esitti vieressään luennosta nautiskelevalle pro- 
fessori Kennethille huolestumisensa lisensiaatti Leveelah- 

den vuorottaisesta kalpenemisesta ja punastumisesta ja, 
yhtä kaikki, kameleonttimaisesta värin vaihtelemisesta 
korokkeella vaikeroivan luennoitsijan naamalla. 

”Olenko kertonut sinulle miehestä, joka opetti perä- 
aukkonsa puhumaan?”, kuiskasi Kenneth eläytyvän myö- 
tätuntoisesti siteeraten tätä William S. Burroughsin se- 
pittämää lausetta teoksesta ”Alaston lounas”. 

Vaikka Leveelahti saattoi kuulla Kennethin ajatukset 
luentoon keskittyneen yleisönsä varjeleman hiljaisuuden 
keskeltä, ei mediafilosofilla ollut enää yhtään aikaa, halua 
eikä energiaa tämän arvoituksen ontologiseen pohdiskele- 
miseen. Painetta oli nyt ainakin satatuhatta ilmakehää, ja 
hänen oli välttämätön, aivan ehdottoman pakottava tarve 
päästää oma peräaukkonsa puhumaan. 

”Ratatatatatatata!”, sanoi mediafilosofi Leveelahden per- 
se tämän yllättävän toteamuksen kaikuessa luentosalin 
syrjäsimpäänkin sopukkaan ja säpsähdyttäessä hereille 
syvimpäänkin koomaan vaipuneen kuulijan. 

”Hahhahhahhahhah!”, nauroi hänen yleisönsä Levee- 
lahden hehkuessa pelleteatteriksi muuttuneen auditorion 
näyttämöllä kasvoiltaan punaisena kuin tomaatti. 

”Ääni, joka haiseel”, kiljui yhteiskuntafilosofi Taisto 
Kuusinen. ”Tulevaisuuden multimediaa ja multimedian 
tulevaisuutta!”, hän huusi. Myös tutkija Rauno Ruonanen 
pelkäsi pahoin, että Leveelahden luento oli juuri toteutta- 
nut itsensä Martin Heideggerin käsityksen lörpöttelystä 
(das Gerede). 

Mediafilosofi oli nyt epäonnistunut. Hänen pieraisunsa 
oli saanut yleisön nauramaan paremmin kuin yksikään 
hänen kaskunsa, mutta onnekasta oli se, että yhtään 
lehtimiestä tai televisiokameraa ei ollut osunut paikalle. 
Sen sijaan hänen yllättävä tokaisunsa oli kuultu hajutto- 
muutta mainostavassa teknobiittiradiossa, joka välitti 
jokaisen salissa päästetyn pihahduksen suoraan radio- 
aaltojen äärettömään eetteriin. 

Selvää oli, että Leveelahden mokaus unohtuisi nopeasti 
yleiseen hämminkiin, mutta hänen vatsansa petollinen 
toiminta oli murentanut hänen itsetuntoaan. Enää hän ei 

ollut yhtä varma glamourinsa ennakkoehdottomasta lois- 
teesta kuin ennen. 


Niinpä Leveelahti meni jo samana iltana helsinkiläisen 
taiteilijaravintolan diskoon. Ystävien seurassa hänen ai- 
kansa ei tulisi pitkäksi, ja päivällä sattunut typeryys 
unohtuisi nopeasti. Hän oli pukenut päälleen muodikkaat 
vaatteet ja istui nyt tupakkaa rauhallisesti poltellen yö- 
kerhon baarijakkaralla. Hänen oikea koipensa oli nos- 
tettu vasemman polven päälle, ja hänen sauhutteluaan 
säesti joka imaisun jälkeen tietty mietteliään maskulii- 
ninen puhallus ja hienon harkitsevainen käsiele. Baari- 
huoneen katossa kimalteleva peilipallo ja sen sugges- 
tiivisesti pyörivät valopisteet säteilivät ympärilleen korkea- 
tasoista luksusluokan yökerhotunnelmaa. Jos tiede-elämä 
ei aina tarjoaisikaan glamouria, saattaisi sitä löytää night- 
clubien pittoreskistä diskomaailmasta, pohdiskeli Levee- 
lahti. Hänellä oli menossa neljäs grogi. 

Päivällä sattuneesta paukautuksestaan huolimatta Le- 
veelahti ei ollut lainkaan anaalinen vaan pikemminkin 
oraalinen luonne. Hän luotti toisten apuun siellä missä voi 
ja oletti pulaan jouduttuaan, että aina kyllä löytyy joku 
imettäjän kaltainen huolehtija, joka sulkee hänet hellä- 
varaiseen syleilyynsä. Hänen selviytymisstrategiansa oli 
sama kuin Sönkön: hän alkoi juoda. Ja kun vain tarpeeksi 
joisi, löytyisi jostain ennen pitkää lämmittävän ymmärtä- 
väinen syli. 

Leveelahti oli ensi kertaa ilman Tiinaa kotoa pois sen 
jälkeen, kun hän oli alkusyksystä häipynyt lupaa kysy- 
mättä ja mitään ilmoittamatta koko yöksi jonnekin. ”Mutta 
mitä ongelmaa siinä?”, tuumi hän. Muutaman neuvoa- 
antavan jälkeen hän yhä selvemmin oivalsi elävänsä elä- 
mänsä parhaita vuosia. 

Leveelahti oli antanut katseensa vaeltaa sähkönsiniseen 
iltapukuun sonnustautuneen neitokaisen rintamuksilla, 
kun he baaritiskin äärellä hetkisen epäröityään antau- 
tuivat keskusteluun. Siitä, mitä he sanoivat, oli vaikea 
saada selvää, koska ympärillä riipoi korvia vihlova melu. 

Mutta heidän ajatustenvaihtonsa alkoi repliikillä ”Käytsä 
tällä usein” ja päättyi molemminpuoliseen toteamukseen 
”Mä kuule ymmärrän sua”, jolloin Leveelahden tanssi- 
kenkä alkoi väpättää. Voimatta vastustaa ympärillä jytky- 
vän teknomusiikin mukaansa tempaavaa kutsua Levee- 
lahti teki uudelle tuttavuudelleen ehdotuksen: 


”Hei, nyt tulee West Side City Fresh Face Boysin Final 
Stream-line X-travadance”. Tuutsä tanssiin?” 

”Mitä?” 

”Et tuustä tanssiin? Nyt tulee West Side City Fresh Face 
Boysin Final Stream-line X-travadance”.? 

”Sori, mä en vieläkään kuule. Voitsä sanoo uudestaan?” 

”Et tuutsä tanssiin?”, sanoi Leveelahti hitaasti ääntään 
painottaen. 

”Mä en vieläkään kuule”, sanoi tyttö. ”Mut nyt tulee 
Frankly Straightwayn Direct Flashlight Techno Dream”, 
joten tuutsä tanssiin?” 

”Mitä? Mä en kuule mitään!”, huusi Leveelahti. ”Kysyi- 
sin, että saanko luvan, vai mentäiskö ensin tanssiin!”, 
jatkoi hän koettaen hurmata humoristisuudellaan. 

”Mä en kuule nää sille mitään estettä!”, vastasi tyttö, ja 
molemmat tungeksivat musiikin tahdissa nytkähtelevien 
juhlijoiden sekaan. 


Leveelahti katsoi olevansa hyvä tanssija. Hän oli jopa 
harjoitellut kotona ja antoi nyt epäröimättä parastaan. Itse 
Nietzsche olisi säikähtänyt sitä henkihieverissä välkehti- 
vää valourkua ja diskon kattoon kiinnitettyä peilipalloa, 
jonka säkenöivässä loisteessa mediafilosofi ilmensi itse- 
ään. Hän hyppi, tanssi, poukkoili ja hikoili diskon liuk- 
kaalla lattialla sellaista menoa, että monet vähemmän 
päihteissä olevat juhlijat taluttivat jo oman partnerinsa 
sivuun kuin minkäkin rättiväsyneen aasin. 

Make Leveelahden mielestä Nietzsche oli nynny. ”Kun 
menet naisen luokse, älä unohda ruoskaa.” — Mitä siinä? 
Kuka tahansa koulupoika voisi nykyään sanoa saman, 
ajatteli Leveelahti. Sitä paitsi Tiina oli laiska, pullea ja 

tyhmä toisin kuin hänen uusi sähkönsininen partnerinsa, 
vaikka maskara alkoi valua jo tämänkin otuksen poskille, 
ja hänen metallinhohtovärinen huulipunansa oli pysyvästi 
tärvellyt Leveelahden muodikkaiden popvaatteiden rinta- 
mukset. 

Mutta ilma oli täynnä sielua ravitsevaa tupakansavua ja 
teknomusiikin romanttis-dekadentteja mollisointuja, jotka 
oli voideltu korskeilla sanallisilla fraaseilla ja jotka melan- 
kolisuudellaan toivat mieleen aidsiin kuolevan tiputus- 
potilaan viimeiset kuolinkouristukset. Lopulta Leveelahti 
jorasi lattialla yksin ja tanssi villisti strobovalojen paistees- 
sa, joka muutti hänen askelensa robottimaiseksi katko- 
kävelyksi. 

”Mihin sä hävisit?”, ihmetteli Leveelahti palattuaan 
tanssilattialta märkänä ja hikisenä kuin uitettu koira. 
Hänen sähkönsininen ystävänsä, joka oli sanonut nimek- 
seen Millamalla Rimpiläinen, imi nyt baarista ostamaansa 
Kimalaista pillillä ja katsoi alakuloisilla silmillään suoraan 
Leveelahden otsaan. 

”Mun täytyy mennä käymään naistenhuoneessa”, sanoi 
Millamalla, ”tuttavallisesti vain Milla.” 


Naistenhuoneen ulkopuolella ei ollut ruuhkaa, sillä huone 
sijaitsi rauhallisessa paikassa yökerhon alakerrassa. Sin- 
ne johtivat romanttiset sametilla pehmustetut portaat, sa- 
manlaiset kuin seitsemänkymmentäluvun hiihtolomamo- 
telleissa ja ruotsinlaivoilla. Näillä rakastavaisten rappu- 
silla media-Make lopulta suuteli Millaa. Vetäessään vih- 
doin vessanoven perässään kiinni mediafilosofi Leveelahti 
oli kuulevinaan käytävästä erään tuntemansa ystävä- 
seurueen hälinää, mutta voi olla, että näissä oloissa hänen 
korvansa valehtelivat ja hänen aistinsa arvasivat väärin. 
He olivat nyt vessassa, hän ja Milla, eikä paikalla ollut 
ketään muita. 

”Et sitten katso tänne”, sanoi Milla riisuessaan mek- 
konsa alta nimettömät ja pyllistäessään hiuskiharat sil- 
millä pyttyyn. Molemmat kuulivat virtaavien vesien lorinaa 
keltaisen kusen valuessa posliiniseen ala-astiaan samalla, 

kun Make Leveelahden silmät harhailivat tilavahkon nais- 
tenhuoneen kaakeloiduilla seinillä. 

Mikä helpotus ja valmista tuli. Mutta kaikki ei ollut 
vielä ohi, sillä disko-Millan nimettömät pöksyt olivat vielä 
reisissä, ja hänen piti saada vedetyksi ne jalkaan. Tämä 
taas ei käynyt ilman, että hän nousisi seisomaan ja että 
hänen rautalanganvahvuisista häpykarvoista punottu sy- 
simusta karvakolmionsa peilautuisi suoraan mediafilosofi 
Leveelahden uteliaille verkkokalvoille. 

Koska Make ja Milla olivat koko lailla juovuksissa, ei 
kumpikaan kokenut millään tavoin hämmentävänä sitä, 
että kaikki Millan pukeutumisyritykset järjestelmällisesti 
epäonnistuivat. Lopulta hänen nimettömänsä valahtivat 
nilkkoihin, ja hän pyysi pillu paljaana apua mediafilosofi 
Leveelahdelta. Ei kulunut kauan, kun Leveelahti kaivoi 
housuistaan puolijäykän kalunsa ja sovelsi munansa 
pytyllä hajareisin voihikivan neitokaisen pilluun. Lopulta 
Leveelahti rynkytti Millaa sellaisella voimalla, ettei ollut 
epäilystäkään, etteikö heidän tohinansa olisi kuulunut 
naistenhuoneen oven taakse, ravintolahälinän täyttämään 
porraskäytävään. 

”Eksä saa orgasmia”, Milla sanoi Maken jatkaessa 
rynkytystä kuin hullu. Panotapahtuman kohtaamisherkän 
kulminaatiopisteen näin tultua ohitetuksi Make solautti 
limaisen kalunsa takaisin housuihinsa ja veti vetksarinsa 
kiinni vilkaisten samalla olkapäänsä taakse. 

Me emme tiedä, ejakuloiko Make Leveelahti vai ei, mut- 
ta jos hän ejakuloi, hänen spermaansa oli nyt siellä, missä 
ei lainkaan pitänyt. Ja jos hän ei ejakuloinut, Milla-tytön 
erittämä liukastinlima oli joka tapauksessa töhrinyt Le- 
veelahden kirkkaana kiiltelevän kullin. Mutta sen me tie- 
dämme, että suostuessaan lopultakin avaamaan äskettäin 
lukitsemansa vessanoven media-Make ja hänen Milla- 
ystävättärensä kohtasivat oven taakse kasautuneiden jo- 
nottajien lisäksi seurapiiritoimittaja Kari Varissuon juh- 
livan seurueen. 

”No mutta kukas sieltä tulee?”, sanoi seurapiiritoimit- 
taja Varissuo imartelevasti. ”Ei mutta sehän on Make 
Leveelahti, ja vielä naistenhuoneesta. Kyllä maailma on 
pieni”, sanaili Varissuo rehvakkaan fraseologisesti, kun- 
nes hänen silmänsä osuivat Leveelahden jäljessä vessasta 
poistuvaan Millaan. 

”Ei mutta kukas Leveelahdella on seuralaisena? Minä 
olen ohjelmapäällikkö Kari Varissuo.” 

”Voisitko hei vähän väistää, meillä alkaa olla kiire”, 
puuttui puheeseen Leveelahti, mutta hänen kyynärpää- 
taktiikansa ei tuottanut väentungoksessa toivottua tu- 
losta. 

”Ai kiirekin vielä. Ei mikään ihme tällaisen mimmin 
kanssa. Me nähtiin hei, kun te jorasitte parketilla. Teh- 
däänkö juttua lehteen?” 

”Et sitten, perkele, laita tätä lehteen”, sanoi Leveelahti. 

”No no, muista toki asemasi. Me nähtiin kaikki. Meillä 
on todistajia”, provosoi Varissuo. 

”Ai mitä muka? Vittua te mitään näitte.” 

”Mediafilosofi näki vittua ravintolan vessassa! Miltä 
kuulostaa? Miltä kuulostaa hei! Se ei vaan toi trance- 
tekno välttämättä heti avaudu”, kiusasi hän vihdoin 
Millaa. 

”Pysy Varissuo raameissasi”, sanoi Leveelahti. 

”Älkää miehet riidelkö”, lausui Milla. 

”Älä nyt rupea rettelöimään”, sanoi puolestaan Varis- 
suo Leveelahdelle, ja he molemmat olivat pahasti päis- 
sään. ”Jos lupaat olla kunnolla, tehdään mukavia juttuja. 
Muuten tehdään ikäviä juttuja”, esteli hän. 

”Perkeleen perskärpänen. Et tee mitään juttuja”, tius- 
kaisi mediafilosofi hermostuneena, ja hänen kätensä osui 
Varissuon suupielessä sauhuavaan tupakkaan, joka pu- 
tosi lattialle. 

”Mediafilosofi löi toimittajaa”, sanoi joku. ”Menkää ha- 
kemaan portsari.” 

”Ai löin vai? Itse pudotti sätkänsä, saatanan sälli! 
Pitääkö minun ruveta teille tapojakin opettamaan?”, huusi 
Leveelahti Varissuon velmuilevalle seurueelle. 

”Taidatkin olla homo”, sanoi Varissuo. 


He olivat nyt kohtaamisetäisyydellä. Kyse oli vain siitä, 
kestäisikö mediafilosofin kantti. Kantin tuli kestää, sillä 
mediafilosofi oli juuri saanut valmiiksi uuden kirjansa ni- 
meltä ”Kohtaamisherkkyys”, josta hän oli ehtinyt juoruta 
tulevien tutkimustensa etuviistossa ennakkoesittelyssä 
puhuessaan Varissuon itsensä juontamassa Metkuli- 
ketkuli-ohjelmassa. Vaikka Leveelahden edustama sinä- 
minä-filosofia pursuili hunajaa ja siirappia kuin ”Kukka ja 
mehiläinen” -lastensatu, mikä lopultakin takasi, ettei hä- 
nen sepittämänsä gurukirjoituksen takana ollut turkka- 
lainen läimäytysyhteiskunta, jossa joka toinen vastaan- 
tulija on potentiaalisesti Petteri Punakuono? Ei mikään, ja 
humaltunut Leveelahti lasautti Varissuon suoraan kan- 
veesiin. 


”Varissuota sattui pahasti”, sanoi joku. ”Menkää hake- 
maan lääkäri.” 

Kohta Leveelahti ja Varissuo olivat toistensa kurkussa 
kiinni, ja heidän paitansa olivat veriroiskeiden tahrimat. 

”Leveelahti yrittää tappaa Varissuon”, melskasi toimit- 
tajan juhliva seurue. ”Kutsukaa paikalle poliisi.” — Mikä 
herkkupala iltapäivälehtien otsikoihin! 

Varissuo ja Leveelahti ehtivät riidellä tarpeeksi ennen 
portsareiden saapumista niin, että kohtauksesta saatiin 
valokuvilla varustettu tosiasiaperustainen juttu moneen 
aikakaus- ja kuvalehteen. 

”Tähän te siis pyritte”, sylkäisi Leveelahti suustaan sa- 
malla kun hänet raahattiin ravintolan yläkertaan ja sieltä 
ulkona odottavalle kylmälle katuosuudelle. 

”Elvis has left the building!” 

”Ota vielä yksi Sunshine!” 

”Saitko pillua vai etko saanut?”, huusivat hänen en- 
tiset ystävänsä. Eikö ollutkin ilkeää ja pahantahtoista? 

”Kuvaruutukuulemiin, mediafilosofi”, he huusivat. 

Leveelahden kengät olivat tipotiessään. Hänen räkäkaunis 
wetlook-kampauksensa oli aivan sekaisin. Hänen sylkensä 
ja verensä olivat tahrineet ravintolan samettipäällysteiset 
portaat, ja hänen sikamakeet populaarikuteensa olivat yltä 
päältä paskassa. Paskaa, paskaa ja vielä kerran paskaa! 
Glamourin lumon takana ei ollut mitään muuta kuin 
pelkkää paskaa. Leveelahden tavoitteleman loisteen takaa 
oli paljastunut itsetehostuksella paisutetun trendifiloso- 
fian hirviömäinen rumuus ja julkisuuden kostonhimoinen 
julmuus. 

Myös hänen Milla-tyttöystävänsä oli tiessään, eikä hän- 
tä voinut tavoittaa muutoin kuin puhelimen välityksellä. 
Hänellä oli kuulemma jokin firma, joka käytti täysin 
digitalisoitua puhelinkeskuspalvelua, ”mutta tällä alalla 
kaikki yritykset ovat pieniä”, oli hän Leveelahdelle sano- 
nut. Siinä hän nyt istui yksin helsinkiläisen taiteilija- 
ravintolan rappusilla, kun iltakävelyllä oleva homopari 
kulki hänen ohitseen. 

”Näitkö? Tosi surkeassa kunnossa”, sanoi toinen. 

”Niin oli. Nuo hetulit eivät osaa sitten mitään, eivät edes 
pitää hauskaa”, toinen supisi. 

Illan päätteeksi mediafilosofi kiidätettiin poliisin kyy- 
dissä kotiin. 


”MEDIAFILOSOFI RETTELÖI RAVINTOLASSA” 
”LEVEELAHTI HARJOITTI SEKSIÄ DISKON VESSASSA” 
”MAKE 'MÄKA' LEVEELAHTI INBLANDAD I 


PORRTEATER” 


Näin kirkuivat lehdet, kunnes kaksi viikkoa myöhemmin 
ilmestyi vielä yksi merkittävä otsikko: ”Make ja Tiina ero- 
avat”. 

Ei ollut täysin varmaa sekään, oliko media-Maken taka- 
viikkoinen pano vailla vakavampiakin harmeja, ja niinpä 


Vaa 


mediafilosofi nähtiin Hietaniemenkadun aids-tukikeskuk- 
sessa antamassa verinäytteen nimetöntä hiv-vasta-aine- 
testiä varten. Jos hiv oli Millalla, se saattoi olla myös 
hänellä itsellään. Koska Leveelahti ja Varissuo vaihtoivat 
verinäytteet kapakassa, saattoi hi-virus virrata myös Va- 
rissuon rasvaisissa suonissa. ”Tämä on yhtä suurta sok- 
raattista sirkusta”, puuskahti Leveelahti poistuessaan 
aids-tukikeskuksen tiloista ja sytyttäessään rauhoittavan 
tupakan. Sitten kului aikaa. 

2 S inä olet nyt mokannut niin pahasti, ettei sinulla ole 

muuta mahdollisuutta kuin matkustaa ulkomaille”, 
sanoi professori Xavier Kenneth laitokselleen ilmaantu- 
neelle Leveelahdelle. ”Sitä paitsi imagosi kannalta ei olisi 
pahitteeksi, vaikka tulevat tutkimuksesi olisivat kirjoitetut 
Andalusiassa, Los Angelesissa ja Delhissä. Matkustami- 
seen liittyy romantiikkaa, ja romantiikka myy nykyään hy- 
vin. Kun minä aikoinani valmistuin Harvardin yliopistosta, 
huomasin heti, etten ymmärrä tieteenalani perusteista 
mitään. Sitten päätin lähteä ulkomaille, ja täällä olen yhä. 
Nyt on sinun vuorosi.” 

”Kun vain olisi rahaa”, sanoi Leveelahti. 

”Eihän se ole mikään ongelma, päinvastoin. Jos menet- 
telemme nyt oikein, voit jopa ansaita vähän.” 

”Kuinka muka?” 

”Katso tästä.” 

Kyseessä oli kansainvälisen kuriiriliikkeen ylläpitämä 
kuljetuspalvelu, jonka Xavier Kenneth oli imuroinut Inter- 
netistä: ”How to travel and make some money?” 

”Make some money!”, innostui media-Make, ja he teki- 
vät diilin. 

Maailmassa oli ihmisiä, jotka halusivat tuotteen pöy- 
dälleen mahdollisimman pian, mieluiten heti, eikä saanut 
merkitä, oliko kuljetettava tuote Thaimaassa, Boliviassa 
tai Buenos Airesissa saati sen määränpää Lontoossa, New 
Yorkissa tai Berliinissä. Yhtä kaikki, tavallinen posti, olipa 
kyseessä laivaposti, lentoposti tai vuoristoseuduilla kulke- 
va karavaaniposti, se oli heille aivan liian hidas. Tarvittiin 
välittäjiä, kuriireja, jotka kuljettaisivat matkalla olevan 
tuotteen läpi tungoksentäyteisten tullien, matkalaukuissa, 

muovikasseissa, rahakukkaroissa ja ylipäänsä riittävän 
ilmeisissä ja epäilyjä herättämättömissä paikoissa, joista 
aikaa vievät tullitarkastajat eivät keksisi kuriirin käsiin 
uskottua rahtia etsiä. 


Lyhyen ajan kuluttua Leveelahti oli matkalla Bangkokiin 
ja Bangkokista Singaporen kautta Helsinkiin. Näin oli kir- 
joitettu hänen matkalippuunsa, jonka Air Courire Servicen 
virkailija oli ojentanut hänen käteensä Helsinki-Vantaan 
lentoasemalla. 

Make Leveelahden päivä Bangkokin kaduilla sujui jou- 
tuisasti. Entisaikaan ilmakuriirit saattoivat viettää matka- 
kohteissaan useita päiviä, jopa viikkoja, toimeksiantajansa 
laskuun ja vasta sopivan tilaisuuden tullen rientää asiak- 
kaansa avuksi kiidättäen matkalle valmistetun tuotteen 
maasta tai maanosasta toiseen. Mikä loistoammatti jokai- 
selle nautintoja rakastavalle vetelykselle, juuri sellaiselle 
kuin Make Leveelahti, joka osasi panna asiat arvojärjes- 
tykseen! Paha vain, ettei tästä luksustehtävästä maksettu 
enää päivärahaa tai palkkaa. Kova kysyntä ja kiristyvä 
kilpailu olivat merkinneet joutoajan vähenemistä ja mat- 
kustustahdin kiihtymistä, eikä Leveelahtikaan enää seura- 
matkailijan elintasoa saavuttanut, mutta keskivertopro- 
fessorin kyllä. 

Bangkokin lentokentällä sattui muuten eräs hassun- 
kurinen tapaus, kun paluumatkalle valmistautuva Le- 
veelahti kohtasi lähtöselvityksessä peräti kolme suoma- 
laista tuttavaansa: vuorineuvos Kauko Harjunsalon, mat- 
katoimistovirkailija Ansku Siililän, joka tunnetaan myös 
anarkistisena eläinfilosofina, sekä amerikansuomalaisen 
professorin Frankie K. J. J. Simulan. 

Kävi nimittäin niin, että Leveelahti, jolle kuriiriliikkeen 
agentti oli juuri luovuttanut kaksi mustaa matkalaukkua, 
oli hyvin selvillä hänelle annetuista ohjeista. Hänen ei 
missään tapauksessa pitäisi juuttua keskustelemaan tun- 
temattomien kanssa, ei irrottaa käsiään matkalla olevista 
kasseista eikä koneeseen mennessään käyttää mitään 
muuta kuin tullin vihreää linjaa. Jos rajavartiolaitoksen 

pitkänluiseva koura yllättäisi hänet koneessa, hänen olisi 
avattava matkalaukuista pienempi ja väännettävä sinne 
asennettu herätyskello soimaan. 

Siinä he nyt juttelivat leppoisasti, Leveelahti ja Harjun- 
salo, aina siihen asti kunnes ystävällinen matkatoimisto- 
virkailija neuvoi näitä jo konetta kohti kiiruhtavia herras- 
miehiä muistamaan mukaansa myös palvelupisteen latti- 
alle unohtamansa mustat laukut. 

”Minä voin kantaa sinunkin”, sanoi isokokoinen johtaja 
Harjunsalo tarttuen yhteen Leveelahden täpötäysistä mat- 
kalaukuista. 

”Ei, ei, minä vien ne itse. Minua on nimenomaan kiel- 
letty luovuttamasta näitä matkalaukkuja kenellekään ja 
käyttämään vain tullin vihreätä linjaa”, kiirehti Leveelahti 
lausumaan. 

”Jaaha, minä otankin sitten tämän omani”, sanoi Har- 
junsalo, joka hetkisen kuluttua paineli liian pienet kengät 
vilkkuen ja tropiikkipaita hikoillen kohti Helsingin-koneen 
sisäänmenoväylää. 

Hämmästyttävää kyllä, sen enempää Harjunsalo kuin 
Simulakaan eivät nähneet Leveelahtea koneessa, jossa he 
olivat sopineet tapaavansa tullimuodollisuuksien jälkeen. 
Viranomaisperspektiivistä katsoen syy tähän oli täysin 
selvä. Omaksi ja Leveelahden suureksi hämmästykseksi 
Thaimaan rajavartiolaitoksen työteliäät tullimiehet olivat 
löytäneet Leveelahden kasseihin tekemissään pistokokeis- 
sa viisitoista kiloa pusseihin pakattua heroiinia toisen 
laukun sisältäessä pelkästään pyjamia, asiapapereita ja 
pullollisen Finlandia-vodkaa. Pelkäämme pahoin, että joku 
tarkoituksellisen destruktiivinen sielu vaihtoi laukut läh- 
töselvityksessä tai laittoi ne lattialle niin, että Leveelahti ja 
Harjunsalo vahingossa ottivat toistensa laukut. Tämä johti 
matkatavaraselvityksessä konfliktiin, jonka tuloksena 
Make Leveelahti virui nyt pidätettynä Thaimaan tullissa. 
Mutta mitä oli vuorineuvos Kauko Harjunsalon mukaansa 
tempaamassa kassissa? 

”Onpas täällä hieno matkaherätyskello”, ihmetteli Harjun- 
salo avattuaan koneessa matkalaukun kannen. ”Ja miten 
omituisia makkaroita? - Minähän voin ottaa torkut. Mah- 
taako tämä rakkine käydä aikaa. — Taidanpa painaa tästä 
napista. — Nyt se herättää kolmen tunnin kuluttua.” 


Johtajan laukussa oleva kello oli samaa mallia kuin 
Marjaleena Rintalan yöpöytäherättäjä, jonka pankin halli- 
tus oli lahjoittanut hänelle. Erona oli vain se, että tämän 
laitteen ajastin oli liitetty akkuun, ja akku puolestaan oli 
kytketty trinitrotolueenilataukseen, joka kellon soidessa 
räjäyttäisi Finnairin laajarunkoisen suihkukoneen pieniksi 
palasiksi taivaan tuuliin. 

Tiibetin yllä niin myös kävi, eikä johtaja Harjunsaloa 
voinut löytää sen enempää hänen vankilassa viruva Tintti- 
ystävänsä kuin itse Himalajan lumimies. 


Kahden päivän kuluttua Suomen Thaimaan-suurlähetys- 
tössä soi puhelin. Se oli Leveelahden äiti, joka poikansa 
täpärästä pelastumisesta huojentuneena soitti Bangkokin- 
edustustoon keskustellakseen lennolta evätyn Make-poi- 
kansa kanssa. 

”Tiesinhän minä, että Marcosta tulisi vielä jotain”, oli 
Leveelahden äiti sanonut kuultuaan ilmailuviranomaisilta, 
että Make Leveelahti -niminen nuori mies on nykyään 
ulkoministeriön hallinnonalaan kuuluvassa suurlähetys- 
tössä. Asioiden todellinen laita ja syy lennolta myöhästy- 
miseen valkenivat hänelle kuitenkin pian virkailijan ojen- 
nettua puhelinluurin lähetystön sohvalla piestynä makaa- 
valle Make Leveelahdelle. 

”Hei mutsi, mä oon täällä pidätettynä ja odottamassa 
oikeudenkäyntiä. Lähetystö maksoi takuun, ja pääsin 
vapaaksi väliaikaisesta vankilasta. Kyllä täällä on tosi 
eksoottista. Olen ihan kipeänä ja yltä päältä mukiloituna. 
Yrittivät kiristää tietoja. Mä sanoin totuuden, sen minkä 
tiesin, eli en mitään. Muuten miten Tiina voi ja miten 
synnytys meni?” 


82 


”Lapsi syntyi eilen. Sinulla on kauniskasvoinen tytär. Se 
oli todellinen uutispommi, kun sinä olit siellä vankilassa. 
iltapäivälehtiin tuli koko sivun otsikot.” 

”Entä Harjunsalo? Kauko oli kai kanssa siinä ko- 
neessa?” 

”Ikävä kyllä, Kaukoa ei löydetty”, sanoi äiti. Sitä paitsi 
onnettomuudessa menehtyi amerikansuomalainen profes- 
sori, kotimaisen filosofian Kummisetä, joka tavattiin vii- 
meksi Simo Sönkön hautajaisissa ja jonka mustelmille 
suudeltu kämmenselkä oli löytynyt onnettomuuskoneen 
putoamispaikalta. ”Professori Frankie K. J. J. Simula oli 
palaamassa eräältä mahdollisen maailman ympäri kiertä- 
vältä matkaltaan, kun hän osui siihen pahan onnen ko- 
neeseen, joka räjähti Himalajan yllä”, äiti selvitti. 

Puhelun päätyttyä Make Leveelahti jäi odottamaan thai- 
maalaisen tuomioistuimen oikeudenkäyntiä. Hänen tulisi 
katua, katua ja vielä kerran katua lieventääkseen edes 
hieman itämaisen oikeusistuimen tuomiota, joka perustuu 
itse teosta kiinni saatuun ja kiistämättömän todistusai- 
neiston valossa toteen näytettyyn huumausainerikokseen. 

Olipa Leveelahden käyvä oikeudessa niin tai näin, tä- 
män episodin tuloksena joka tapauksessa tiedämme, kuka 
toimitti Simo Sönkölle hänen tilaamansa huumeet. Mutta 
emme tunne liioin heroiinin alkuperää emmekä sitä, kuka 
vaihtoi Leveelahden laukut. Emme myöskään tiedä, kuka 
särki ruumisarkkuliikkeen ikkunan, emmekä sitä, missä 
Leveelahti vietti ensimmäisen kotoa karkaamansa yön. 
Hämärän peitossa on niin ikään se, kuka halusi räjäyttää 
koneen ja kuka antoi Silfverssonille potkut. 

Johtolankana on pelkkä herätyskello, joka oli myös 
pankkifilosofi Rintalan saamaa mallia ja joka oli nyt tu- 
hansina kappaleina pitkin buddhalaisen Tiibetin aroja. Li- 
säksi kateissa olivat Marjaleena Rintalan lasikuituvahvis- 
teiset aivot. 

NELJÄS LUKU 


Ja elämä kuohuu: 
yhteiskuntafilosofi Taisto Kuusinen 


K 


22 A nsioluettelot, tutkimussuunnitelmat, hakemukset, 

ja, ja... Mitä vielä? — Suositukset!”, muisti yhteis- 
kuntafilosofi Taisto Kuusinen. Hänen tavarantäyteisellä 
työpöydällään lojui hyvin organisoitu lomake-, kaavake- ja 
tositejärjestelmä valmiiksi kopioituine todistusjäljennöksi- 
neen. Kuinka helppoa apurahahakemusten täytteleminen 
onkaan, kun voi kerätä tarvittavat liitteet suoraan niille 
varatuista lokeroista, oman työpöydän arkistolaatikoista ja 
paperipiiskureista, tuumaili Kuusinen sulkiessaan kirje- 
kuoren ja lähettäessään sen matkaan. 

Huolellisesti suunniteltu hakemus on apurahan ehto, 
eikä väliä ole sillä, mitä lurituksia säätiöt saavat lukeak- 
seen, kunhan hakemus on siisti, vakuuttava ja kaunis. 
Sikäli Marjaleena Rintalan markkinoima Portfolioperiaate 
oli edistyksellinen ja oikea, vaikka muutoin hänen filo- 
sofiansa olikin yltä päältä tärveltynyttä ja sisuksiin asti 
lahoa. 

Yhteiskuntafilosofi Taisto Kuusinen oli filosofimaailman 
Hannu Hanhi. Niin usein oli Onnetar poiminut kirkkaim- 
malle palkitsemissijalle juuri tämän suvereenin suosik- 
kinsa, kaikkien hakukierrosten kiistämättömän kunin- 
kaan, akateemisten raharulettien laakereilla seppelöidyn 
tähden. Kiersipä hänen kollegojensa keskuudessa sellai- 

nenkin huhu, että toiviokirjeiden väsääminen tutkimus- 
rahoitusta jakaviin säätiöihin ja toimikuntiin oli tuhoon 
tuomittua ja turhaa, jos vain joukossa oli Kultapossu- 
Kuusisen hakemus. Se kyllä löisi laudalta kaikkien toisten 
haaveet, niin kuin oli käynyt kymmeniä kertoja ennenkin. 
Yhteiskuntafilosofi Kuusisen keräämien stipendien, pal- 
kintojen, apurahojen ja muun tutkimustuen määrä oli 
noussut miljoonaan ja neljäänsataantuhanteen markkaan. 
Silti hän ei pystynyt päihittämään luonnontieteiden käyt- 
töön suunnatun tuhlailun tasoa ja hävisi selkeästi esi- 
merkiksi Simo Sönkölle, jonka hullunhoureisiin projektei- 
hin tärvätyn haaskauksen arvo liikkui useissa kymmenis- 
sä, ehkä jopa sadoissa miljoonissa markoissa. Rahaa siis 
oli. Sitä piti vain hakea ja käyttää. 

Ongelman muodostivat kuitenkin suositukset. Koska 
suurin osa säätiöissä toimivista asiantuntijoista oli hen- 
kisesti rajoittuneita, jälkeenjääneitä ja hölmöjä, vastuu 
apurahojen jakamisesta lankesi suosittelijoille, joiden lau- 
sunnoista rahastojen kalkkeutuneet sihteerit ja puheen- 
johtajat voisivat suoraan lukea, keiden keinottelijoiden 
pankkitileille teollisuuslaitostemme jauhama osinkokaura 
tulisi kunkin vuoden tilinpäätöksestä lähettää. Siksi ei 
ollut pahitteeksi, vaikka suosittelija olisi professori, aka- 
teemikko, tutkimusjohtaja tai ylipäänsä jokin riittävän 
suuriarvoinen auktoriteetti, jonka mielipiteitä ei sopinut 
jyrätä. 

Koska fysiikan filosofian professori Xavier Kenneth 
koettiin juuri sellaiseksi auktoriteetiksi, päätti yhteis- 
kuntafilosofi Kuusinen kääntyä hänen puoleensa. Ikävä 
kyllä, professori Kennethin huoneeseen oli vaikea päästä, 
sillä hänen ovensa kynnyksellä oli loputtoman pitkä jono, 
joka jatkui katkeamattomana käytävän toiseen päähän, 
aina sen päätä ei edes näkynyt, kääntyi sitten ympäri ja 
luikerteli kulmien ja ovensuiden kautta takaisin Ken- 
nethin oven edustalle, teki taas mutkan ja tällä tavoin kie- 
murrellen muodosti sellaisen väenkokouksen, että jos 
ympärillä hälisevä meteli olisi ollut pienempi, sitä olisi 
voinut luulla jonkin armeijan joksikin joukko-osastoksi. 

Oli vaikea sanoa, lyhenikö jono lainkaan, vai pitenikö 
se, sillä välillä paikalle näytti tulevan yhtä paljon väkeä 
kuin sieltä oli lähdössä pois. Olipa itse Kenneth lähettänyt 
yliopiston tutkimusvaravaliokunnalle sarkastisen kirjeen 
aikomuksenaan tilata laitokselleen pienen moottorikäyt- 
töisen lanan, jolla käytävä työnnettäisiin puhtaaksi suosi- 
tusten hakijoista vastaanottoajan päätyttyä. 

Mutta tämä ei lannistanut Kuusista, sillä hän tiesi, että 
suositusten saamisessa kyse on samasta sinnikkyydestä, 
oveluudesta ja taktikoinnista, joiden pyörteisiin Rintala ja 
Leveelahti olivat ajautuneet omilla tahoillaan, toisin sano- 
en yhteiskunnallisesta taistelusta. Kun filosofian luokka- 
strategisen luonteen tiedosti, tutkimusresursseista kamp- 
paileminen ei rasittanut läheskään yhtä paljon hermoja. 
Moraalinen johtopäätös oli jo tehty, ja kyse oli vain sota- 
suunnitelman toimeenpanosta. 

Vaikka yhteiskuntafilosofi Kuusinen ei voinut kuin vi- 
hata pankkifilosofi Rintalan harjoittamaa liikemiesmoraa- 
lia, myös hän oli sitä mieltä, että apurahahakemus on 
eräänlainen arvopaperi, jonka voi vaihtaa rahaksi ympäri- 
vuotisessa apurahapörssissä. Siinä, missä pankkifilosofi 
Rintalalla oli kädessään kapitalistinen kuponki, välkkyi 
yhteiskuntafilosofi Kuusisen silmissä säätiöiden subven- 
toima seteli, jonka myötä myös kansamme kulttuuri- 
intellektuaalinen eliitti pääsi nauttimaan tuotantoelämäm- 
me mehukkaista antimista. Molemmilla oli siis mieles- 
sään sama yhteiskunnallista lisäarvoa jauhava apaja. Voi 
kuitenkin sanoa, että Kuusiselle apurahahakemus oli yksi 
rauhanomaisen vallankumouksen muoto, etappi edistyk- 
sen tiellä tasa-arvoon ja sosialismiin. 


”Marxismia, kritiikkiä, Frankfurtin koulua ja anarkismia”. 
Ne olivat sanoja, joita tutkimussuunnitelmassa ei saanut 
mainita, ei näkyviin kirjoittaa, ei niihin viitata. Oli näet 
niin, että kaikki yhteiskunnallinen kumouksellisuus, ra- 
bulismi ja yliopistomarxismi olivat mennen talven lumia, 
jo usemmankin talven, eikä näiden sanojen kantamaa 
ummehtuneen tympeää painolastia saanut enää niiden 

kyljestä irti. Tarvittaisiin vähintään se, että keskiluokan 
olot uudestaan muuttuisivat yhtä kurjiksi kuin tsaristi- 
sella Venäjällä, jotta sosialismista jälleen löydettäisiin 
potkua ja että työtä tekevä väestö uudelleen löytäisi 
luokkasosiologisen keksijänsä ja kokoajansa, Marxin. Si- 
käli kuin suomalaisen yhteiskunnan tilaa ja Kuusisen 
hiljakseen tekemiä johtopäätöksiä oli uskominen, tämä 
proletariaatin kurjistuminen ei voinut olla enää kaukana. 
Ja mitä kauemmin köyhälistön uuteen kapinaan menisi, 
sitä raivokkaampana se vihdoin tulisi. 

Fenomenologian, eksistenssifilosofian tai muun epäsys- 
temaattisen filosofian nimeä taas ei saanut mainita siksi, 
että enin osa tieteellisiksi arvotettujen ajattelutapojen kri- 
tiikkeistä artikuloitui nykyisin näiden marginaaliin työn- 
netteyjen filosofiatraditioiden kautta. Toisaalta Kuusinen 
ei pannut paljon toivoa niiden sen enempää kuin muiden- 
kaan porvarillisista piireistä perittyjen filosofioiden jatku- 
vuuteen tulevaisuudessa, joka olisi Marxin. Siihen asti 
Kuusinen pitäisi suunsa visusti suljettuna ja vaikenisi 
poliittisista käsityksistään, sillä hänellä oli meneillään 
kukoistava taloudellinen bisnes, ja niin loogisesti ajatellen 
kuin vallankumoksenkin näkökulmasta pääoman imuroi- 
minen omiin taskuihin oli sangen järkevä hanke. 


”Morjens, Taisto!” 

”Terve, Sakke!”, vastasi Kuusinen tungoksentäyteisellä 
käytävällä kiirehtivälle Sakari Mäelle, jonka yritykset apu- 
rahojen onkimiseksi olivat kuivuneet kokoon kuin Hieta- 
sen haave kala-ateriasta ”Tuntemattomassa sotilaassa”. 

”Sitä istutaan taas apuraha-apajalla saalista kärkky- 
mässä niin kuin kaikki muutkin”, arvasi Mäki. 

”Selvähän se, ettei täällä kenelläkään mitään olisi, jos 
jokainen ei omistaan kiinni pitäisi”, vastasi Kuusinen är- 
syyntyneenä. ”Se on sellainen juttu, että apurahapäätös- 
ten kautta ratkeaa filosofian edustuskiista yliopistossa, ja 
tutkijan velvollisuus on pitää resursseistaan kiinni.” 

”Niinpä kai, jos ei ole muita keinoja. Sitä paitsi koko 
homma on pelkkää politiikkaa alusta loppuun asti?” 

”Politiikkaa ja politiikkaa! Tutkimusresurssien jakami- 
nen on aina tiedepoliittinen kysymys. Mitä muuta se voisi 
olla? Vain näin voimme tutkia niitä ehtoja, jotka tuottavat 
niitä rakenteita, jotka määräävät mahdollisuutemme toi- 
mia”, selvitti Kuusinen tehostaen ilmaisuaan muutamilla 
hätääntyneen näköisillä käsieleillä. 

”Minkä kassan meinaat tällä kertaa räjäyttää?” 

”Kansan Kulttuurirahaston.” 

”Sinähän teit sen jo.” 

”No ei yksi kerta mitään. Haetko sinä tänä vuonna tuki- 
aisia?” 

”Tuskin.” 

”Mikset? Olisihan se omituista, jos ei ole edes hake- 
musta.” 

”Sillä lailla lausuttaessa tuskin huomataan kysyä, kuin- 
ka omituista on, että mitään ei ole tähänkään asti myön- 
netty, vaikka on ollut kuinka monta hakemusta”, vastasi 
Mäki itseironisesti. 


Tätä katkeraa kinastelua nämä opintojaan pitkittäneet 
lisensiaatit olivat käyneet yliopiston käytävillä kymmeniä 
kertoja aiemmin. Heidän suunpieksentänsä oli kaikkien 
ihmisten tiedossa niin, että itse Kenneth oli mainostanut 
erästä heidän organisoimaansa filosofikollokviota otsikolla 
”Mäki ja Kuusinen keskustelevat kysymyksestä, löytyykö 
Isä Camillolle ja pormestari Pepponelle vastinetta meidän 
laitoksemme filosofiadiskurssista”. Paitsi yhteiset kiistan- 
aiheet, Kuusista ja Mäkeä yhdisti sekin, että molemmat 
olivat kotoisin eräästä satakuntalaisesta kyläpahasesta, 
jossa he kävivät samaa koulua saaden heikohkoja arvo- 
sanoja. 

”Muistatko muuten, kun kävimme porvarillis-hegemo- 
nista Vampulan lukiota 1980-luvulla?”, sanoi Kuusinen 
ikään kuin vaihtaakseen keskustelun aihepiiriä. 

”No kukapa sen nyt voisi unohtaa”, vastasi Mäki, joka 
epäilemättä enemmän oli tämän paheellisen indoktri- 
naation uhri. 

”Olen usein miettinyt, pitäisikö minun mennä takaisin 
pyytämään anteeksi, että olin niin huono oppilas, kun 
yliopistossa olen osoittautunut näin paljon paremmaksi”, 
kerskui akateemisissa ympyröissä menestynyt Kuusinen 
narsistisen ylimielisesti. ”Siinä olisi pohdittavaa pedantti- 
sille natsilehtoreille!” 

”Varo nyt voittoinesi, ettet itse päädy virkamieheksi”, 
rauhoitteli Mäki. Hän nimittäin tiesi, että Kuusista ja 
Hitleriä yhdisti vain se, että molemmilla oli viikset ja 
kumpikaan ei halunnut virkamieheksi. ”Mutta olet kai jo 
hakenut tieteentutkimuksen assistentinvirkaa”, varmisti 
hän. 

”Ilman muuta”, vastasi Kuusinen ja keskustelussa seu- 
rasi tauko. 


Kuusisen mielestä Sakari Mäki oli ynnyköiden ynnykkä ja 
nahjuksien nahjus. Häntä harmitti Mäen epäintellektu- 
aalisuus. Mystisiin pohdintoihinsa vaipunut Mäki ei hänen 
mielestään tehnyt enää muuta kuin käytti aikaansa tois- 
ten ihmisten tarkkailuun, joutavaan suunsoittoon ja kolle- 
gojensa imitoimiseen. Rasittavinta oli, että Mäellä oli aina 
varastossa jokin tylsän typerryttävä vitsi tai sanallinen 
sutkaus, jolla hän ahdisteli vakavasti otettavia tutkijoita. 
Omaan köyhyytensä turhautuneena hänellä ei ilmeisesti 
ollut muita keinoja stressin hallintaan kuin tuo ahdis- 
tunut ja vihjailevansävyinen huumori. Sitä paitsi Filo- 
sofian laitoksella epäiltiin vahvasti, että yliystävälliseen 
imelyyteen taipuvainen Mäki oli salaisessa yksityiselämäs- 
sään homo. 

”Kerro nyt Sakari jokin juttu”, keksi Kuusinen kylläs- 
tyneesti ja välttämätöntä mutta aina niin keinotekoista 
loppukevennystä etsien. 

”Eipä taida tulla mieleen”, vastasi Mäki. ”Hauskan- 
pidosta puheen ollen, oletko nähnyt Make Leveelahtea?” 

”En. Oletko sinä?” 

”Minä näin hänet ohimennen erään ravintolan rappu- 
silla ollessani iltakävelyllä pari kuukautta sitten”, sanoi 
Mäki. ”Se on se ilo niin pienestä kiinni noissa kapakoissa.” 

Sitten Kuusinen ja Mäki erkaantuivat. Vaikka Make Levee- 
lahden taannoisesta huumetakavarikosta olikin jo kulunut 
useita viikkoja, silti Kuusisen oma apurahaproseduuri toi 
Mäelle mieleen juuri Leveelahden heroiinikäryn. Ehkä se 
johtui samankaltaisuudesta, joka näiden tapahtumien vä- 
lillä oli. 

”Elämä elää elämästä”, sanoo Make Leveelahti uudessa 
kirjassaan ”Kohtaamisherkkyys”. Mutta tiesikö Leveelahti 
sitä, että heroiiniaddiktoitunut elää toisten koukkuun jää- 
neiden kuolemasta? Pitkään jatkuneen apurahaputken 
tuloksena Kuusinen itse oli suosittelijoistaan pahasti riip- 
puvainen, eikä hänen suhdettaan omiin professoreihinsa 
voinut enää erottaa tavasta, jolla narkomaani lähestyy lää- 
käriä saadakseen tämän kirjoittamaan huumereseptin tai 
myöntämään lääkekaapistaan edes jotain helpotusta pit- 
kään jatkuneisiin vieroitusoireisiin. 

Kierteeseen joutuneen piinaa ei sitä paitsi lievennä se, 
että professorit suhtautuvat suojatteihinsa kovin eri ta- 
voin, Kuusinen tiesi. Toiset suostuvat kirjoittamaan suosi- 
tuksen vain, jos he saavat ohjata työtä, kaapata sen 
itselleen ja vaikuttaa tutkimuksen lopputulokseen. Toiset 
taas kirjoittavat myönteisen lausunnon vain, jos heidän ei 
tarvitse ryhtyä kaikkeen tähän. Jokaisen kanssa oli siis 
opeteltava oma metodologiansa. 

Lisäksi tutkijan tuli sitoutua tarkoin säädeltyyn ja 
ilmeisen yleispätevään käyttäytymiskoodiin, joka oli alun 
perin Kuusiselle vieras mutta jota jokaisen tutkijaksi aiko- 
van tuli ehdottomasti noudattaa. Esimerkiksi aikaa ei saa 
kulua vastaanotolla liian paljon, jottei professori ehdi ta- 
kertua hakemuksen yksityiskohtiin. Toisaalta hakijalla ei 
saa olla kiirekään, ettei syntyisi vaikutelmaa epärehelli- 
syydestä. Aikaa pitää kulua tarkoin optimaalinen määrä, 
ja koko tämän piinallisen hetken tutkijan tulee loistaa 
arvostelukykyisempänä ja terävämpänä kuin hän koskaan 
voi olla. Samalla hänen tulee naamioida tämä näennäinen 
virkeytensä ja innostuneisuutensa akateemisen pidätty- 
vyyden, yhteisymmärryksen ja luontevuuden kaapuun ja 
todistella tällä tavoin, että ”kyllä, kyllähän minä olen niin 

tavattoman kiinnostunut tästä aiheesta, että vaivoin pys- 
tyn hillitsemään itseäni menemästä heti tutkijankammi- 
ooni kirjoittamaan tätä arvotonta tutkimusta, ja siksi 
tässä heilun kuin lehmän muna!” 

Tällä kaikella mielistelyllä ei ole tietenkään mitään te- 
kemistä tutkimuksen kanssa, ja nopeasti Kuusinen oival- 
sikin, miksi suosittelijat antoivat johdatella itsensä tuollai- 
seen naiivin kaksinaismoralismin mädättämään naamio- 
leikkiin. Professorit halusivat nähdä edessään esitettävää 
kieriskelyä vain vakuuttuakseen siitä, että tutkijat vanno- 
vat uskollisuutta professorille, panettavat itseään edestä ja 
takaa, ja ajautuvat lopulta surkeasti surisevaksi hyrrä- 
oravaksi professorin omien projektien toteuttamiseen. 
Toiset professorit pitivät kiinni tästä rituaalimaisuudesta 
vain välttyäkseen itse leimautumasta välinpitämättömiksi 
ja laiskoiksi. 

Mutta hyvin suunniteltu hakemus saattoi mennä myt- 
tyyn myös monesta muusta syystä kuin etikettisääntöjen 
rikkomisen vuoksi. Muutamat suosittelijat olivat niin juo- 
vuksissa, kuten Simo Sönkkö, ettei heidän nimikirjoituk- 
sestaan ottanut tolkkua. Toiset taas olivat niin pahasti 
dementoituneita, että heitä piti jatkuvasti avustaa, joskus 
laatia itse koko lausunto. Kuusinen muisti erään huma- 
nistiprofessorin, joka oli niin debiili, että hän jatkuvasti 
unohti oman nimensä, sitten hakijan nimen, säätiön osoit- 
teen, puhelinnumeron ja ylipäänsä kaiken niin, että hänen 
ystävällinen sihteerinsä kävi välillä sanomassa, että ei saa 
kiusata Voittoa. Silti tämä mainio professori, joka korke- 
asta iästään huolimatta oli edelleen uskomaton juttumies, 
oli yksi suosituimmista lausunnon kirjoittajista. Välillä 
hän kohotti katseensa, laski kynänsä ja alkoi muistella 
jotain entistä oppilastaan, joka oli lahjakas, sai apurahan, 
taisteli sodassa, katkeroitui myöhemmin ja toimii nykyään 
lukion lehtorina jossain maaseutupitäjässä. Kuinka sym- 
paattista! 

Vihdoin professori Kennethin ovi aukeni. Aurinko oli las- 
kenut ja päivä oli mennyt mailleen. Filosofian laitoksen 
rappukäytävän oli täyttänyt sysimustista ikkuna-aukoista 
sisään tulvehtiva syksyinen pimeys, jonka tummanpuhu- 
vaa lupausta tulevasta talvesta lämmitti vain huoneen 
kattoon kiinnitetty kelmeä valo. 

”No päivää! Onpa hauska tavata pitkästä aikaa”, ilostui 
Xavier Kenneth, ja hänen kellastuneet hampaansa hohti- 
vat tylsää ja irvokasta hymyä kirkkaanpunaisen kirjain- 
jontturin kiidättäessä tervehdyksiä hänen otsaansa kiinni- 
tetylle led-valonäytölle. Kukaan laitoksella ei voinut het- 
keksikään unohtaa Xavier Kennethin alati rappeutuvaa ja 
lopulliseen tuhoon johtavaa sairaustilaa; siitä hän piti 
omalla läsnäolollaan huolen, mutta ei hänestä ollut eläk- 
keelle eikä poiskaan, kun hän oli niin pätevä. 

Tosin tällä kertaa Taisto Kuusinen huomasi heti, että 
professori Kennethin tila oli radikaalisti huonontunut. Hän 
ei enää kyennyt kommunikoimaan yhtä avoimesti ja il- 
meikkäästi silmäluomeaan räpäyttämällä kuin ennen. Pro- 
fessorin pyörätuolin metallisista osista oli irronnut maalia, 
ja renkaiden kulutuspinnassa oli jälkiä äkillisestä kiih- 
dytyksestä tai jarrutuksesta. Hänen silmäluomensa oli tei- 
pattu apteekista saatavalla kiristyslaastarilla hänen otsa- 
pieleensä, ja kommunikaatio saattoi tapahtua pelkästään 
näköhermoon kiinnitettävän adapterin avulla. Juuri se 
muutti Xavier Kennethin mielessä liikkuvat ajatukset led- 
näytöllä vaeltavaksi kirjainjontturiksi. Mitä oikein oli ta- 
pahtunut? 


Tungettelevaan tapaansa Kuusinen yrittikin selvittää pro- 
fessorin alavireisyyden taustaa Kennethin kehottaessa 
häntä kuitenkin menemään asiaan: 

”Ääh, älä sinä poika yritä humanismillasi vaikuttaa, ei 
tämä ole mitään persoonallista vaan tiedettä”, tekstitti 
Kenneth otsassaan hehkuvalle valokirjainnäytölle, joka 
hetkittäin kirkastui ja hiipui lähes näkymättömiin, aivan 
kuin kirjaimista olisi välillä katkennut sähköt. 

”Voi helvetti! Kaikkea sitä näkee ja kaikkeen sitä jou- 
tuu. Tämäkö on siis humanismia?”, pohti Kuusinen ojen- 
taessaan professorille hakemuksensa. Hänen katseensa 
harhaili huoneen kirjahyllyillä osuen erääseen Simo Sön- 
kön kirjoittamaan tutkimukseen nimeltä Philosophical hu- 
manism: human beings in human life, jonka näkeminen 
saattoi tapahtumien ilmapiirin yhä sairaalloisemman sar- 
kastiseen valoon. ”Tässä talossa ei ole kerta kaikkiaan 
mitään humaania, vaan nämä huoneet ovat täynnä hou- 
rupäisiä hulluja”, ajatteli Kuusinen. 

”No katsotaanpas nyt sitä sinun suunnitelmaasi”, sanoi 
Kenneth vihdoin ja alkoi lukea: ”Realismia, pragmatismia 
ja empirismiä. — Näyttää lupaavalta. — Materialismia, posi- 
tivismia, fysikalismia ja analyyttistä kielifilosofiaa. Libera- 
lismia, utilitarismia, naturalismia ja behaviorismia, mutta 
ei sanaakaan eksistentialismista, hermeneutiikasta eikä 
fenomenologiasta. Täyden kympin arvoinen paperi!”, to- 
kaisi Kenneth, ja hänen päähänsä kiinnitetty valotaulu 
vilkkui iloisesti. 

Ikäväksemme on kuitenkin todettava, että samalla kun 
professori Kenneth oli syventynyt Kuusisen tutkimus- 
suunnitelmaan, Kuusinen itse oli huomannut Kennethin 
huoneessa muutamien seikojen olevan oudolla tavalla 
vinossa. Suuri osa kirjahyllyn tasoista oli nimittäin tyh- 
jentynyt. Kirjoja oli kadonnut huoneesta useita kiloja, eikä 
niiden tilalla ollut muuta kuin vanha herätyskello. Lisäksi 
professorin pöydällä lojui lasileikkuri, vaikka hyvin tie- 
dettiin, ettei professori koskaan leikannut lasia. Eihän hän 
saanut avatuksi edes vaivaista oluttölkkiä tai alkoholi- 
pulloa toisin kuin Simo Sönkkö, jonka läsnäolosta ja pois- 
menosta muistutti vain se, että tavararöykkiöiden keskellä 
olevalle asetille oli unohtunut pala tuoretta hapankaalia. 
Hapankaalia! Se oli todellakin aivan tuoretta, vaikka Simo 
Sönkön kuolemasta oli kulunut jo useita kuukausia. 

Kuusinen muisteli, miten Sönköllä oli tapana ottaa 
silloin tällöin kaapistaan palanen kuivaa hapankorppua, 
laittaa hapankaalia hapankorpun päälle ja syödä koko 
roska. Mutta mitä ihmettä tämä hapankaali yhä teki 

täällä? Sitä paitsi Kennethin huoneen sivustalla olevan 
pienen takahuoneen ovi oli auki, ja sieltä kajasti outoa 
sinertävänhohteista valoa, erilaista kuin Kuusinen oli kos- 
kaan missään nähnyt. 

”Seis, älä mene sinne!”, tekstitti Kenneth, ja hänen pyö- 
rätuoliinsa kiinnitetty pumppugeneraattori ulvahti äänek- 
käästi. Äkkinäisellä käänteellä Kenneth kurvasi huoneen 
oven eteen. Kuului määrätietoinen pamaus, ja ovi oli 
kiinni. 

”Siellä on vain joitakin Make Leveelahden jälkeensä 
jättämiä laitteistoja, seksipuhelinkeskus kai, jonka Levee- 
lahti unohti toimimaan jäätyään kiinni Thaimaan tullissa. 
Minä lupasin huolehtia hänen komerossaan olevista ro- 
juista sillä aikaa, kun hän kärsii vankilatuomiota. Poika 
parka.” 

Tekstitettyään tämän Kenneth rullaili rauhallisesti pai- 
koilleen, laittoi pöydällään olevan lasileikkurin laatikkoon 
ja kumartui tietokoneensa ääreen aikomuksenaan kirjoit- 
taa. Hänen puuhansa keskeytti kuitenkin Kuusinen, joka 
kaivoi mukanaan tuomastaan kassista digitaalikameran. 

”Ahaa, sinä aiot siis valokuvata lausuntoni niin kuin 
viimeksikin. Miten miellyttävän teknologista”, tekstitti 
Kenneth ja antoi kiitollisen lausuntonsa ilmestyä otsaansa 
kiinnitetylle valokirjainnäytölle. Ylistävät lauseet virtasivat 
punaisena kirjainjontturina Kennethin led-näytössä kuin 
vaeltava viisaus. Samalla kamera raksahti ja huoneessa 
leimahti salama. 

”Kas noin, kuva tuli ja kiitos”, sanoi Kuusinen. ”Liitän- 
kin tämän heti näiden hakemusteni joukkoon.” Pähkä- 
hulluahan tämä on, ajatteli yhteiskuntafilosofi itsekseen, 
mutta samapa tuo, mitä metodia käyttämällä kukin mieli- 
piteensä ilmaisee. Tärkeintä on, että kommunikaatio toi- 
mii. 

”Oletko muuten jo hakenut Stalkerista?”, kysyi Kenneth 
yllättäen. 

”Mistä?” 

”Sosiaali- ja terveysalan kehittämisrahastosta.” 

”Mahtaako se sopia tutkimukseni profiiliin?”, empi jo 

lähtöä kiirehtivä Kuusinen, joka pelkäsi hakemusasioi- 
densa menevän myttyyn vielä vastaanoton loppusuoralla. 
Hän todellakin vihasi suosittelijoita ja näiden kanssa käy- 
tävää viheliäistä vaihtokauppaa. Älykkyystasoltaan moit- 
teettomana mutta moraalisesti pilaantuneena hän kuiten- 
kin muotoili ajatuksensa toisin: 

”Niin, tiedättehän, kuinka vaikeata minun on pyytää 
professoria sitoutumaan omaan tutkimusaiheeseeni, kun 
suosituspyyntö voidaan tulkita yritykseksi vaikuttaa pro- 
fessorin omaan mielipiteenmuodostukseen”, sanoi hän 
nöyrän huolestuneesti. 

Tässä oli lausuttuna se, mitä Taisto Kuusinen pelkäsi, 
käänteiseen muotoon järjestettynä. Hän tiesi hyvin, että 
apurahasuositus on velkakirja, jolla professori päinvastoin 
sitoi tutkijan omaksi orjakseen, mutta ylemmiltään ilkey- 
tensä oppineena hän osasi jo pukea sanottavansa asian- 
mukaisen kaksimieliseen muotoon. Professori Kenneth 
puolestaan oivalsi, kuinka röyhkeä Kuusisen toteamus 
todellisuudessa oli, mutta yleisen säädyllisyyden nimissä 
hän toimi aivan kuin ei olisi huomannut mitään. Ilkeilyä 
sekin, mutta olkoon, ajatteli Kuusinen. 

”Kyllä raha kannataa ottaa aina kun saa, ettet sitten 
kadu. Yliopistovirkamiehen leipä on yhtä pitkä kuin leveä- 
kin”, sanaili tämä ennalta määräämättömäksi ajaksi vir- 
kaansa nimitetty filosofian professori, ja niin hänen kuin 
Kuusisenkin mieleen saattoi juolahtaa vain Simo Sönkön 
pureksima nelikulmainen hapankorppu. Sitten avoinna 
olleen oven suuhun ilmestyi Sakari Mäen utelias pää. 

”Professori taitaakin kiusata minua, hän kun tietää, 
ettei minulle ole myönnetty yhtään apurahaa”, Mäki sanoi. 

”Mikset sinä muuten hae mitään?”, kysyi Kuusinen 
salakuuntelusta ärsyyntyneenä. 

”Siksi, etten olisi niin halvan näköinen”, vastasi Mäki, 
joka läsnäolonsa lopettaen poistui paikalta ja käveli ulos 
Filosofian laitokselta. 

”Tuo Mäki tekee minut hulluksi”, totesi Kuusinen pro- 
fessorilleen. ”Hän rikkoo kaikkia tieteellisen tieteen nor- 
meja.” 

”Ethän sinä ole luvannut mitään?”, sanoi Kenneth vaka- 
voituen. 

”Kuten mitä?” 

”Valmistua tai jättää väitöskirjaa tarkastettavaksi.” 

”En, en ole luvannut mitään”, vakuutti Kuusinen, joka 
tiesi, ettei ollut kirjoittanut väitöskirjatutkimustaan yh- 
tään ainoaa sivua saati sanaa vaan tahallaan ja suuria 
ponnistuksia uhraten viivytti opintojensa valmistumista 
mielessään vain tämä loppumattomalta näyttävä talou- 
dellinen bisnes. 

”No jos et ole edes luvannut, niin kyllähän sitten kan- 
nattaa hakea”, päätteli juonessa mukana oleva Kenneth, ja 
juuri ennen kuin Kuusinen ehti kävellä Kennethin ovesta 
ulos, hän kuuli professorinsa pyörätuoliin kiinnitetyn 
painesireenin soivan. Samalla professorin valokirjainnäyt- 
töön ilmestyivät seuraavat onnettomaan tapahtumaket- 
juun johtaneet sanat: 

”Minulla olisi sinulle pieni tehtävä.” 


OT 


ahi viikkojen aikana yhteiskuntafilosofi Kuusinen 
toimi Suomen Filosofisen Yhdistyksen sihteerinä. Hän 
monisti professorilleen ennätysmäärän valokopioita. Hän 
nuoli kirjeitä, liimaili postimerkkejä, siivosi, juoksi pos- 
tissa, hoiti kirjastoa ja työnsi pyörätuolissa istuvaa Ken- 
nethiä Filosofian laitoksen pihamaalla. Hän ruokki pro- 
fessorin undulaatteja, paikkasi pyörätuolin renkaan, avus- 
ti luentojen järjestämisessä ja piti opiskelijoille tenttejä. 
Hän korjasi rikkinäisen kirjoituskoneen ja puhdisti valo- 
kopiokoneen sisältä. Hän tiskasi, keitti kahvia ja kuurasi 
kahvihuoneen lattian. Sitten hän oli ennennäkemättömän 
väsynyt. 

Tämän kaiken tapahtuessa Sakari Mäki vietti aurin- 
koisia varhaistalven päiviä ulkoillen, pyöräillen, lenkkeil- 
len sekä uimahallissa ja kuntosalilla pistäytyen. Hän oli 
kerta kaikkiaan onnellinen mies. Ongelmana hänen filo- 
sofisessa maailmasuhteessaan oli vain se, ettei hänellä 
ollut mitään keinoa pysytellä voileipäkeksien reunassa 
kiinni samalla vakavaraisella tavalla kuin hänen kolle- 
gansa. Mäen väitetäänkin sulkeutuneen omaan riippumat- 
tomuuteensa vain siksi, että hän kirjoitti kirjaa, jossa 
hänen oli määrä kertoa totuus siitä, mihin kaikkeen 
filosofian harjoittaminen voi yliopistossa johtaa. Lisäksi 
hän rakasti sanaa, ja hän tiesi, että filosofia toteutuu 
huonosti vieraan tahdon alaisuudessa, joten kirjallistenkin 
näkökohtien kannalta oli syytä pitää omasta vapaudesta 
kiinni. 


Sitten tuli päivä, jolloin Mäen ja Kuusisen kurssit osuivat 
taas kohtaamisreitille. 

”Onneksi olkoon”, sanoi Mäki. 

”Mitä olkoon?” 

”Niin että onneksi, apurahan johdosta. Paljonko sinä 
sait?”, Mäki kysyi. 

”En yhtään. Kyllähän sinä sen tiedät.” 

”En tiedä. Minä luulin että sinä sait. Paljonko sinä sait 
tähän asti?” 

”Kolme kertaa kahdeksankymmentätuhatta, yhteensä 
kaksisataaneljäkymmentätuhatta.” 

”Kuinka sinä niin paljon sait. Sehän myöntää enintään 
kahdeksi vuodeksi se Kansan Kulttuurirahasto.” 

”No kun homma meni näin, että piti myöntää kahdessa 
erässä. Kaksi kertaa se kaksi vuotta. Kaksi plus kaksi. 
Mahdollisesti vielä kolmas kahden vuoden kausi. Nyt joku 
veti välistä.” 

”Kenelle ne rahat sitten menivät?” 

”Make Leveelahdelle.” 

”Make Leveelahdelle! Mitä hän niillä tekee?” 

”Siitä minulla ei ole harmainta aavistusta.” 

”Mitäs nyt?” 

”En tiedä. Mutta sen voin sanoa, että olen menettänyt 
kaiken luottamukseni tieteen apurahajärjestelmään.” 


Make Leveelahdella oli tosiaankin käsissään paljon rahaa, 
mutta hänen asemaansa kurjisti se, että hänen kätensä 
olivat kahleissa. Se, mitä hän tekisi tällaisella apuraha- 
määrällä thaimaalaisessa vankilassa, olisi toistaiseksi 
suuri arvoitus. Mutta myös Helsingissä oli tapahtunut 
jotain outoa. Taisto Kuusinen ei saanut apurahaa, vaikka 
hänen hakemuksensa oli pelissä. Sitä suurempi järkytys 
oli, kun Kuusiselle kerrottiin, että päätöksen oli tehnyt 
Xavier Kenneth. Hän siis toimi paitsi suosittelijana, myös 
Kansan Kulttuurirahaston salaisena asiantuntijana. Hän 
oli näytelmän sankari ja konna! Koska Kuusisen saama 
suositus oli kuitenkin myönteinen ja päätös kielteinen, oli 
pääteltävä, että Kenneth ei ollut tosissaan suositellessaan 
apurahaa tai sitten Leveelahden tukemiseen oli jokin muu, 
tieteen ulkoinen motiivi. On nimittäin vaikeata ajatella, 

että Kuusisen loisteliaasti kirjoitettu hakemus olisi ollut 
noin vain ohitettavissa. 

Asia saikin pitkäksi ajaksi unohtua Kuusisen selitel- 
lessä itselleen, että kenties kaikki johtui vain siitä järke- 
vyydestä ja suunnitelmallisuudesta, jolla professori pa- 
neutui asioihin. Hänen kannaltaan kyseessä olivat val- 
tavat tieteelliset kuviot, ja Kuusinen oli vain yksi vaivainen 
ratas professorin suuressa suunnitelmassa. Ennen pitkää 
kaikki järjestyisi parhain päin, ja ehkä professori kor- 
keasta asemastaan näki, että Kuusista odotti tulevaisuu- 
dessa parempikin palkinto, kenties virka. Kuusinen ei 
ollut suinkaan niin typerä, että hän olisi jättänyt tulevai- 
suudensuunnitelmiaan yhden hakemuksen varaan, vaan 
kuten Mäkikin muisti, Kuusinen oli hakenut myös tieteen- 
tutkimuksen assistentin virkaa. Siksi ei ollut mitään syytä 
heittää kirvestä kaivoon nyt, kun hänen kokemansa kar- 
vas koettelemus saattoikin olla viesti siitä, että Kuusista 
odotti seuraavan tienmutkan takana oikea akateeminen 
aarre. 

Filosofia on paljolti itsensä hillitsemisen taitoa, ajatteli 
Kuusinen ja varoi sanomasta mitään sopimatonta. Het- 
kittäin hän oli kyllä jo vähällä löytää filosofisen esiku- 
vansa ja opettajansa, Karl Marxin, jonka näkemyksiä pää- 
oman kasautumisesta hän piti edelleen erittäin selitys- 
voimaisina. Todelliset ajatuksensa salaten hän kuitenkin 
pysytteli vaiti. 

Kun tiedekunnan kokous vihdoin oli ohi, Kuusisen 
postiluukusta kolahti virallisen näköinen kirje. Hetkeä- 
kään aikailematta Kuusinen leikkasi kuoren auki ja alkoi 
lukea: 


Laitoksellamme avoimeksi julistettua tieteen- 
tutkimuksen assistentin virkaa ovat määräaikaan 
mennessä hakeneet seuraavat henkilöt: VTL 
Taisto Kuusinen, VTK Masa Murju, FM Hannu 
Nahjuksela, FL Rauno Ruonanen, dosentti Simo 
Sönkkö, VTM Taiska Tahvanainen ja FT, LKT, 

OTT, Ph.D., VTT Taitointo Verraton. Kaikki haki- 
jat ovat muodollisesti kelpoisia täytettävänä ole- 
vaan virkaan. 

Pätevimpänä olisi pidettävä dosentti Simo 
Sönkköä, mutta koska hänelle on ilmaantunut 
ylivoimainen este, dosentti Sönkköä ei voida pitää 
varteenotettavana hakijana. Lapin yliopiston mää- 
räaikainen professori FT, LKT, OTT, Ph.D., VTT 
Taitointo Verraton olisi pätevä, mutta tässä seu- 
rassa (Murju, Nahjuksela, Ruonanen, Tahvanai- 
nen) hänen ansionsa jäävät vähäisiksi. Maisterit 
Tahvanainen ja Nahjuksela puolestaan eivät ole 
edistyneet tutkimuksissaan odotetulla tavalla, 
joten katson, että valinnassa olisi keskityttävä 
VTK Masa Murjuun ja FL Rauno Ruonaseen, 
joista eniten annettavaa on nähdäkseni VTK Masa 
Murjulla. VTK Murju on esittänyt mielenkiintoi- 
sen tutkimussuunnitelman. Se ei ole edes liian 
pitkä ja kattaa vain yhden sivun. Se on samalla 
hänen ainoa julkaisunsa. Murju on tutkija, joka 
osaa ilmaista itseään tiiviisti ja keskitetysti. Hän 
on todistanut osaavansa mennä asioiden ytimeen. 
Tämä on huomattava etu tieteellisissä käytän- 
nöissä. Todennäköisesti juuri kandidaatti Murjulla 
on eniten annettavaa tieteentutkimukselle tulevai- 
suudessa. Esitän, että virkaan nimitettäisiin VTK 
Masa Murju. Allekirjoitus: Xavier Kenneth, pro- 
fessori. 


Totuus on, ettei Murjun lähettämällä sivulla ollut kuin 
yksi vaivainen sana, josta ei saanut mitään selvää. Valo- 
kopiokoneen ollessa rikki Murju oli mennyt kotiinsa ja 
siellä lasta hoitaessaan kaapannut toiseen käteensä läm- 
pimän voin tahrimia piirustuspapereita ja sullonut ne 
erehdyksessä kirjekuoreen. Niinpä tiedekunnan saamassa 
hakemuksessa ei ollut muuta kuin kolmivuotiaan lapsen 
höpertelyitä, mutta koska Murju oli tunnollinen perheen- 

isä, menivät hänelle osoitetut rahat epäilemättä hyvään 
tarkoitukseen. Kaikki muut hakijat olivat päätökseen 
enemmän tai vähemmän pettyneitä, paitsi Simo Sönkkö, 
jonka piti jo levätä haudan rauhassa, vaikka kuka sen- 
kään saattoi varmasti tietää. 

Katkeroituneista karvain oli kuitenkin Taisto Kuusinen, 
jonka hakemus oli jätetty käsittelemättä. Käsittelemättä! 
Se oli pahinta, mitä tieteenharjoittajalle saattoi tapahtua: 
hänen olemassaoloaan ei tunnustettu. Ehkä oli käynyt 
niin, että hänen finanssipoliittiset taka-ajatuksensa oli 
paljastettu tai, mikä vielä ilmeisempää, hänen suunni- 
temaansa ei uskottu — se ei herättänyt luottamusta. 

Ei Kuusinen tosissaan edustanut pragmatismia, rea- 
lismia, empirismiä eikä analyyttistä kielifilosofiaa. Ei hän 
koskaan aikonut positivismista, behaviorismista ja utilita- 
rismista kirjoittaa. Mutta ei hänen hakemuksensa ollut 
huonompi kuin muidenkaan. Kukaan toinenkaan ei saa- 
nut näistä aiheista irti mitään merkittävää, joten miksi 
Kuusisen olisi pitänyt? Hänen huolensa oli siis suurim- 
maksi osaksi turhaa. Kenties oli vain käynyt niin, että 
Filosofian laitokselle oli päässyt pujahtamaan siellä san- 
gen ei-toivottu elämänfilosofi, anarkisti analyytikon vaat- 
teissa. Miten asia olikin, hän ei voinut enää jatkaa. 

S euraavat kuukaudet Kuusinen vietti kotonaan Haka- 
niemessä. Hänellä ei ollut kovin paljoa tekemistä, ja 
suurimman osan ajastaan hän kulutti lukemalla Adornoa, 
Horkheimeria, Simmeliä ja Frommia. Hänen mielestään 
filosofia oli läpikotaisin ideologinen, neuroottinen ja ritu- 
alisoitunut tiede, jonka ainoa elämänmuoto ovat symboli- 
set ja merkityksistään tyhjentyneet valtasuhteet. 

Aika ajoin Kuusinen suunnitteli jopa töihin menoa, 
mutta hän ei tiennyt minne. Johonkin säätiöön ehkä, tai 
Stalkeriin, joka tunnettiin opintojensa pilaamien yhteis- 
kunnanparantajien vihonviimeisenä loppusijoituspaikka- 
na. Pahinta oli, että he eivät saaneet mitään aikaan, nämä 
kriitikot, vaan he olivat samaa vastuunsa kiertävää jouto- 
väkeä kuin olivat heidän sosiaaliluukkujensa toisella puo- 
lella istuvat asiakkaat: sofistikoituneita pultsareita. 

Myös Kuusisen omassa leuassa alkoi kasvaa risuparta 
samalla, kun hänen suussaan sulaneet tarjousmakkarat 
muuttuivat vatsamakkaroiksi hänen ympärilleen. Pääs- 
sään hän alkoi pitää kumouksellista ajurinlakkia, toisella 
kyljellään hän raahasi nahkaista sosiologin olkalaukkua, 
ja hänen silmiinsä syttyi kommunistinen pilke. Yhteis- 
kuntafilosofia oli sikäli onneton opintojen ala, että se teki 
harjoittajastaan vääjäämättä köyhän ja sitäkin kautta 
kommunistin. Toimeentulotuella sinnittelevä Kuusinen ei 
tätä liioin purnannut, mutta ei hän väittänyt vastaankaan. 
Ennen pitkää hän haki taskuunsa SKP:n jäsenkirjan. 

Kaiken ulkopuolisuutensa keskellä Kuusinen alkoi vi- 
hata yliopistoa. Ollessaan päiväkävelyllä ja harhaillessaan 
suuntaa vailla Senaatintorilla hän pysähtyi usein Valtio- 
neuvoston linnan puoleiseen laitaan ja katseli levottomasti 

ympärilleen. Paremmin kuin Helsingin pylväskoristeises- 
sa temppeliyliopistossa Kuusinen olisi viihtynyt tasakattoi- 
sessa Tampereen yliopistossa, joka edelleen oli suloisen 
Suomenmaamme suuri punainen napa. Tosin sielläkin oli 
kansainvälinen kapitalisoitumiskehitys ehtinyt jo peruut- 
tamattoman pitkälle ja mädättänyt parantumattomasti 
tätä pohjoishämäläistä vallankumouksen esikartanoa niin, 
ettei tukea ollut odotettavissa siltäkään suunnalta. 

Mutta mitä Kuusinen alkaisi tehdä työkseen nyt, kun 
hänen apurahasamponsa olivat lopullisesti ehtyneet, rahat 
menneet, ja eläkeikään oli vielä yli kolmekymmentä vuotta 
aikaa? Hänenlaiselleen kuvainraastajalle ei yksinkertai- 
sesti ollut paikkaa yhteiskunnassa, minkä Kuusinen luki 
sekä arvottoman elinkeinorakenteen että vastuuttoman 
koulutuspolitiikan syyksi. Toisaalta hänelle ei voinut paik- 
kaa ollakaan, sillä menestyksekäs yhteiskunnan tutkimi- 
nen oli mahdollista vain yhteiskunnan ulkopuolelta, ja 
aivan samanlaisessa tilanteessa olivat monet tuhannet 
humanistisilta ja yhteiskuntatieteellisiltä aloilta valmistu- 
neet nuoret, tekisi mieli sanoa: kaikki. 

Kuusisen mielestä opiskelijoiden rappioon johtanut kur- 
jistuminen heijasti kapitalistisen yhteiskunnan perusta- 
vanluonteista ristiriitaa. Niinpä laillista järjestystä pönkit- 
tävä arvouniversumi olisi revittävä alas, ja kerran koittaisi 
päivä, jolloin riistoporvareitten omahyväisyyteen kyllästy- 
neet opiskelijat hakisivat kaapistaan sählymailan ja meni- 
sivät antamaan keppiä ministereitten kiiltävälle perseelle! 

Ja vaikka aivan vallankumouksen kynnykselle ei tällä 
tavoin päästäisikään, olisi hyväksi, jos kapitalismin kam- 
mottavalle logiikalle olisi olemassa vastavoima. Uudessa 
aamunkoitteessaan sarasteleva sosialistinen yhteiskunta 
ei voinut olla huonompikaan kuin tämä parhaillaan pyö- 
rivä kapitalistinen hirviökonglomeraattikaan, Kuusinen 
punnitsi. Setä-Stalinia seuranneiden taloudellisten, poliit- 
tisten ja ekologisten katastrofien jälkeen oli tosin vaikea 
kuvitella, minkälaista hyvinvointimallia Kuusinen saattoi 
elätellä utopistisessa mielessään. ”Jos yksi kokeilu epä- 
onnistuu, ei tutkijan pidä menettää toivoaan vaan tehdä 

sinnikkäästi uusi. Kenties lopulta saadaan odotettu tulos, 
ja näin tiede kehittyy”, Kuusinen selitti. 

Progressiivinen sosialismi oli sikälikin etevää, että usein 
yhteiskunnan humaanius punnitaan siinä, miten se koh- 
telee vankejaan. Kun otetaan huomioon, että Neuvostolii- 
tossa kaikki ihmiset olivat vankeja, yhteiskunta oli selvästi 
humaani, sillä elintaso ei ollut aivan huono. 


Siinäkin epätoivoisessa tapauksessa, että kaikki jo ole- 
massaoleva (ihmisen ahneus mukaanlukien) jäisi tulevai- 
suudessa ennalleen, voimme lohduttaa lukijaa huomaut- 
tamalla, kuka nykyäänkään pystyisi erottamaan Filosofian 
laitoksen rappukäytävää entisestä DDR:stä. Kenties vain 
patsaat vaihtuisivat. Mutta ei muualla kuin DDR:ssä ja 
Suomessa pystytetty patsaita elossa oleville filosofeille, ja 
niinpä meitä tervehtivät Philosophica-kirjaston avarassa 
eteisaulassa akateemikko John Rightin ja professori Fran- 
kie K. J. J. Simulan pronssiin valetut rintakuvat. 

”Miksi?”, pohti Kuusinen. ”Onko järkeä valaa tai veistää 
muistomerkkiä filosofille, joka on elossa ja jota ei tarvitse 
erikseen palauttaa mieleen ja muistella? Mielestäni ei!”, 
vastasi yhteiskuntafilosofi, joka ehti jo epäillä sitäkin, 
olivatko näiden näköispatsaiden esittämät mielipidevai- 
kuttajat sittenkään todella hengissä. Jäkälänvihreää ha- 
pettumaa hetkisen raaputettuaan hän kuitenkin huomasi, 
että kummankin patsaan nimilaattaan oli kohteliaasti 
jätetty syntymävuoden viereen tila myös kuolinpäivälle 
siltä varalta, että patsaan esittämä pää jostain syystä 
putoaa ja esikuva todellakin kuolee! Kuinka ajattelevaista. 
Yhtä hyvin kuin veistää monumentteja filosofeille voitaisiin 
suostua Suomen ja Venäjän välisen yhteistyövaltuus- 
kunnan ehdotukseen ja kuljettaa Lenin takaisin Suomeen, 
Kuusinen suunnitteli. 

Punaisen torin kupeessa sijaitsevassa Leninin mauso- 
leumissa nimittäin pinnisteltiin vallankumousjohtajan 
maallista tomumajaa koskevan säilymisongelman kanssa. 
Jos Vladimir Iljitsin nykyisenä asuntona toimivan sarko- 
fagin lämpötilaongelmia ei saataisi pikaisesti ratkaistua, 


105 


seurauksena olisi muumioruumiin lopullinen lahoaminen, 
ja materialistifilosofin voittaisivat biologiseen hajottami- 
seen erikoistuneet pieneliöt ja aika. Mutta meillä täällä 
Suomessa olisi Filosofian laitoksen rappukäytävässä juuri 
sopivan kokoinen sähkökaappi, jonka sisäkalut voitaisiin 
purkaa ja asentaa uudestaan toveri Leninin tarpeita vas- 
taaviksi. Jos kaappi lisäksi varustettaisiin lasiovella ja 
vartiontilaitteilla, siinä meillä olisi ikuisesti jatkuva apu- 
rahajono vitriiniin säilötyn vallankumousjohtajan ihme- 
teltäväksi. ”Vaikuttava ja aito lisä pystyyn kuolleen kult- 
tuurielämämme korpusgalleriaan”, hekumoi Kuusinen. 


Vaikka Kuusinen antoikin liikkuvan älynsä houkutella 
häntä mitä ironiantäyteisimpiin kuvitelmiin, selväksi tuli, 
että hänen omana kohtalonaan olisi tyytyä alkeellisen 
tylsään anarkososialistin pienelämään, jota sävyttivät vain 
Hakaniemen kauppahallista ostettu hernekeitto ja opis- 
keluajoilta kirjahyllyyn unohtunut Sartre-kirja. Kuusisesta 
oli surullista, että hänen kotikulmillaan majaansa pitävät 
valtiomahdit, kuten SAK, Stalker ja koko sosiaalibyro- 
kratia, olivat ilman taistelua antaneet kaikki aseet käsis- 
tään ja seisoivat nyt sisäiseen virkakiertoonsa tyytyväisinä 
kuin mitkäkin pöhötautiset hirviöeläimet. Luovuttamisen 
taustalla oli ehkä se, ettei työväenliike enää uskonut omiin 
päämääriinsä, ja se, että vallankumoukselta puuttuivat 
sekä aatteet että tarpeelliset välineet. Koska aatteiden ja 
ideoiden tyyssija on yliopistossa, oli pääteltävä, että koti- 
mainen akatemia-aateli oli siis onnistunut. Kenties työ- 
väenluokka joskus katuisi, että se niin helposti ja pel- 
kästään näennäisten välttämättömyyksien kaapuun pue- 
tun retoriikan vaikutuksesta antoi tuhota vuosikymme- 
nien taistelulla ansaitut oikeutensa. 

Tällaisia Kuusinen päästeli suustaan jutellessaan opis- 
kelijoiden kanssa ylioppilastalon baarissa, ja kollegojensa 
keskuudessa hänestä tuli pian persona non grata. Toi- 
saalta nämä ymmärsivät, että Kuusinen toimi nyt des- 
poottimaisesti, koska hänellä ei ollut mitään menetettä- 
vää, eikä hän ollut luonteeltaan niinkään vastavirran lohi 

kuin vastarannan kiiski. 

Vaikka Kuusinen oli koulutukseltaan valtiotieteiden 
lisensiaatti, siis rividuunarille jotakin käsittämätöntä ja 
kaiken tavoittelemisen yläpuolella olevaa, hän ei koskaan 
irtautunut työväenluokasta ja yhtynyt oman sosiaaliluok- 
kansa etuhin. Hänen mielestään julkinen virka on laillis- 
tettua rikollisuutta. Viranhaltijat työntävät kätensä kansa- 
laisten taskuihin ja viettävät luksuselämää meidän kus- 
tannuksellamme ilman, että he tuntisivat kiitollisuuden- 
velkaa, syyllisyyttä, velvollisuutta tai ylipäänsä mitään eri- 
koista. 

”Tiesivätkö kansalaiset, että Simo Sönkön Kiinan-matka 
maksoi yhteiskunnalle kahdeksantoistatuhatta markkaa, 
siis keskivertopalkansaajan koko vuoden verot?”, Kuusi- 
nen marisi. Kaiken lisäksi yliopistoissa yleistynyt kutsu- 
mismenettely varmisti, etteivät näitä lelupyssyfilosofien 
lellikkipäiväkotivirkoja voineet tavalliset kuolevaiset enää 
edes hakea. Pitäisikö meidän tosiaan elättää tällaista 
väkeä? 

Kuusisen mielestä ei pitänyt, ja itsekritiikkinsä unohta- 
neesta sosiaalifilosofista oli tulossa kovaa vauhtia jonkin- 
lainen filosofian Hannu Karpo. Kuusinen itse olisi voinut 
menestyä virkamiehenä, mutta monien työväenluokasta 
versoneiden nousukkaiden tavoin hänen sosialisaatiopro- 
sessinsa porvaristoon oli jäänyt kesken, tai se olisi tar- 
vinnut jonkinlaista tukea hänen oman joukkueensa ta- 
holta. Ehkä hän loppujenkin lopuksi pitäisi vain kiinni 
opintiellään omaksumastaan opportunismista ja alkaisi 
kirjoittaa juonitteluoppaita, joissa neuvottaisiin kepuli- 
konstit apurahojen imemiseksi yksityisten säätiöiden kas- 
soista. Näin hän voisi elättää itsensä menemättä koskaan 
varsinaisen kapitalistin palvelukseen. 


Ongelman muodosti se, että jos rikokseen kehottaminen 
on rikos, niin olisiko rikos julkaista tuollaisia oppaita. Pa- 
remminkin hän voisi kirjoittaa tapausselosteita siitä, kuin- 
ka apurahaa oli saatu. Eiväthän roistotkaan lue mitään 
”Rikollisen käsikirjaa” vaan Alibi-lehteä uusien rikosten 

opiskelemiseksi. Tai hän voisi kirjoittaa ilkeämielisen kir- 
jan nimeltä ”Filosofian pesänjakajat”, jossa sensaation- 
katkuista likasankojournalismia viljellen kerrottaisiin, 
miksi filosofian opettaminen olisi syytä lopettaa yliopis- 
toissa, sulkea puoti ja laittaa lappu luukulle. Lopullisesti. 

Sillä totuus ei koskaan tule kovissa kansissa. Meillä on 
nähty kylliksi mitättömiä arvoteoksia ja juhlajulkaisuja, 
joissa filosofiasta annetaan kieroutunut ja harhaanjohtava 
kuva niin opiskelijoille, tutkijoille kuin sellaisiksi aikoville. 
Vastuuta filosofian lopputuloksesta ei ollut kenelläkään. 
Vaikka John Right saattoikin syyttää Kuusista oman ku- 
vansa vandalisoimisesta, suuren yleisön kiinnostusta he- 
rätti vain se, olivatko Kuusisen piirtämät karrikatyyrit 
lopultakaan sen pilkallisempia kuin John Rightin omat 
filosofiakronikat, joissa Law & Order -periaatetta toteut- 
taen osoitettiin nokkimis- ja istumisjärjestys suomalaisen 
yliopistofilosofian orrella. Entä paljonko, jos paljonkaan, 
arvoista oli syvällisyydessään Frankie K. J. J. Simulan 
suosima Car is red and woman is beautiful -filosofia, jota 
tämä pani täytäntöön surffatessaan Floridan aurinko- 
rannoilla USA:ssa? 

Jos yliopistofilosofian piti olla tätä ja vain tätä, Kuu- 
sinen ei kuollakseenkaan halunnut olla filosofi. Tai sitten 
hän halusi liikaa, aivan liikaa. Joka tapauksessa hän nyt 
koki, että hänenlaistaan muoviankkaa oli voimakkaasti 
sorsittu filosofiperheen yhteisessä porskuttelualtaassa, 
paikoin lyöty melalla päähän ja painettu nokkaa pinnan 
alle. Niinpä hän päätti kirjoittaa lehteen. Näin hän kirjoitti: 


FILOSOFIA PILASI ELÄMÄNI 


Palokuntaa, poliisia ja armeijoita moititaan usein 
siitä johtuen, että nämä ovat jäykkiä ja pelolla 
kasaan puhallettuja ”liike laitoksia”, joiden pakko- 
mielteenä on vain tarkkailla ja rankaista Kansaa. 
Näiden asemien huomioimana voi kuitenkin saada 
osakseen edes jonkinlaista inhimillisyyttä. Mutta 

sen sijaan Yliopistossa ihmiselle voi käydä vaikka 
kuinka huonosti. 

Filosofian tutkioilla ei ole minkäänlaista työ- 
suhdeturvaa — eikä kuluttajan suojaa. Vakituinen 
virka on vain brovessoreilla ja Heidän välittömillä 
edunsaajillaan, kuten kanslisti-siivoojilla. Ovatko 
heidän interenssinsä muka yhtäläiset? Se on pro- 
bagandaa! Tutkijat ja siivoojat lyöttäytykööt kes- 
kenänsä yhteen ja nouskaamme parrikaadeille 
sotkun siistimiseksi. Pankkifilosofi Rintalalta imi- 
toitu katetrihegemonia revittäköön alas, ja firmo- 
jen silakankatkuisista takahuoneista puliveivattu 
peukaloruuvijärjestelmä lanseerattakoon takaisin 
sinne minne se kuuluu! Köyhiä ja keykäisiä ovat 
myös Make Leveelahden suitsuttamat onnistu- 
misen ja epäonnistumisen teesit, ne kun lupauk- 
sillaan pelvottelevat ja palvelevat Amerikkalaista 
unelmaa. Lahjaksi saat vain auton taustapeiliin 
ripustettavat ”Rohkene ajatella -karvanopat! 

Ota nyt siis itse henkilökohtaisesti toveriasi 
käsi kynkästä ja taluta hänet pois tästä meta- 
fyysillis-ideologisesta pilkko pimeydestä, jonne ei 
enää valo paista. Voiton tässä piilotellun Nato- 
kiihkon piinapenkissä vetää kuitenkin Pankkiyli- 
opiston Tulosohjausperiaate, josta ei seuraa muu- 
ta kuin surkea sisäinen Varissuo. Näin siis hänkin 
vaikkei rakasta filosofianlaitosta enempää kuin 
sika teurasautoa. Tultuani nyt ulosohjatuksi olen 
kiitollinen läsnä olioille vain siitä, ettei Yliopisto 
onnistunut tappamaan minua! 


Taisto Kuusinen 
Kuusisen kirjoitus ilmestyi suurta kohua herättäen Suo- 
men Sosiaalifilosofit -aikakauslehdessä, eikä kukaan voi- 


nut väittää hänen olevan väärässä. Tätä nykyä Taisto 
Kuusinen toimii trukinkuljettajana Hangon satamassa. 

”Elämäni pahin virhe oli se, että koskaan kuulin sanan 
filosofia”, miettii hän vääntäessään nosturinsa virta- 
avaimesta joka aamu kello kuusi. 

VIIDES LUKU 


Arvofilosofi Sakari Mäki 
ja kohtaamispaikkana Akateeminen 


G 


rvofilosofi Sakari Mäki kävi silloin tällöin Akateemi- 

sessa Kirjakaupassa lukemassa tieteellisiä aikakaus- 
lehtiä, sillä hänellä ei ollut varaa ostaa niitä. Juuri nyt hän 
piti käsissään kaksi viikkoa vanhaa Suomen Sosiaalifilo- 
sofit -lehden numeroa, josta oli jouduttu kovan kysynnän 
vuoksi ottamaan toinen painos. Yhteiskuntafilosofi Kuusi- 
sen kirjoittama teksti oli siinä määrin omakohtaista ja 
koskettavaa, etteivät hänen kielensä koukerot kyenneet 
karkottamaan edes sanoista tarkan Sakari Mäen sym- 
patioita. Mäki oli nimittäin pitkälle samaa mieltä Kuusisen 
kanssa, ja erinäisistä vastoinkäymistä huolimatta arvo- 
filosofi saattoi nyt jakaa hänen kokemuksensa. 

Mäkeä suretti kuitenkin se, ettei filosofiassa ollut enää 
mitään pyhää paitsi raha, ja sekin vain jos se oli vaivalla 
saatu. Mutta muutoin raha oli kuin ladattu ase ja poli- 
tiikka sitä, että tietää milloin vetää liipaisimesta. Kuusinen 
ei näköjään tiennyt, mutta Xavier Kenneth tiesi. Kenties 
Kuusinen siksi olikin yhteiskuntafilosofi, ettei hän tiennyt, 
minkälainen on todellinen yhteiskunta. Mutta siinä hän oli 
ikään kuin sattumalta oikeassa, että yhteiskunnassa niin 
kuin yliopistossakin kaiken ratkaisee raha. 

Tätä alati kiihtyvää raharallia enemmän Mäkeä harmitti 
filosofisen kirjallisuutemme kehno tila. Ennen kuin pa- 

laamme kertomuksemme juonen kannalta keskeisiin ta- 
pahtumiin, seuraamme hetken Sakari Mäen ajatusten 
kulkua selvittääksemme, mitä näillä Kuusisellekin konfis- 
koiduilla apuraharöykkiöillä oli saatu aikaan. 

Joka kerta mennessään Akateemisen Kirjakaupan run- 
saina pursuavien filosofiapöytien luokse Mäestä tuntui 
kuin Jumala olisi hänet hylännyt. Eräiltä osin tämä saat- 
toi johtua Mäen kokemasta sosiaalisen riittämättömyyden 
elämyksestä, sillä hänen oma panoksensa filosofiseen kir- 
jallisuuteemme oli toistaiseksi suhteellisen vähäpätöinen, 
ellei suorastaan pieni. Mutta yhtä subjektiivisesti todelli- 
nen ja samalla objektiivistakin todellisuutta teräväpiirtei- 
sesti heijasteleva oli hänen mielipiteensä suomalaisen filo- 
sofiatehtailun tilasta. Hänestä tuntui rivolta ja karkealta, 
että ihmiset tuhlasivat ainutkertaista ja Luojan lahjoitta- 
maa elämäänsä moisen roskatavaran tuottamiseen sen 
asemasta, että he olisivat elämänsä kuluessa kirjoittaneet 
edes yhden kelvollisen kirjan. 

Suomesta ei puuttunut pelkästään puhe- ja kirjoitus- 
taitoisia filosofeja, vaan myös lukeva yleisö oli ylitsevuo- 
tavan onnetonta ja pöljää. Miten muuten olisi mahdol- 
lista, että suosituimpien lukuelämysten joukossa olivat 
nämä ”Lapsuus pilalla” ja ”Löydä juoppo virtahepo olo- 
huoneestasi” -kirjat? Ne olivat yltäneet useiden kymme- 
nien tuhansien painoksiin ja kertoivat korutonta kieltään 
siitä, miten arvotonta oli suomalaisen keskivertolukija- 
kunnan ajatusmaailma ja miten kelvotonta oli se alkeis- 
tason filosofia-psykologia, jolla näitä alkoholismin, avio- 
erojen, raiskausten ja insestitraumojen repimiä sielun- 
haavoja yritettiin vuoroin avata ja ommella umpeen. 

Sakari Mäki oli sitä mieltä, että kyse oli ennen kaikkea 
arvoista. Jos filosofian taustalta puuttuvat arvot, ei rahal- 
lakaan saada tehdyksi muita kuin näitä aikuisten apu- 
kouluissa luettavia Lohdutuksen Sanoja, itsehoito-oppaita 
ja kansalaisten käsissä kuluvia terapiakirjoja. Saattoi käy- 
dä jopa niin, että filosofien markkinoille syytämä bulkki- 
kama pelkästään piti yllä avuttomuutta, lohduttomuutta, 
tylsyyttä ja toivottomuutta samaan tapaan kuin Pelastus- 

armeijan hoitokodit pitivät yllä pultsareitten kodittomuut- 
ta, ulkopuolisuutta, slummiutumista ja syrjäytyneisyyttä. 

Jos kirjoittajan ja lukijankin päästä puuttuvat aivot, on 
selvää, että ennen pitkää jokainen entinen jääkiekkoilija, 
pikahiihtäjä, pärinäpoika ja missi pitää itseään suurena 
filosofina, tarttuu kriisiensä keskellä kaikkeen eteen tule- 
vaan ja alkaa kirjoittaa terapiatekstejä mitään mistään 
ymmärtämättömän suuren yleisönsä ihmeteltäväksi. ”Jos 
siis päätäsi kiristää vanne”, Kirjacornerin radiomainos 
kuuluttaa, ”tule meille! Meiltä löytyvät Tamara Maunosen 
ja Rauni-Leena Luukanen-Kilden kirjoittamien okkultismi- 
oppaiden lisäksi Erich von Dänikenin ”Tulimmeko tähtien 
takaa”, judofilosofi Jouniveli Hermisen Löydä Kama Sutra 
itsestäsi sekä vähemmän tunnettujen tekijöiden uutuus- 
teokset Pidä taikakivi taskussasi' ja 'Sisälläni palaa ikui- 
nen tuli”.” 

Paradoksaalista kyllä, mutta kiitos ja kunnia villikko- 
varsana kirmaavan parapsykologian riemusaatosta ja le- 
vinnäisyysasteesta kuuluu yliopistolliselle systeemifilosofi- 
alle. Paperi-, räsy- ja ruohokauppiaitten myyntikoju nou- 
see nimittäin kaikkialle sinne, minne loogis-analyyttinen 
riimukirjoitusfilosofia ei ulotu, ja sehän ei ulotu juuri min- 
nekään. Vai oletteko huomanneet, että analyyttisillä filo- 
sofeilla olisi koskaan ollut ihmisyydestä ylipäänsä mitään 
merkityksellistä sanottavaa? 

Filosofisen kirjallisuutemme toisella laidalla kukoistivat 
siis nämä jääkaappipakastimen käyttöohjetta ja ruohon- 
leikkurin huoltokirjaa muistuttavat tieteellisten sarjojen 
ylijäämäniteet, joiden sisältö oli pääosin vaikeasti kom- 
munikoituvaa formaalista häkkyräfilosofiaa. Niitä, kuten 
Simo Sönkön kvanttifysikaalisia tutkimuksia, leimasi tietty 
kadotuksenkaltainen ahdistus, ja lukijalle niiden kautta 
välittyi pelkkä sairaalloisen rajoittunut elämänvieraus, 
jonka alkuperää aavistellessaan saattoi vain arvata, mo- 
nenko myssyn alla oli ketään kotona yliopistossakaan. Vai 
oliko peräti niin, että nämäkin tekstit oli raapustettu 
jonkinlaista automaattikirjoitusmetodia soveltaen, ja käsi 
kynän varressa oli kaiken sielukkuutensa menettänyt 

zombi, jonka alkuperäinen asukas oli iät ajat sitten muut- 
tanut jonnekin muualle? 

Pahinta oli kuitenkin se, että kaikesta kaupan olevasta 
filosofiasta puuttuivat tyyli ja kirjalliset arvot. Ei pitänyt 
paikkaansa, että filosofisen kirjallisuutemme laitumilla 
rellasti vain yksi Kalle Päätalo tai Ed Wood, vaan heitä oli 
monta. Huonoa, keskinkertaista, kliseiden kyllästämää 
metritavaraa he suolsivat, kiireellä kirjoitettua ja har- 
kitsematonta, sananvalinnoltaan kömpelöä pökkelöpino- 
tavaraa, jolla oli painosta tullessaan lähinnä kierrätys- 
paperiksi soveltuvan uusioraaka-aineen arvo. Joidenkin 
niteiden takaliepeessä se tekijöiden omasta toimesta sa- 
nottiin jopa suoraan. 

Tämän vahingonilon keskellä Sakari Mäkeä suretti kui- 
tenkin se, että julkaisijat ilman minkäänlaista kritiikkiä tai 
kaiken kritiikin yläpuolelle asettuen päästivät käsistään 
sentapaista roskaa. Siellä kiiltelivät Leveelahden ”Kohtaa- 
misherkkyys”, Varissuon ”Kitschi-Sokrates”, Rintalan ”Ota 
asiakasvalitus lahjana vastaan” sekä Sönkön ”Pyörreteo- 
riat? kuin mitkäkin muovikantiset leluesineet. Kuka täl- 
laista sahajauhojen levitystankkausta oikein tarvitsi tai 
tahtoi? Luultavasti kustantajat, siis toisten kustannuk- 
sella eläjät, vastasi Mäki. Markkinamekanismit puolestaan 
varmistivat sen, että puukaasulla naksuttava triviaalinen 
häkäpönttöfilosofia ja sen takaamat ympärivuotiset Hullut 
Päivät (Galna Dagar vid Filosofiska institution) saattoivat 
jatkua. 


Ehkä oli käynyt niin kuin strukturalistit väittivät, kadon- 
nut oli tekstiensä keskeltä ihminen, ja jäljellä olivat pelkät 
raamit, kuten muotokuvassa, josta taiderikollinen on irrot- 
tanut maalauksen, ja käsissä ovat pelkät ammottavat 
kehykset. ”Ja minä kun etsin kaiken keskeltä ihmistä”, 
huokasi arvofilosofi Mäki ahdistuneena ja lamppunsa 
kanssa huseeraavaa Diogenesta siteeraten? 

Me emme tiedä, löysikö Diogenes etsimäänsä, mutta 
otaksumme, että ihmistä etsivä voi löytää sentään jotain. 
Mutta ota ja etsi filosofia, jolla ei olisi kunnianhimoa ja 

jonka vallanhalu ei loistaisi hänen tyytyväisen pärstänsä 
päältä. Osalle filosofeista das Man -ideolologia olisi pel- 
kästään hyväksi, sillä se säästäisi heidät turhalta itse- 
tehostukselta. Jos tiedemiehillä ei nimittäin olisi kasvoja, 
heitä ei voisi erottaa toisistaan, ja niinpä he eivät enää 
tekisi tätä surkeaa tiedettä, koska se ei tyydyttäisi heidän 
kunnianhimoaan. 

Juuri, kun arvofilosofi Mäki oli saanut ajateltua nämä 
kuolemattomat sanat, hänen edessään seisoi mediafilosofi 
Make Leveelahden tyhjyydestä ilmestynyt hahmo. 


”Mistä sinä tulet?”, sanoi Mäki. 

”Maata kiertämästä ja siellä kuljeksimasta”, vastasi 
Leveelahti. 

”Mitä sinä täällä teet? Sinunhan pitäisi olla Thai- 
maassa.” 

”Niin pitäisi, mutta olot kävivät tukalaksi siellä.” 

”Miten sinä nyt täällä?” 

”En minä itsekään tiedä. Lähettivät rahat minulle, ja 
minä annoin ne poliisipäällikölle. Piti niitä lahjana ja 
päästi minut vapaaksi. Se on tapa sellainen siellä.” 

”Sinä siis lahjoit poliisipäällikön?” 

”Minä luulen, että siinä kävi jotenkin niin. Sikäläisissä 
oloissa poliisipäällikkö on erittäin vaikutusvaltainen viran- 
omainen. Paljon tuloja, palvelijoita ja poliittista valtaa. 
Kylän komein talo vuorenrinteessä, useita vaimoja ja 
Rolls-Royce.” 

”Mahtaa olla haluttu virka.” 

”Mikä?” 

”Se poliisipäällikön.” 

”On, ihan kuin filosofian professuuri täällä.” 


”Minä muuten tiedän mitä sinä ajattelit, kun näin sinun 
kävelevän tuolla”, jatkoi Leveelahti. 

”No mitä sitten?” 

”Että miksi kaiken filosofian täytyy olla tätä rahisevan 
kuivaa sahajauhotavaraa, miksei filosofiassa voi olla 
glam... ? 

”Niinpä. Epäilemättä pahin on kuitenkin tuo Kari Varis- 
suon 'Kitschi-Sokrates”, joka tylsää kynää murha-aseena 
käyttäen on surmattu ties kuinka monta kertaa uudes- 
taan. Tälle haudasta nostetulle zombi-Sokrateelle ei voisi 
olla hyväksi enää mikään muu kuin se, että hänet hau- 
dattaisiin mahdollisimman nopeasti uudestaan eikä paik- 
kaa kerrottaisi kenellekään”, lateli Mäki ehdittyään ase- 
tella sanansa riittävän selkeäkieliseen muotoon. 

Kenties hän ajatteli samoin myös Leveelahden omasta 
”Kohtaamisherkkyydestä”, mutta yhtä kaikki, hänen näke- 
myksensä Varissuosta näytti miellyttävän Leveelahtea, 
joka kaikesta kokemastaan huolimatta ei ollut unohtanut 
onnettomaan tapahtumaketjuun johtanutta nujakointia 
helsinkiläisen taiteilijaravintolan diskossa. Päinvastoin: 
itse asiassa juuri Varissuon ilkeämielisestä panettelusta 
kaikki kurjuus oli saanut alkunsa. Siksi ei ollut mitään 
estettä sille, että Mäki saattoi nyt lohduttaa Suomeen len- 
tänyttä Leveelahtea osoittamalla IltaxSanomien myynti- 
telineessä roikkuvaa lööppiä ja lausumalla seuraavat hy- 
vää tai ei ainakaan mitään erikoista tarkoittavat sanat: 

”Minä en tiedä, mitä tuo likiarvomerkki tekee Illan? ja 
Sanomien” välissä, mutta kiitä onneasi, että sinun asiasi 
eivät ole niin huonolla tolalla kuin Kari Varissuon.” 


Vain harvoilla ihmisillä meni todellakin niin huonosti kuin 
sensaatiotoimittaja Varissuolla, jonka mustelmille muki- 
loidut kasvot koristivat vasta telineisiin kannettuja ilta- 
päivälehden myyntilööppejä muassaan seuraava pahaa- 
aavisteleva teksti: ”Varissuolla hiv. Toimittaja ihmettelee 
tautinsa alkuperää.” 

Paitsi ettei uutisessa sinänsä ollut mitään epäennus- 
tettavaa tai ihmeellistä, outoa oli Mäen mielestä se, että 
mediafilosofi Leveelahden kasvot eivät olleet nyt paloau- 
tonpunaiset, ne eivät olleet neitsyttytön, kirkkaan helakan, 
vasta kukoistavimpaan kukkeuteensa puhjenneiden häpy- 
huulten punaiset, vaan hänen poskensa olivat tumman, 
mustanpuhuvan tomaattiketsupin punaiset, juuri sellai- 
set, jollaisiksi kasvot tulevat veren pakkautuessa päähän 

ja suonten jyskyttäessä ohimoilla. Kenties ei menisi pitkä- 
kään aika, kun lehdessä lukisi mediafilosofin julkisuus- 
uran pysyvästi lopettava viimeinen siunaus, kaiken haus- 
kanpidon lopullinen sitaatti, kohtalon itsensä iskemä nau- 
la maailmallisen matkanteon rupisia riimejä sisältävään 
arkkuun: ”Aids Make Leveelahdella.” 

Hän oli nainut liukkaalla melallaan Millaa, jonka suo- 
nissa saattoi virrata tämä kaikista vihollisista viimeinen, 
hirveä kostontäyteinen hiv, mutta oli myös mahdollista, 
että tauti oli Varissuolla jo ennen kuin Leveelahti ehti 
kylvää kuoleman katalaa kauraa iskiessään kapakassa 
Varissuota verisesti kuonoon. Mutta tästä emme saisi 
selvää ennen tutkimusten valmistumista, sillä oli mah- 
dollista, että Leveelahden aiemmin saama testi ei ollut 
pätevä, ja hiv saattoi hiipiä häneen kahdesta eri lähteestä. 

Jos tauti oli Millalla ja lisäksi samaa tyyppiä kuin Varis- 
suon virus, oli ilman testejäkin selvää, että kuolema oli 
kulkenut hänen kauttaan, ja hän oli välittäjä. Muutoin 
hän pelkästään sai viruksen, joko Millalta, Varissuolta tai 
entiseltä avovaimoltaan Tiinalta, jos tämä oli uskoton. 
Silloinkin Leveelahti olisi välittäjä, mitä tehtävää toteutti- 
vat ansiokkaasti myös hänen vuokra- ja seksipuhelin- 
firmansa. Olipa tämän asian kanssa niin tai näin, hän ei 
voisi kiiruhtaa asioiden edelle luotettavaa testitulosta 
odottaessaan. 


”Toivottavasti hän ei nyt erehdy tekemään itsemurhaa”, 
sanoi arvofilosofi yllättäen. 

”Kuka?”, havahtui Leveelahti. 

”Varissuo. Myös Simo Sönkkö yritti itsemurhaa, tur- 
haan, sillä hänen kilpailijansa Xavier Kenneth oli onneton 
ja olisi vain tullut onnelliseksi hänen kuolemastaan. Ties 
mikä se on tämäkin jokin kohtalon oikku, eikä iltapäivä- 
lehtien uutisiin ole aina luottamista.” 

”Kuulostaa hyvältä.” 

”Miten niin? Minä luulin ettet liioin ajattele tuon riita- 
pukarisi parasta.” 

Sitten keskustelussa seurasi tauko, jonka kuluessa filo- 
sofit kävelivät kirjakaupan perukoilla sijaitsevaan kafe- 
teriaan. Pöytääntarjoilua odottaessaan he palasivat haja- 
mielisesti puheenaiheisiinsa. 


”Mitä sinä muuten nykyään puuhaat?”, sanoi Mäki. 

”En mitään.” 

”Miten niin et mitään?” 

”Minä olen malli.” 

”Malli?” 

”Aivan. Muotimalli ja valokuvamalli.” 

”Ja kenellehän, jos saan kysyä?” 

”Kenelle tahansa. Kun on filosofi, ei ole sama mitä tuot- 
teita käytät. Joku voi alkaa pitää valintojasi viisaina, ja 
voit sitten myydä melkein mitä tahansa.” 

”Kuten noita henkiparannusoppaita?” 

”Niitäkin. Ihmiset ostavat ja tekevät perässä mitä vain, 
kun näkee heidän kanssaan vaivaa. Kuka tahansa voi ny- 
kyään olla filosofi. Katsos Jumala on aikaa sitten kuollut 
ja filosofi on asettunut hänen paikalleen. Sieltä hän huo- 
masi markkinaraon ja oivalsi ihmisten janoavan enemmän 
kuin mitään muuta sitä, mihin he olivat vuosisatojen saa- 
tossa tottuneet: pelastusta. Tätä pelastusta me nyt myym- 
me heille kursseilla ja semiaareissa, lääkärien ja fysiolo- 
gien vastaanotoilla, meedioissa ja kirjakaupan paketissa.” 

”Kaikki on loppujen lopuksi teologiaa?” 

”Tavallaan. Ja koko tämä ryysis perustuu siihen, mikä 
on mahdollista. Jos ei muu ole mahdollista kuin se, mikä 
on, pelastuksen perässä juokseminen on turhaa. Oppineet 
luottivat aikoinaan siihen, että jokainen aito mahdolli- 
suus, kuten pelastushistoria ja Kristuksen toinen tulemi- 
nen, toteutuu ikuisuuksien kuluessa välttämättä, jos se 
nyt ensinkään on mahdollisuus. Mutta keksivät sitten 
epätoivoissaan näitä muitakin mahdollisuuksia, kokonai- 
sia maailmoita, joita nyt on joka kadunkulma, kuvalehti ja 
markkinakoju tulvillaan.” 

”Ja sinä olet malli?” 

”Minä olen malli.” 

Tavallaan on hyvä, jos ihmisillä on nykyään muitakin 
mahdollisuuksia henkireikänään kuin pelkkä paloviina- 
höyryjen kyllästämä savupirtin räppänä, Mäki tuumi, jos 
se nyt on niin varmasti tämä asia. Mutta selväksi tuli, ettei 
Make Leveelahti ollut missään tapauksessa niin tietä- 
mätön ja tyhmä kuin miltä hän näytti. Päinvastoin. Hän oli 
sangen organisointikykyinen ja fiksu, ja mikä sopisikaan 
filosofisen logiikan malliteoriaa opiskelleen ammatiksi pa- 
remmin kuin malli, Mäki iloitsi. Sitten pöytään kannettiin 
kaksi runebergintorttua ja kaksi kupillista kansallisjuo- 
maamme kahvia. 


”Mitä sinä muuten teet?”, sanoi Leveelahti. 

”En mitään.” 

”Sinäkään?” 

”Lepäileminen on parasta palkkaa.” 

”Taidat kirjoittaa kirjaa.” 

”Silloin tällöin.” 

”Mistä se kertoo?” 

”Teistä.” 

”Mitä sinä meistä aiot kirjoittaa?” 

”En ole aivan varma. Tarina on vielä pahasti kesken ja 
eteen saattaa tulla yllättäviäkin näkökohtia.” 

”Sillä on muuten suuri vastuu, joka yrittää tästäkin kai- 
kesta totuuden sanoa.” 

”Niin on, vaikkei tässä hulabaloossa muuten ole päätä 
eikä häntää. Mutta sen takaan, että aion olla rehellisempi 
kuin tuo suomalaisen professorifilosofian hovihistorioitsi- 
ja, jonka kronikkateos ”Sata vuotta kotimaista kulttuuri- 
katastrofia” sai kiittävät arviot jopa Helsingin Sanomien 
tädeiltä. Minulle riittäisi yksikin vuosi.” 

”Siististi ovat kuin munat korissa.” 


”Vieläkö sinä kirjoitat jotain?” 

”Minä olen aktiivisella päätöksellä lopettanut kaiken 
filosofian”, Leveelahti totesi. 

”Omaa filosofiaasiko tarkoitat?” 

”Jostain on aloitettava.” 

”Mitä sinä sanot Kansan Kulttuurirahastolle?” 

”En mitään. Luulen että Xavier Kenneth antoi minulle 
apurahan vain kaapatakseen minut pois thaimaalaisesta 
vankilasta, ja minä hain sitä siksi, että saisin maksuun 
puhelinkeskusta varten tekemäni velat. Minä nimittäin 
lainasin kolmesataatuhatta Silfverssonilta silloin kun Rin- 
talakin eli vielä.” 

”Niinkö se oli? Tuon jo tavallaan tiesin, mutta tässä on 
lisäksi muutakin, jotain mitä en ymmärrä.” 

”Kuten?” 

”Apuraha oli jo lähes Kuusisen taskussa. Minä nimit- 
täin kuuntelin oven takana, kun Kenneth antoi hänelle 
suosittavan lausunnon. Kuitenkin rahat tulivat sinulle, ja 
Kenneth itse teki päätöksen. Toisaalta Kenneth ei nimittä- 
nyt Kuusista virkaankaan, joten näyttää siltä, ettei hän 
piitannut tuon taivaallista laitoksensa imagosta. Joko hä- 
nen latvansa on lahonnut tai hän toimi jonkin ulkoisen 
pakon ohjaamana, mikä on harvinaista. Sitä paitsi mitä 
ihmeen motiivia hänellä olisi paapoa sinua?” 

”Jos minä tietäisin vastaukset kaikkiin sinun kysy- 
myksiisi, en olisi tässä”, sanoi torttuaan lusikoiva Levee- 
lahti. 

”Niinpä. Mutta minulla on omat olettamukseni. Koska 
sinä jäit kiinni huumeiden salakuljetuksesta ja koska 
Simo Sönkkö kuoli hänelle toimitettuihin jauheisiin, herää 
epäilys, oliko Sönkön äkillisellä poismenolla ja sinun välit- 
tämälläsi huumeilla jotain yhteistä.” 

”Tuossa ei ole järkeä. Minä en ensinkään tiennyt, mitä 
niissä kovan onnen salkuissa oli, ja mitä ihmeen syytä 
minulla olisi liittoutua Kennethin kanssa, paitsi raha?”, 
sanoi kahvinjuontiaan kiirehtivä Leveelahti. 

”Sepä juuri. Sitä paitsi sinun seksipuhelinkoneistosi on 
tätä nykyä Xavier Kennethin työhuoneen salaisessa taka- 
kopissa, jonka ovea vartioidaan visusti ja josta kajastaa 
outoa sinertävää valoa.” 

”Sinertävää valoa?” 

”Kenties puhelinlaitteistosi on kunnossa, ehkä sinä et 
tiennyt kuskaavasi huumeita, kenties Kenneth halusi 

eroon Kuusisesta ja maksoi sinut takaisin, eikä asiaan lii- 
ty mitään sen kummempaa. Mutta tehkäämme vastaole- 
tus. Luulen, että Simo Sönkön kuolema ei ollut luonnolli- 
nen. Hän kuoli yliannokseen, mutta ei ilman syytä. Huu- 
meet olivat lähtöisin Xavier Kennethin kaapista, ja kurii- 
rina toimi Sönkön salvadorilainen tyttöystävä. Akka toimi 
annostelijana ja kuriirirengasta piti yllä Kenneth. Kun 
Gorgonzola katosi maasta, rengasta oli täydennettävä, ja 
Kenneth palkkasi palvelukseensa sinut. Oliko sinulla ja 
Kennethillä muka jotain yhteistä tätä ennen?” 

”Ei varmasti. Mutta miksi Kenneth olisi tahtonut elimi- 
noida Sönkön? Hänhän hävisi Kennethille mennen tullen.” 

”Juuri sitä minä en tiedä. Joko Kenneth katsoi, että 
Sönköllä oli tekeillä jotain viheliäistä, tai sitten hän vain 
halusi jollakin tavalla hyötyä Sönkön muuttumisesta ruu- 
miiksi. Tai molemmat.” 

”Tuo antaa kyllä ajattelemisen aihetta. Olen kieltämät- 
tä joskus tehnyt hulluja juttuja, mutta olen aina tiennyt, 
missä olen mukana. Nyt en ole aivan varma.” 

”Pelkään pahoin, että laitoksella on tekeillä jotain to- 
della velhoa.” 

”Mutta minun täytyy tästä mennä”, sanoi Leveelahti, 
joka oli unohtanut sekä kiireidensä syyn että sen, minne 
hänen itse asiassa piti mennä. 

”Hei sitten, ja toivottavasti saat pian kuvasi lehteen”, 
huikkasi Mäki hyväntahtoisesti. 

Leveelahti oli kadonnut. 

”Taas ajastaan jäljessä niin kuin aina”, tuumaili Mäki. 
”Ja lopettanut aktiivisella päätöksellä filosofian. Mitä eri- 
koista siinä? Eikö meidän kaikkien pitäisi tehdä niin?”, 
jupisi arvofilosofi poistuessaan Akateemisesta Kirjakau- 
pasta. 

KUUDES LUKU 


Kun anarkisti iskee, 
eli eläinfilosofi Ansku Siililän tapaus 


Yk 


etsässä oli märkää, synkkää ja pimeää. Syksyinen 

kosteus ja maasta huokuva kalmanlemu lisäsivät 
kylmänhoureista vapinaa, jota eläinfilosofi Ansku Siililä 
tunsi luissaan ja ytimissään värjötellessään metsän sii- 
meksessä tuulessa huojahtelevan kuusen alla. Onneksi 
sentään eläimillä oli turkispeitteet, joiden ansiosta niiden 
ei tarvinnut palella vaipuessaan talven ajaksi horrokseen 
tai liikkuessaan metsässä saalista hankkimassa lumen jo 
peitettyä roudan jäädyttämän maan. Mutta mikään ei ollut 
turvassa tässä ahneiden ja itsekkäiden ihmisten täyttä- 
mässä maailmassa, eivät edes eläinten karvat ja turkikset, 
vaan nekin eräät julmat ja välinpitämättömät ihmiset 
halusivat ryöstää ja nylkeä itselleen oman pöyhkeän kop- 
pavuutensa välikappaleiksi. 

He olivat pohjanmaalaisen kettutarhan läheisyydessä, 
Siililä ja joukko hänen ystäviään ja opiskelutovereitaan. 
Heitä yhdisti se, että he kaikki olivat tyttöjä — ei kai kettu- 
poika olisi mahdollinen käsitekään — ja se, että heihin oli 
kasautunut syvä agraarinen viha eläinten pahoinpitelyä 
kohtaan. Selvää ei tosin ollut se, oliko heidän kiivaimman 
kiukkunsa kohteena juuri tämä yhteiskunnan laillistama 
epäoikeudenmukaisuus vai jokin muu ajassamme vai- 
kuttava vääryys, poliittisen päätöksenteon kovuus tai val- 

lankäytön ajattelemattomuus sinänsä. 

Filosofian opiskelijana Siililä oli hyvin selvillä siitä, että 
heidän tempauksiinsa liittyi niin poliisia, lehdistöä kuin 
psykiatrejakin kiinnostavaa symboliikkaa. Kettu saattoi 
olla, paitsi kilttien lastensatujen viekas eläinhahmo, myös 
teinityttöjen siirtymäobjekti ja samastumisen kohde, jonka 
kautta kanavoitui nuorten ihmisten huoli ahtaista asun- 
noista ja heikosta ravinnosta, sekä mahdollisesti jokin 
ihmisen alkuvoimainen halu olla sillä tavoin villi ja vapaa 
kuin eläin vain voi olla. Tavallaan Ansku Siililä myönsi 
kaiken tämän, mutta se ei ratkaissut itse asiaa, kettujen 
säilömiseen, nylkemiseen, pakastamiseen, rehuksi jauha- 
miseen ja, yhtä kaikki, irvokkaaseen teurastamiseen liit- 
tyvää ongelmaa. 

Viisi miljoonaa kettua. Tässä maassa on kettu jokaista 
suomalaista kohti, ja Suomi on maailman johtava tur- 
kiksia tuottava maa. Luppasilmäisten jänöjussien, kullan- 
väristen kettujen, kiiltäväkarvaisten minkkien ja muiden 
kirkassilmäisen puudelieläinten kansoittamassa valtakun- 
nassa meillä on siis pystyssä kokonainen vankileirien 
saaristo, eräänlainen eläinten keskitysleiri. Vain keskitys- 
leirin keskellä olevasta ja Siililän parhaillaan kiikaroi- 
masta ihmisasumuksesta kajasti valoa. Kuka siellä saattoi 
olla, eläinfilosofi pohti odottaessaan toimintakäskyä koo- 
datulla taajuudella toimivaan radiopuhelimeensa. Kettu- 
tarhurin kömmittyä nukkumaan he aloittaisivat anarkisti- 
sen toimintansa. 


Tuvassa raksuttavan käkikellon kukahdettua kymmenen 
kertaa kettutarhan isokokoinen omistaja riisui tohvelit 
jalastaan. Hänen siluettinsa läikähteli makuuhuoneen 
suljettuja verhoja vasten, ja hetkisen kuluttua huoneesta 
katosi valo. Aivan kuin koko maailma olisi lakannut ole- 
masta, niin pimeää ulkona oli. 

Samalla läheisestä risukosta kajahti laukaus. Se oli 
merkki hyökkäyksen alkamisesta. Ansku Siililän radio- 
puhelin rätisi ja sieltä kuului vaimean honottava kailotus: 
”Anna mennä Ansku, me toiset hyökkäämme etelästä ja 

idästä.” Ansku Siililän tehtävänä oli sännätä suoraa päätä 
kettutarhalle, raivata esteet tieltään ja vapauttaa niin 
monta kettua kuin pystyy. 

Siililä ampaisi matkaan. Hänellä oli yllään armeijan 
mustavalkoharmaat maastohousut, pilottirotsi ja meri- 
jalkaväen maihinnousukengät. Korujen asemasta hän 
käytti vyötäisille ripustettuja kranaatteja, ja lipevästä 
suustaan häneltä puuttui vain poikittain asetettu vii- 
dakkoveitsi. Kaiken kaikkiaan Ansku Siililä oli sangen 
aggressiivinen näky. 

Hän syöksyi, ryömi, heittäytyi ja eteni Hän katkoi 
kanaverkot pihdeillä, sytytti kuormurin palamaan ja rä- 
jäytti kettujen asumusta pitelevän oven tulitikun kokoi- 
siksi kappaleiksi. Sen jälkeen hän säntäsi sisään, kaatoi 
kettujen suojaksi rakennetut karsinat ja aukaisi eläinten 
vapautta pidättelevät ovet. Valon, paukkeen, tulen ja 
rätinän hullaannuttamat ketut juoksivat tasaisena nau- 
hana metsään voimatta vastustaa kylmän ilman ja maasta 
nousevien höyryjen herättämää kutsua. 

Ansku Siililä onnistui vapauttamaan vähintään kaksi- 
sataa, ehkä jopa kolmesataa kettua. Kun sama toistui 
viereisessä ja tämän viereisessä tarhauksessa, kerralla 
pääsi vapaaksi likimain tuhat vangittua kettua. Sen jäl- 
keen kajahti taas laukaus. Mistä se tuli? Sitä kukaan ei 
osannut sanoa, mutta isännän asumuksessa paloivat 
jälleen valot. Siililä juoksi henkensä hädässä metsään, 
ojien, kivien, kantojen ja mättäiden yli, ja kaikki hänen 
toverinsa seurasivat perässä, elleivät he menneet jo edeltä. 
Isokokoisen johtajan pitelemä haulikko paukkui metsän 
reunassa saakelisti, kovaääniset laukaukset raikuivat kor- 
vessa, ja piippujen sylkemät haulit rapisivat terrorityönsä 
tehneiden tuholaisten perässä metsään. 

”Voi helvetti, senkin sekopäiset ämmät. Miksei valles- 
manni laita rautoihin teitä? Voi susi, voi paska!”, huusi 
omistaja. 

Sitten tuli aivan hiljaista. Ehkä kaikki ei ollutkaan 
menetetty. Metsästä ei kuulunut mitään vihaisen turkis- 
tarhurin lopetettua raivoamisensa. Ei oksien tai vaatteiden 

kahinaa, ei risujen rapinaa eikä edes yhtään surkeata 
saappaan lumpsahdusta tihulaisen astuessa suonsilmäk- 
keeseen tai vetäessään jalkansa pois sieltä. Ei mitään. 
Rikollinen saattoi piileskellä jossain, kenties aivan lähellä. 

Tarhurin arvaus piti täysin paikkaansa. Ansku Siililä 
lymysi viidenkymmenen metrin päässä mättään taakse 
maastoutuneena ja varoi päästämästä suustaan kevyen 
ilmavirran edestakaista virtausta äänekkäämpää hen- 
käystä. Kunnes sattui epäonnekkaan kohtalokas tapaus. 

Jokin eläin puri häntä, kenties kettu. Ansku Sillilä 
parkaisi. Hänen kätensä oli verillä. Eläin oli iskenyt terä- 
vät hampaansa Siililän paljaaseen kämmenselkään, josta 
valui nyt verta, ja tarhan johtaja laukoi hulluksi tulleella 
aseellaan ilmaan. Siililä säntäsi karkuun, astui saappaan- 
sa suohon, kompastui ja kaatui, ja samalla hänen kor- 
vissaan kaikuivat turkistarhaajan määrätietoiset ja voiton- 
varmat sanat: ”Liikkumatta tai ammun!” 

Isokokoinen haulikkomies käveli rähmällään maassa 
makaavan Siililän luokse raivaten risuja tieltään, eikä 
metsässä näkynyt juuri mitään, kunnes tarhurin kantama 
kuuden patterin taskulamppu valaisi Ansku Siililän kas- 
vot. 

”Minun pitäisi ampua sinut, senkin saatanan terroristi. 
Minun pitäisi jauhaa teidän ruhonne rehuksi. Mutta en 
halua, että eläimeni saavat lautaselleen hauleja! No, ylös 
siitä!” 

Eläinfilosofi Siililä oli siinä määrin järkyttynyt, kylmän 
kangistama ja shokissa, että hän ei sanonut mitään. Missä 
minä olen nähnyt nuo kasvot, hän vain ajatteli katsoes- 
saan vihasta punoittavaa kettutarhuria suoraan silmiin. 

”Missä helskatissa minä olen nähnyt nuo kasvot?”, 
sanoi tarhuri kovaäänisesti. ”Ja on tämäkin terrorismin 
muoto. Kettuja! Tämä maa on täynnä kodittomia kaka- 
roita, asunnottomia opiskelijoita, työttömiä, köyhiä ja ko- 
vaosaisia, mutta mikä kiinnostaa teitä: kettu! Ikään kuin 
tämän valtakunnan suurin ongelmainen olisi kettu! Voi 
hölmöjen hölmöys! Räjäyttäisitte edes lentokoneen, auto- 
pommin tai pankin kuten Beirutissa ja Belfastissa.” 

”Autopommin, lentokoneen...”, haulikkomies kertasi 
omia sanojaan mielessään, kunnes hän oivalsi sen, mikä 
oli ollut Ansku Siililälle selvää jo ohikiitävän hetken: 
”Thaimaassa, minä olen nähnyt nuo edessäni tärisevät 
kasvot Thaimaassa, Bangkokin kansainvälisellä lentoase- 
malla”, sanoi tarhuri vihdoin. 

”Niin, johtaja Kauko Harjunsalo, te olitte unohtaa mat- 
kalaukkunne lähtöselvitykseen, mutta mitä ihmettä te 
teette täällä keskellä metsää?”, lausui Siililä ensijärky- 
tyksestään toipuneena. 

”Sitä minun pitäisi kysyä teiltä”, vastasi Harjunsalo 
kiukkuaan pidätellen ja sisuksissaan kiehuvaa adrealiini- 
kattilallista jäähdytellen. Hänen edessään oli sittenkin 
oikea terroristi. 

Vaikka Harjunsalo ja Siililä olivat edelleen järkytyksestä 
suunniltaan, heidän tajuntansa valo oli jälleen syttynyt, ja 
he kykenivät ajattelemaan muitakin vaihtoehtoja kuin 
sitä, mikä tulee sodassa ensimmäiseksi mieleen: tuhota, 
tappaa ja juosta pakoon. 

”Minä luulin, että sinä olit siinä koneessa, joka räjähti 
Himalajan yllä”, sanoi Siililä. 

”Niin minä olinkin”, vastasi hämmentynyt johtaja istu- 
essaan läheiselle kannolle, ja molemmat huojentuivat sel- 
västi, Harjunsalo ehkä enemmän uteliaisuudesta kuin 
Siililä, jonka hengitys kulki vapautuneemmin pelkästään 
siksi, että vihasta puhiseva kettutarhuri oli laskenut hau- 
likkonsa vieressään olevalle mättäälle. 


”Siinä koneessa oli siis pommi”, jatkoi hän. 

”Niin oli”, sanoi Siililä. 

”Ja sinun asentamasi?” 

”Ei varsinaisesti.” 

”Miten niin ei varsinaisesti?” 

”En minä itsekään tiedä.” 

”Et tiedä?” 

”Niin. Pommin löysin Leveelahden kamppeista sattu- 
malta. Minä vain vaihdoin salkut ja toivotin hyvää matkaa, 
räjähtäisi tai ei. Leveelahti tosin jäi kiinni jo tullissa, mutta 

pommi kulki sinun mukanasi koneeseen, ja loppu onkin 
selvää, paitsi sinun läsnäolosi täällä.” 

”Selvää olisi tullut siitäkin, jos se nyt todella oli minun 
pommini se, mikä räjähti”, sanoi johtaja ja kokosi pala- 
pelin palaset yhteen. 

Kävi nimittäin niin, että koneessa ollessaan johtaja oli 
herännyt voimakkaaseen kusihätään. Hän oli jättänyt 
laukkunsa paikoilleen ja mennyt koneen takaosassa ole- 
vaan vessaan lievittämään oloaan. Juuri sillä hetkellä hä- 
nen virittämänsä kello oli soinut. Kone oli räjähtänyt kah- 
tia ja tuhoutunut täydellisesti pienempien osaräjähdysten 
tehdessä selvää koneen siipiin rakennetuista polttoaine- 
säiliöistä. Vain koneen massiivinen peräosa oli jäänyt eh- 
jäksi ja liidellyt korkeusvakaajiensa varassa kauas muun 
roinan putoamispaikalta. 

Perä oli pudonnut pehmeään lumeen, ja johtaja oli 
kömpinyt ammottavaksi katkenneen pyrstön raunioista 
avattuaan ensin WC:n muovisen oven. Iltapäivällä paikalle 
osunut tiibetiläisen luostarin laamapartio oli löytänyt ki- 
noksesta lumen peittämän suomalaisen vuorineuvoksen, 
joka posket pakkasesta kangistuneina mongerteli johta- 
vansa vakuutusyhtiö Suomi-Salamaa: ”I am a finished 
mountain-councillor dealing with insurance company Fin- 
land-Lightning”, oli hän selvittänyt. 

Kuukauden lepo buddhalaisessa luostarissa oli tehnyt 
hyvää stressaantuneelle johtajalle. Eikä hän olisi sieltä 
aiemmin pois päässytkään, sillä luostari sijaitsi lumen 
tukkimien teiden takana muulta maailmalta eristyksissä. 
Hän saattoi rauhassa odottaa kuolleeksi julistamista ja 
palata tuntemattomana Suomeen ryhtyen turkistarhaa- 
jaksi. 


”Miksi sinä sen teit?”, kysyi johtaja. 

”Minkä?” 

”Päästit koneeseen pommin, vaikka tiesit mitä lau- 
kuissa oli.” 

”Olenko minä veljeni vartija? Toimintani tuskin on sen 
epäeettisempää kuin tämä sinun harjoittamasi kettutar- 

haus ja aktivistien merkitseminen haulikolla. Sitä paitsi 
lentäminen on perin pohjin epäekologista. Hyvä vain, jos 
räjähtää. Samalla päästään liikemiehistä, professoreista, 
puudeliämmistä ja Kalevi Keihäsistä.” 

”Entäs minun kettuni?” 

Ketut olivat tosiaankin karkuteillä, ja Ansku Siililän 
kädestä valui verta. 

”Sinun kettusi? Kuka voi väittää omistavansa kettuja? 
Ei kettua voi kukaan omistaa. Kettu on vapaa olento”, 
Siililä selitti. 

”No katso, mitä sinä sait aikaan täällä. Farmi raunioina, 
kuormuri tulessa, ja sinun kätesi on yltä päältä veressä. 
Luonto on ihmisen vihollinen, ja sinä olet mennyt viholli- 
sen puolelle.” 

”Päinvastoin. Tämä on lajin sisäistä taistelua toisten 
lajien oikeudenmukaisuuden puolesta”, julisti Siililä, joka 
tällä tavoin oli juuri vakuuttanut entisen vakuutusjohta- 
jan siitä, ettei hänen järjetön tuholaisenvimmansa ollut 
mitään muuta kuin sairasta, mieletöntä ja hullua. 


”Ja nyt kutsutaan paikalle poliisi”, totesi Harjunsalo. 

”Ei poliisia.” 

”Miksei muka?” 

”Jos sinä paljastat minut, minä vastavuoroisesti ka- 
vallan sinut.” 

”Mistä?” 

”Pommi oli sinun laukussasi, ja kone katkesi sinun 
istuimesi kohdalta. Sitä paitsi sinä jäit ainoana henkiin ja 
piileskelit täällä, joten syyllinen olet sinä.” 

”Tuo antaa kyllä ajattelemisen aihetta. Mutta tämä 
kaikki näyttö on sinua vastaan. Sitä paitsi minä lueskelin 
luostarissa judofilosofi Jouniveli Hermisen kirjaa Miten 
opin ampumaan ilman tarkoitusta”. Siitä voisi hyvinkin 
olla apua koston lavastamisessa vahingonlaukaukseksi”, 
sanoi Harjunsalo kurottautuen haulikkoaan kohti. 

Samalla kuitenkin tienoon valaissut taskulamppu sam- 
mui ja johtajan mukanaan tuoma haulikko hävisi hänen 
ulottuviltaan. Kuului oksien kahinaa, risujen rapinaa, 

juoksuaskelia ja vaimeita tömähdyksiä eläinfilosofi Ansku 
Siililän paetessa ja kadotessa syvemmälle sysimustaan 


metsään. Pimeyteen jäi vain metafyysistä tuskaansa valit- 
tava suomalainen vuorineuvos. 

Pi. turkistarhalla tapahtuneesta terro- 
ri-iskusta oli kulunut viikko, kun Ansku Siililä istui 
helsinkiläisen terveyskeskuslääkärin tuolissa. Hän oli 
heittänyt haulikon ja taskulampun lampeen ja liftannut 
tiensä Helsinkiin. Hänen käteensä repeytyneet haavat 
olivat tulehtuneet, ja ennen pitkää hänen oli pakko kään- 
tyä terveyttä hoitavan viranomaistahon puoleen. 


”Mikäs tytön käteen on tullut”, sanoi lääkäri. ”Näyttää 
olevan syvät haavat.” 

”Kettu puri.” 

”Puriko kettu?” 

”Puri.” 

”Kuinka se sillä lailla puri?” 

”Olimme ystävieni kanssa marjoja poimimassa, kun 
kettu puri.” 

”Vai niin”, sanoi lääkekaapilleen kurottautuva lääkäri. 
”Minä annan sinulle jäykkäkouristusrokotuksen ja anti- 
bioottikuurin, mutta ommella sitä ei enää voi. Pitää vain 
odotella että paranee.” 


Tauko. 


”Minulla olisi muutakin asiaa.” 

”Ymm..y”, sanoi keski-ikäinen naislääkäri desinfioides- 
saan Siililän märkivät haavat ja kietoessaan ne sideharson 
avulla umpeen. 

”Voisitko sinä tehdä minulle testin?” 

”Minkä testin.” 

”Raskaustestin.” 

”Sinulle?” 

”Niin.” 

”Kyllä minä voin tehdä sinulle raskaustestin, mutta 
mitä sinä sillä teet? Vuosi sitten keskustelimme lesbo- 
laisuudestasi ja edellisen kerran hedelmöityshoidoista. 
Onko vielä jotain, jolla lailla voin auttaa?” 

”Ei, paitsi voisit katsoa, ettei verikokeessa ole mitään.” 

”Mitä mitään?” 

”Ei mitään, mutta voisitko sinä katsoa sen?” 


Siililän kaipaamissa kokeissa kului noin kaksikymmentä 
minuuttia, minkä jälkeen hänen armeijamalliset maasto- 
kenkänsä kävellyttivät hänet Helsingin ruuhkaisille ka- 
duille. Oli taas mukavaa olla sivistyksen parissa, mitään 
mistään piittaamattomien ja täydellisen välinpitämättö- 
mien ihmisten parissa, Siililä ajatteli lampsiessaan kes- 
kustan katuja kotiaan kohti. Poliisilta häntä suojeli se, 
ettei entinen vuorineuvos muistanut Siililästä muuta kuin 
metsässä ja Bangkokissa näkemänsä kasvot. 

Toisaalta Siililä ymmärsi, että turkistarhoille hyökätes- 
sään hän oli käynyt väärän vihollisen kimppuun. Hänen 
olisi pitänyt aloittaa kulutusketjun toisesta päästä ja pääs- 
tää päiviltä nuo pankista pankkiin ryntäilevät ämmät, 
jotka vetivät ylleen eläinten selkämyksestä nylkemänsä 
nahat. Sillä eihän se kysyntä siitä mihinkään vähene, että 
tuhotaan tuotantolaitokset, olipa kyse sitten turkiksista tai 
huumausaineista, ajatteli hän. 


Ansku Siililä asui kruununhakalaisessa solukommuu- 
nissa. Hän oli äskettäin täyttänyt kaksikymmentäviisi 
vuotta, ja hänen huoneensa naulakossa roikkuivat pilotti- 
rotsin ja maastohousujen lisäksi koppalakki ja mellakka- 
poliisin varusteet. Avattuaan kommuuninsa oven hänen 
piti ensin mennä keittiöön, mutta se oli täynnä opiskeli- 
joita, jotka kokkasivat ruokaa. Sitten hänen piti mennä 
suihkuun, mutta yksi opiskelija oli myös siellä. Sitten hän 
meni olohuoneeseen, jossa kaksi opiskelijaa harrasti sek- 
siä, ja tuli nopeasti pois. Sitten hän olisi mennyt vessaan, 

jos siellä ei olisi ollut opiskelijapoikaa, joka istui ripuli- 
paskalla jännittäen tenttiin ja lukien nahistunutta Musta- 
naamio-lehteä. Vasta kaiken tämän jälkeen Siililä meni 
huoneeseensa. Tällaista soluasunnoissa oli aina, ja Siililän 
teki mieli olla tarhasta karkuun päästämänsä kettu. 

Siililän asuinkumppanit, joita oli kolme, eivät pitäneet 
Siililästä, koska hän oli epäilyttävä, omituinen ja lesbo. 
Koska Siililä oli kuitenkin melko vähäeleinen verrattuna 
heteronaapureihinsa, nämä sietivät häntä. Seksinsä Siililä 
hoiti pääasiassa muualla, toisin kuin hänen heteroseksu- 
aaliset kämppiksensä, jotka kierrättivät lakanoidensa vä- 
listä lähes jokaisen opiskelijabileistä tai osakunnan yhteis- 
saunasta löytämänsä siipan. 

Huomiota solukommuunissa herättivät vain Siililän 
nukkuessaan päästämät huudot, jotka kuuluivat ovien ja 
seinien läpi toisten asukkaiden huoneisiin. Vaikka Siililän 
kaapista löytyivät naulakossa roikkuvien varusteiden Ii- 
säksi myös ruoska, valjaat ja ketju, kyse ei ollut siitä, että 
Siililä olisi harjoittanut sadomasokismia. Se, miksi Siililä 
kiljui öisin, johtui painajaisista, joita nähdessään hän yl- 
lättäen horjahti, kaatui taaksepäin ja putosi useita kilo- 
metrejä, kunnes hän heräsi omaan kiljaisuunsa. 

Eräiden arvioiden mukaan Siililän putoamisunet saat- 
toivat johtua hänen huonoista armeijakokemuksistaan. 
Ansku Siililä oli aikonut taistelulentäjäksi, mutta hänet oli 
reputettu Ilmavoimien karsinnoissa. Syyksi oli kerrottu, 
että Siililällä oli huono G-voimien sietokyky, ja päälliköt 
katsoivat tekevänsä palveluksen sekä Siililälle itselleen 
että Ilmavoimille pudottaessaan hänet Hornetin ohjaimis- 
ta. Siililän mielestä tämä oli panettelua ja viittasi vain 
tosiasiaan, että hän oli Gay. Kenties tässä oli kuitenkin 
syy siihen, miksi Siililä oli menettänyt luottamuksensa 
virkavaltaa kohtaan ja miksi hän halusi räjäyttää Finn- 
airin jumbon. 

Mutta hänen painajaisensa saattoivat kertoa myös 
hänen kunnianhimostaan, liian korkealle asetetuista ta- 
voitteista ja yleisestä idealismista, johon liittyen Siililä oli 
päätynyt opiskelemaan filosofiaa. Olipa tämän asian kans- 

sa niin tai näin, eläinfilosofi nukkui nyt sikeää unta punk- 
kansa päällä, kunnes hän aamuyöstä jälleen heräsi omaan 
kiljaisuunsa. 

S iililän harjoittama filosofia muodostikin sitten koko- 
naan oman lukunsa, ja sen sisällöstä keskusteltiin 
laitoksella vilkkaasti. Hänen pro gradu -työnsä oli toista 
vuotta käsiteltävänä. Työn ehdotetuista tarkastajista Simo 
Sönkkö oli kuollut, ja Xavier Kenneth oli esittänyt käsit- 
telyn siirtämistä aina vain seuraavaan kokoukseen. Tutki- 
elmaan tutustuneista filosofeista Taisto Kuusinen oli Han- 
gossa, Make Leveelahti liian kiireinen ja tieteentutkimuk- 
sen uusi assistentti perheongelmiensa vuoksi liikaa poissa 
työpaikalta. Myös siinä oli kylliksi aineksia painajaisunien 
näkemiseen. 

Joka tapauksessa Siililän gradu oli hänestä itsestään 
riippumattomista syistä viivästynyt, eikä kukaan edes 
muistanut, missä tuo kovan onnen tutkielma nykyään oli. 
Silti vain harvat olivat pystyneet pyyhkimään Siililän työtä 
kokonaan mielestään, sillä hänen kokoon keittämänsä 
teoksen kansilehdellä komeilivat seuraavat julistavan 
mahtipontiset sanat: ”Feministinen tutkimus siitä, miten 
heteroseksuaalinen valtakulttuuri tuhoaa filosofian”. 

Idean tähän tärisyttävään työhönsä Siililä oli löytänyt 
tutkimalla eräitä Ludwig Wittgensteinin jälkeensä jättämiä 
papereita. Monia laitoksen kunniallisia perheenisiä har- 
mitti kovasti jo se, että Wittgenstein, johon koko analyytti- 
nen filosofia empirismeineen ja pragmatismeineen nojasi, 
oli homo. Mutta asian teki heidän kannaltaan lähes sietä- 
mättömäksi se, että Siililä oli löytänyt hänen jäämistös- 
tään erään tärkeän dokumentin, joka olennaisesti selvitti 
Wittgensteinin filosofiasta muodostuvaa kuvaa. 

Kuten yleisesti tiedetään, Filosofian laitoksella säily- 
tettiin yhä näitä Cambridgen kahelin kaappihomon päivä- 

kirjoja, muistiinpanoja, luentolehtiöitä ja muita papereita, 
jotka oli varastoitu akateemikko John Rightin pikkutar- 
kasti järjestettyyn virkahuoneeseen. Sen ovi puolestaan 
aukeni vain vaivoin, harvoin ja silloinkin tarkasti valikoi- 
duille ja luotettavuutensa osoittaneille tutkijoille. 

Kunnes eräänä iltapäivänä sattui kiireeseen ja huoli- 
mattomuuteen perustuva tapaus. John Right oli jättänyt 
ovensa lukitsematta lähtiessään laitokselta ja kiiruhta- 
essaan vapaamuurariloosin kokoukseen. Ansku Siililä oli 
huomannut tämän ja tunkeutunut illan tullen veli-Oikean 
kryptiseen kammioon. Huoneen huolellista järjestystä het- 
kisen arvioituaan hän oli pannut merkille, että lattialla sei- 
sova kassakaappi oli auki ja huoneen pöydällä lojui useita 
väsyneen näköisiä papereita, joiden vieressä oli vain pyy- 
hekumi, tupakansytytin ja tuhkakuppi sekä pahvinen 
kansio, jonka selkämyksessä lukivat sanat: ”Ei saa kos- 
kea.” 

Koska huoneen hyvää haltijaa ei näkynyt mailla eikä 
halmeilla, Siililä oli poiminut roskakorista erään puoliksi 
palaneen paperinrepaleen ja pannut sen taskuunsa. Sitten 
hän oli poistunut huoneesta. Ja koska kukaan ei mai- 
ninnut kadoksissa olevasta dokumentista myöhemmin mi- 
tään, Siililä saattoi päätellä, ettei hänen näpistämäänsä 
paperia osattu enää kaivata eikä hänen vierailuaan huo- 
neessa ollut huomattu. Ja siinä hän oli mitä todennäköi- 
simmin oikeassa, mikä tosin huolestutti häntä itseään heti 
sen jälkeen, kun hän oli ehtinyt lukea kadonneeksi tuo- 
mitulle paperille kirjoitetut sanat. Suuri osa tekstistä oli 
palanut, mustunut tai kuivuneen voitaikinan peitossa, 
mutta osasta lauseita saattoi yhä saada selvän, ja ne oli 
numeroitu seuraavalla arvoituksellisella tavalla: 


3.1 Merkitykset opitaan kokemuksellisesti. 

3.2 Keskenään samaa sukupuolta olevat ihmiset voivat 
ymmärtää toisiaan paremmin kuin eri sukupuolta olevat, 
koska samaa sukupuolta olevat ihmiset oppivat kielen 
merkitykset keskenään samanlaisten kokemusten kautta. 

3.3.1 Filosofia on merkitysten projekti. 

3.3.2 Ihmisen toimintaa motivoi seksuaalisuus. 

3.3.3 Niinpä filosofialla on perimmältään homoseksu- 
aalinen luonne. 


Osa paperista oli jälleen voitaikinan peitossa, mutta lopus- 
ta sai selvän, ja jatko kuului seuraavasti: 


6.6.6. Tämän keksintöni lisäksi on myös tuotantoni toi- 
nen puoli, se, jonka olen esitellyt oppilailleni, mutta juuri 
tuo toinen ei ole ollenkaan tärkeä. 


Vaikka käsi kynän varressa olikin Siililälle täysin vieras ja 
outo, kaikesta saattoi päätellä, ettei paperille jäänyt jälki 
voinut olla lähtöisin muualta kuin itsensä Ludwig Wittgen- 
steinin pääkopan sisäpuolelta. Dokumentin idea oli nimit- 
täin se, että ymmärtäminen toteutuu parhaiten samaa 
sukupuolta olevien kesken, ja kielen ”hom|m]olooginen” 
alkuperä tekee filosofian toteutumisyhteyksistä perimmäl- 
tään homoseksuaalisia: ”Piirre, joka erottaa ihmisen eläi- 
mestä”, sanoi lesbofilosofi Ansku Siililä. 

Vaikka Siililän siteeraaman lähteen hankintamenetelmä 
olikin päivänvaloa kestämätön, selvää oli, että Siililän 
huoli hänen pikku näpistyksestään oli nyt vaihtunut huo- 
leksi siitä, kuinka hän saisi kerrotuksi tämän löydöksensä 
sisällön mahdollisimman monille kollegoilleen. 


137 


L aamu kruununhakalaisessa solukommuunis- 
sa oli kiireetön ja autereinen. Herättyään ja päästyään 
ylös vuoteesta Ansku Siililä valmisti itselleen vegaaniate- 
rian ja nautiskeli pussillisen indokiinasta kuljettamaansa 
erikoisteetä. Sitten hän luki postiluukusta putkahtaneen 
Vihreä Luonto -lehden, jossa aktivistifilosofi Tommy Sell- 
gren selvitti, kuinka onnellinen, tasapainoinen ja harmoni- 
nen kolmaskin maailma olisi, jos kaikki läntisten valtioi- 
den virkamiehet Euroopan unionia myöten söisivät ateri- 
oikseen planktonia. Ei enää lihaa, vaan planktonia. Ken- 
ties heillekin kasvaisivat aikaa myöten hetulat niin kuin 
valaille, huvitti Siililä itseään. 

Hänen mielestään päivällispöydässä olivat jo nyt tarjolla 
erikseen naisen ruoka ja tyypillinen miehen ruoka. Jos 
miehetkin söisivät metsästäjänpihviensä asemasta naisen 
ruokaa, kuten valkosipulimuhennosta, sellerikiusausta ja 
kaalinpääsoppaa, maailma olisi tältä osin parempi, ja sa- 
malla toteutettaisiin feministis-ekologista maailmanvallan- 
kumousta, kun purjosipulin varret ja retiisin palkot roik- 
kuisivat vihdoin myös miesten huulipielistä. 

Lopetettuaan tämän protestintäyteisen lesbolaisaterian- 
sa Ansku Siililä puki vaatteet päälleen ja suuntasi kul- 
kunsa Filosofian laitokselle. Siellä häntä odottaisi masku- 
liinis-ihanteellinen elämäntapakonservatiivi nimeltä Sakari 
Mäki, jonka oli turha odottaa koskevan sen enempää 
naisten tehtailemiin selleripiirakoihin kuin naisiin itseen- 
sä. Eikä se lihakaan, josta nämä filosofit niin innokkaasti 
jaksoivat keskustella seminaareissaan, ollut kummalle- 
kaan samaa. 

”Terve, Ansku! Eipä ole näkynyt siilipäätä pitkään ai- 
kaan”, sanoi arvofilosofi käytävällä saapastelevalle eläin- 
filosofille. 

”Terve! Ja paremmin kuin maleksia täällä voisit vetää 
kuivat. Sillä on sentään tuloksia. Oikeastaan tulin kat- 
somaan, miten tutkielmani käsittely etenee, jos on ede- 
täkseen”, vastasi Siililä tarkoituksellisen arrogantisti. 

Hän oli tänään pukeutunut mustaan T-paitaan ja hoh- 
tavan valkoisiin homofarkkuihin. Vaikka Siililä ei mikään 
sukupuolen sekoittaja varsinaisesti ollutkaan, tuttujenkin 
ihmisten oli usein vaikea tunnistaa häntä pelkän ulko- 
kuoren perusteella, sillä lähtiessään kotoa Siililä saattoi 
olla joko oma itsensä, maastopuvussa tai dragissa, ja hän 
todella osasi pukeutua eri tavalla mennessään Filosofian 
laitokselle, lentoasemalle tai kettutarhojen lähettyville 
metsään. 

”Sinun gradusi on edelleen hukassa”, ehti Mäki lausua 
vaivaisesti, kun laitoksen kahvihuoneesta kuului kova- 
ääninen kiljaisu ja sitä seurannut rysäys. 

”Sinäkö se olet, Ansku?”, sanoi käytävän varrelle ilmes- 
tynyt pää, joka kuului Masa Murjulle tämän kurkistaessa 
ovensa raosta ja arvellessa kiljaisun johtuneen siitä, että 
Ansku Siililä näki taas painajaisia. 

”Ehei, kyllä täällä on kaikki kunnossa. Judofilosofi 
Jouniveli Herminen se vain harjoittelee karatea kahvi- 
huoneessa”, selitti Mäki Murjulle, joka hävisi saman tien 
näkyvistä. 

”Noiden judofilosofien touhuissa ei ole sitten mitään 
järkeä”, jatkoi Mäki väsynyttä närkästystä tuntien. ”Taas 
ovat kahvikupit säpäleinä, ja vaikea on ymmärtää sitäkin, 
mihin tuo Herminen tuolla henkisyyden puolustelulla pyr- 
kii.” 

”Ehkä hän valmistelee tietä kaapista astumiselle”, sanoi 
Siililä. 

”Saattaa olla. Mutta mihin sinä itse pyrit tuolla tieteen 
ja filosofian homoerotisoimisella, josta puhuit kadonnees- 
sa Wittgenstein-tutkielmassasi?” 

”Oikeastaan minä en yhdistä niitä, vaan nämä asiat 

kuuluvat luonnostaan yhteen. Katsopas, ihmisyyden hen- 
kisiä osatekijöitä, kuten kieltä ja kulttuuria, leimaa suku- 
puolinen kokemus. Jos taas kokemusmaailma on sillä 
tavalla yksiaineksinen, kuten naisilla keskenään ja mie- 
hillä keskenään, niin todellisuuden tieteelliset ja filosofiset 
representaatiot naisistuvat ja miehistyvät siten, että meillä 
on nyt erikseen tämä miesten tiede ja naisten tiede.” 

”Ja sitä varten tarvitaan feminististä lesbofilosofiaa?” 

”Aivan. Kuten tiedät, filosofiassa kyse on rakkauden 
suuntaamisesta hyvyyden, kauneuden ja oikeudenmukai- 
suuden rakastamiseen, juuri niin kuin Platon opetti. Ja 
tämä toteutuu parhaiten samaa sukupuolta olevien kes- 
ken, koska meidän merkityskonstituutiomme on saman- 
lainen. Sen sijaan heteroseksuaalisessa valtakulttuurissa 
filosofia ryvettyy, kun välin tunkevat aineelliset ja ihmi- 
syyttä alentavat päämäärät, jotka liittyvät lajinsäilytyk- 
seen, perheen perustamiseen ja lasten kasvattamiseen.” 

”Mitä sinä sanot niille feministeille, taidehistorioitsijoille 
ja sosiologeille, jotka kiistävät koko sukupuolieron ja väit- 
tävät, että sukupuolia on vähintään viisi?” 

”Siinä se onkin se vuosikymmenten suurin kupla. He 
tekevät niin vain kalastellakseen naisille erityisetuja ja 
-oikeuksia. Silloin sukupuolia on heidän mielestään usei- 
ta, kun se edistää heidän poliittisia päämääriään, muutoin 
vain kaksi. Sukupuolia on tietysti kaksi silloinkin, kun 
sukupuolta etsitään geeneistä, kromosomeista tai hormo- 
neista, ja sen, miten sukupuolen voi kokea, määrää suku- 
puolinen fenotyyppi eli se, mitä sinulla on jalkojesi vä- 
lissä.” 

”Ja sinulla ei?” 

”Kyllä minullakin on, sinä et vain ole tutustunut asi- 
aan tarpeeksi.” 


Siililän ja Mäen päätettyä tämän valaisevan filosofiatuoki- 
onsa avautui Xavier Kennethin ovi. Esiin rullaili hyvän- 
tuulinen filosofian professori, joka oli ilmeisesti salakuun- 
nellut koko keskustelun. Lesbofilosofi Siililän ja arvofilo- 
sofi Mäen livertely ei tosin liiemmälti haitannut häntä, 

olisipa vain tiennyt, missä Ansku Siililän tutkielma tätä 
nykyä luurasi. 

”Sigma fii, gamma ksi”, piipitti professorin vakiovarus- 
tukseen kuuluva syntetisaattori, ja hänen päänsä päällä 
pyörivä viipperävilkku välkähteli iloisesti. 

”Kuten olette varmaan huomanneet, laitoksemme potee 
työvoimapulaa”, tekstitti Kenneth punaisena hehkuvalle 
valokirjainnäytölle. ”Niinpä ajattelin kysyä, voisitko sinä 
Sakari tehdä ja tarkastaa ensi kevään pääsykokeet?” 

Niin, tosiaankin. Taas lähestyi aika, jolloin isänmaan 
tuli antaa uhri filosofian opiskelijoiksi valittavien muo- 
dossa, ja yliopistoon virtasi kasapäin hakemuksia, joissa 
magneettisilmäiset nuorukaiset pyrkivät opiskelemaan 
käytännöllistä ja teoreettista filosofiaa tietämättä, mihin 
ryhtyvät. Käytännöllisellä filosofilla ja teoreettisella filo- 
sofillahan on tunnetusti se ero, että käytännöllinen filosofi 
ei saa käytännössä mistään työtä ja teoreettinen filosofi ei 
saa työtä edes teoriassa. Siksi ei ole ihme, että Mäki jää- 
väsi itsensä opiskelijoiden valinnasta jo pelkästään eetti- 
sistä syistä, ja professori delegoi tehtävän Siililälle. 

”Ja muista sitten suosia tyttöjä”, lisäsi Xavier Kenneth 
rullaillessaan kahvihuoneeseen. 

Ilmeistä oli, että hänen peniksensä, jonka toimintaa 
sääteli tahdosta riippumaton hermosto, seisoi sentään 
vielä, ellei sitten ole niin kuin Mäki totesi Kennethin 
poistuttua Siililälle: 

”Jos tuo äskeinen ei ollut kiusantekoa, Kenneth näyttää 
pitävän huolta, että Make Leveelahdelle riittää neitseellistä 
naitavaa. Miksihän?” 

”Se on yksi maku, keitä tänne valitsee. Heteroa kun 
kouluttaa, se on sama kuin istuisi kökkötraktorin kyy- 
dissä lantakuorman päällä ja avittaisi naapurin isäntää 
talikoimaan pellonpientareelleen sontaa! Sitä paitsi nais- 
ten suosiminen on sekin naista alistavaa”, sanoi Ansku. 

Tämän todettuaan Siililä ja Mäki erkanivat ja poistuivat 
ah, niin viheliäiseen valoon joutuneelta Filosofian laitok- 
selta, ja heidän tutkimustensa lomassa sattui enää yksi 
tulevia tapahtumia valaiseva episodi. 

P äivien ja viikkojen vieriessä Siililä ja Mäki olivat lähes 
unohtaneet edellisen tapaamisensa, kun he eräänä 
arki-iltana kohtasivat toisensa tasa-arvoyhdistys Pink Tri- 
anglen kerhohuoneella, jonne arvofilosofi Mäki oli poiken- 
nut tervehtimään ystäviään Tapio Pajaria ja Tommi Falle- 
niusta. Mäen suunnatessa kulkunsa jo hyvissä ajoin kohti 
kerhohuoneen ulko-ovea hänet tavoitti kuitenkin Ansku 
Siililän pyyteellisesti soinnuteltu alttoääni: 


”Sakari! Odota vähän. Sinähän olet vastakkaista suku- 
puolta.” 

”Niin olen. Kyllä minä tiedän, että olen kaikilla mahdol- 
lisilla tavoin vastakkaista sukupuolta, eikä tässä homojen 
ja lesbojen yhteisessä yhdistyksessä ole sivumennen sa- 
nottuna mitään järkeä, mutta mitä sitten?” 

”Kuten varmaan tiedät, minä olen harkinnut lasta”, 
soperteli Siililä. 

”Kaiken sen jälkeen, mitä...?” 

”Jo paljon sitä ennen.” 


Arvofilosofi Mäki ei voinut kuin ihmetellä lesboja, jotka 
vihasivat heteroita ja kuitenkin itse halusivat lapsen. Aina- 
kaan sietää hän ei heitä voinut, vaikka saattoikin yhtyä 
heidän muutamiin poliittisiin näkemyksiinsä. 

”Miksi sinä haluat lapsen vaikka olet lesbo?”, sanoi 
Mäki siitäkin huolimatta, että hän jo arvasi vastauksen. 
Sen hän oli kuullut kymmeniä kertoja aiemmin joudut- 
tuaan tuhlaamaan aikaansa feministilesbojen filosofia- 
kekkereissä: 

”Minä haluan lapsen, koska muuten en voi olla nainen!” 

Juuri tämä irrationalismin idättämä löyhälatvaisuus rai- 
vostutti Mäkeä, ja hänen tuntemaansa epätoivon raivoa 
saattoi lievittää vain hänen omaksumansa vakaumus. 
Juuri tällä tavoin sukupuolet erosivat toisistaan. Mies ei 
ollut noin ajattelematon. 


”No niin, mitä minun pitää tehdä?”, Mäki sanoi välin- 
pitämättömästi. 

”Voisitko antaa tai myydä minulle spermaa?” 

”Etkö sinä voisi hankkia sitä luonnollista tietä?” 

”Mistäs tiedät, etten ole yrittänyt? Mutta korkealuok- 
kaista fefaa on vaikea saada. Sitä paitsi minä en pidä siitä, 
mitä voi tulla liemen mukana: mikrobeja, tulehduksia, 
tauteja, jopa kokonainen mies”, lausui lesbofilosofi käsi- 
ään levitellen. 

”Ihme, ettei sinulle tullut spermapankki mieleen.” 

”Keskustelin siitä jo lääkärini kanssa, mutta eivät myy 
sitä meille moraalisista syistä, ja hedelmöityshoitolaki laa- 
haa eduskunnassa, vaikka aborttifilosofi Hetamatti Hal- 
meenhulme on tätä panttausta vastaan.” 

”Niinpä tietysti. Entä jos minä sitten suostun ja annan 
sinulle sitä spermaa?”, sanoi Mäki, joka näytti sekä eläy- 
tyvän empaattiselta että tilannetietoisen neuvokkaalta. 

”Ruiskauttaisit kuppiin. Ei sinun tarvitse tehdä mitään 
muuta. Antaisit sitten minulle. Sinähän teet sitä muu- 
tenkin”, innostui Siililä. 

”No hyvä on, minä suostun.” 


Kerhotilan keittiön ollessa tyhjä Sakari Mäki livahti sinne, 
laittoi oven perässään kiinni, avasi jääkaapin ja kaatoi 
muovisen kertakäyttömukin pohjalle viisi millilitraa tuo- 
retta kermaa. Sitten hän meni vesihanan luokse ja tiputti 
kerman päälle muutamia pisaroita lämmintä vesijohto- 
vettä. Tämän tehtyään hän sekoitti nesteen sormellaan, 
nuoli etusormensa puhtaaksi, poistui huoneesta ja ojensi 
valmistamansa keitoksen eläinfilosofi Siililälle. 

”Sano sitten, jos voin jotenkin auttaa”, totesi Siililä kii- 
tollisena. 

”Emme voi muuta kuin odottaa asioiden selviämistä”, 
sanoi Mäki haukotustaan pidätellen. 

SEITSEMÄS LUKU 
Professori Xavier Kennethin salaisuus 


EN 


A valo oli kirkas, sävyisä ja kuulas. Ihmiset kii- 
rehtivät työpaikoilleen samalla kun nousevan aurin- 
gon neitseellinen kilo valaisi Helsingin katujen sileiksi ku- 
luneet kiveykset. Kukaan ei voinut kuvitella, että tulevan 
päivän aikana tämän kaupungin kohtalo olisi ratkaistu, 
päivän, joka ei ollut vielä edes alkanut, ja että tämä koh- 
talo olisi enemmän kuin koskaan Filosofian laitoksella toi- 
mivien tutkijoiden varassa. 

Talven ja kevään kuukaudet olivat kuluneet nopeasti. 
Sakari Mäen tutkimukset laitoksella sattuneiden kuole- 
mantapausten ratkaisemiseksi eivät olleet edistyneet, ellei 
oteta huomioon epäilyjen vahvistumista ja kiinnittymistä 
Xavier Kennethiin ja Make Leveelahteen. Molemmat olivat 
nyt paikalla, kun laitoksella juhlittiin lukukauden päättä- 
vää teemapäivää ”Simo Sönkkö: filosofi, ihminen, legenda”. 

Kennethiä ja Leveelahtea enemmän Mäen mielenkiinto 
kohdistui kuitenkin Ansku Siililään, joka oli antanut tuk- 
kansa kasvaa niin, että se roikkui nyt hänen silmillään, tai 
sitten kyseessä oli peruukki. Mutta huolestuttavinta Mäen 
kannalta oli se, että myös Siililän maha oli alkanut paisua, 
ja hänen kaapista löytämänsä kevätpuku kiristeli mer- 
kitsevästi hänen vyötäistensä kohdalta. Tai sitten se oli 
tämäkin jokin lesbolais-fetisistinen feikki. 

Selvää kuitenkin oli, että mediafilosofi Leveelahti istui 
määrätietoisen näköisenä luentosalin eturivissä. Yllään 
hänellä oli raidallinen kuosipuku, ja napinlävessään hä- 
nellä oli keltainen neilikka. Vaikka aurinko oli antanut 
armollisten säteidensä paistaa myös filosofien sydämiin, 
Metsätalon kivisillä käytävillä vallitsi kylmän kalsea tun- 
nelma. Talo ei ollut talven jäljiltä lämminnyt, ja koleahkoa 
yleisvaikutelmaa lisäsi Xavier Kennethin puhesyntetisaat- 
torista lähtevä metallinen kailotus, joka kaikui ympäristön 
luokissa ja käytävillä. Leveelahti oli suunnitellut Kenne- 
thille upouuden puheenvahvistusgeneraattorin, jonka vai- 
kutuksesta Kennethin kommunikaatiokyky oli tuntuvasti 
kohentunut. Toisaalta hänen yleiskuntonsa oli jatkuvasti 
heikentynyt, ja paikalla hän oli vain siksi, että pian alka- 
vassa tilaisuudessa oli tarkoitus luovuttaa hyvän opetuk- 
sen Kaino Eila -palkinto, jonka ojentamisessa Kenneth oli 
hyödyllisimmillään. 

Kuten yleisesti tiedetään, aihetta opetuksen kehittä- 
miseen oli syntynyt Simo Sönkön vaikutuksesta, ja niinpä 
palkinnon kylkiäisenä luovutettiin myös pronssinen Simo 
Sönkkö -mitali. Marjaleena Rintalan kaavailema Palkitse- 
misperiaate oli vihdoin muuttunut lihaksi ja vereksi, ja 
vaikka mainitut filosofit makasivatkin jo suurimmaksi 
osaksi haudassa, saattoi arvofilosofi Mäki omasta puoles- 
taan toivoa, etteivät nämä tarunhohteiset filosofit myller- 
täisi koko kalmistoa sekaisin akateemisen juhlamenuetin 
soidessa yliopistolla. 

Sitten tilaisuus alkoi. Xavier Kennethin meluisat sanat 
kaikuivat täpötäydelle juhlasalille, jonka vähemmän arvos- 
tetuilla takarivin istuinsijoilla tilannetta seurasivat Sakari 
Mäen, Ansku Siililän, Taiska Tahvanaisen ja Masa Murjun 
uteliaat kasvot. 


”Arvoisa Juhlaväki!”, Kenneth kailotti. ”Elämme uuden 
vuosituhannen kynnyksellä. Tietotekniikan kehittyminen 
on mahdollistanut sen, että oppimisen haasteet ovat yhä 
enenevässä määrin siirtyneet verkkoon. Kun Internetin ja 
multimedian opetuksellisia ulottuvuuksia kehitetään, mei- 

tä odottavat tulevaisuudessa uudet, ennalta arvaamatto- 
mat ja vaikeasti ennustettavat muutostekijät...” 


Puheen jatko sujui yhtä kliseenomaisesti kuin alkukin, 
kunnes tultiin kaikkia kiinnostavaan huipentumiskoh- 
taan: 

”Olemme kokoontuneet arvostetun tutkijan ja työtove- 
rimme Simo Sönkön kunniaksi järjestettyyn tilaisuuteen. 
Dosentti Sönkkö tunnettiin loistavana luennoitsijana ja 
erinomaisena pedagogina, jonka esimerkillinen yliopisto- 
opettajan taito etsii vertaistaan pätevimpienkin kollegojen 
keskuudessa. Hänen kadehdittavan loistelias artikulaati- 
onsa ja unohtumattoman rikas sanavalmiutensa ovat syö- 
pyneet pysyvästi jokaisen opiskelijan mieleen, eikä liene 
väärin arvattu, jos uskallan olettaa, että hänen suuren- 
moiset, niin loogisella terävyydellä kuin retorisella isku- 
voimaisuudella häikäisevät massaluentonsa ovat sitä py- 
syvästi suggeroivaa syväkarisma-ainesta, jonka sokaise- 
van älyllisiä inspiraatiovaikutuksia lukuisat ja taas lukui- 
sat opiskelijasukupolvet palauttavat mieleensä vielä vuo- 
sien ja vuosikymmenienkin jälkeen, aina, kun he haluavat 
muistella nuoruutensa kukkeudessa viettämiään parhaita 
päiviä tässä tiedon, viisauden, hyveen ja valistuksen elä- 
mää sykkivässä kehdossa, yliopistossa. Siksi en epäröi 
hetkeäkään saadessani luovuttaa tämänvuotisen Kaino 
Eila -palkinnon ja Simo Sönkön kunniaksi valmistetun 
Hyvän Opettajan mitalin filosofian lisensiaatti Marco Ten- 
nessee Fidzgerald Leveelahti-McKenzielle.” 


”Onko hänellä todellakin noin vahva nim/”, kysyi Siililä. 

”On”, kuiskasi Mäki. ”Hänen isänsä oli amerikanskotti, 
ja antoivat kunnon nimen, jotta hänestä tulisi jotakin.” 

”Onpa machismo, sanoisin että gigolo, mutta rintakar- 
vattomuus ei oikeuta siihen.” 

”Siksi hän käyttääkin äitinsä tyttönimeä.” 


Kennethin vinkkaamana Leveelahti nousi hitaasti paikoil- 
taan. Yllätyksen täydellistä odottamattomuutta teesken- 

nellen hän katseli hämmentyneesti ympärilleen, käänsi 
suoraan kauluksensa, oikaisi solmionsa, ja yhtä paljon 
voitonriemua kuin vaivautuneisuuttaan peitellen hän as- 
teli korokkeelle, jossa Kenneth avustajiensa välityksellä 
ojensi hänelle tavoitellun Kaino Eila -palkinnon ja Simo 
Sönkkö -plakaatin. 


”Lisensiaatti Leveelahti on tutkijan toimessaan osoitta- 
nut sellaista rohkeutta, kekseliäisyyttä ja uhrautuvuutta, 
joiden ansiosta hänen mediafilosofiset kokeilunsa ovat 
ulottautuneet kauas yliopistomaailman ulkopuolelle. Raik- 
kaalla ja tervehdyttävällä tavalla ne ovat aukaisseet uusia 
näköaloja kaiken sivistyneen yhteiskuntaelämän, vuoro- 
vaikutuksellisen kommunikaation ja hänen omaa kohtaa- 
misherkkyysteemaansa soveltavan filosofian piirissä. Kau- 
an eläköön Make Leveelahti!”, huudahti Xavier Kenneth 
puheensa lopuksi, ja hänen pyörätuoliinsa kiinnitetty 
pumppugeneraattori ulvahti villisti. 


”Kiitos”, sanoi Leveelahti ja poistui nöyrän vaatimatto- 
masti paikoilleen. Kääntäessään katseensa yleisöä kohti 
hänen silmiinsä ilmeisesti kuitenkin osui jotain häkel- 
lyttävää, jotain, jonka hän näki luentosalin perällä, sillä 
hänen itsevarmuutensa hetkellisesti ikään kuin valjuun- 
tui, ja ainakin Sakari Mäki pani merkille, miten hänen 
poskensa äkillisesti putosivat ja silmänsä kääntyivät huo- 
lestuneesti päässä. Mitä oli tapahtunut? Kenties ei mitään 
erikoista. Ehkä vain jotain käsittämättömän ylevää ja suu- 
renmoista. Olihan jo Kantkin sitä mieltä, että ylevyyden 
kokemus syntyy elämyksestä, jota järki ei ymmärrä, ja sel- 
lainen voisi olla vaikka ydinpommin räjähdys, jos ei enää 
muuta puutu, Mäki kaavaili sukkeluuksia vilisevässä mie- 
lessään. 

Mäen ei ollut vaikea kuvitella Leveelahden esikuvaa, do- 
sentti Simo Sönkköä vaikeroimassa luentosalin puhuja- 
pöntössä, tai hänen useita ylistettyjä edeltäjiään tummas- 
sa, kireässä, jo kiiltäväksi kuluneessa puvussa selosta- 
massa tietyillä mieleen painuvilla käsieleillä milloin lajin- 

kehityksen, milloin kulttuurin, yhteiskunnan tai sosiaali- 
rakenteen hierarkkista luonnetta. 

Muutaman tilaisuudessa pidetyn puheen jälkeen semi- 
naari julistettiin päättyneeksi, ja väki alkoi valua Filo- 
sofian laitoksen aulaan. Ennen pitkää sinne ilmaantuivat 
Ansku Siililä, Sakari Mäki ja Make Leveelahti, joka vielä 
paikalle harppoessaan aavisteli huolestuneesti sitä, mikä 
oli alkanut hermostuttaa häntä jo salissa: mitä ihmettä 
Millamalla Rimpiläinen teki täällä, nainen, jota hän pani 
viimesyksyisen uraekskursionsa sudenhetkellä helsinkiläi- 
sen taiteilijaravintolan vessassa? 

”Millamalla Rimpiläinen, hauska nähdä, nice to meet 
yow”, sanoi Leveelahti lähestyen hurmaavin maailman- 
miehen elkein tätä sähkönsiniseen kokovartalopukuun ja 
silmillä roikkuvaan Madonna-kampaukseen sonnustautu- 
nutta neitoa, joka ulkomuodosta päätellen oli vähintään 
kuudennella kuukaudella raskaana. 

”Älä viitsi”, puuttui puheeseen Sakari Mäki. ”Ansku Sii- 
lilähän se siinä. Dragissa!” 

Ansku Siililä oli tosiaankin taas dragissa, ja huomattu- 
aan tämän Make Leveelahtea hävetti hieman se, minkä 
paljastuksen hän oli juuri äsken saattanut laukaista suus- 
taan. 

”Saanko esittäytyä, Millamalla Rimpiläinen onkin Ansku 
Siililä!”, sanoi sähkönsininen enkeli tempaisten sykkyräi- 
set kiharansa peruukin mukana päästään. 

Mutta hänen vatsansa oli sen sijaan aito, mikä poh- 
ditutti silmin nähtävästi hänen ympärillään seisovia mie- 
hiä, tosin kumpaistakin eri syystä. Huolestuneemmalta 
heistä näytti ylivoimaisesti Make Leveelahti, joka muisti 
luikauttaneensa Millamallan kiimaista pillua kullillaan ja 
oli sen vuoksi riittävästi asioista perillä tunteakseen huol- 
ta yhä entistä enemmän. Ansku Siililän pullea vatsa ihme- 
tytti myös Sakari Mäkeä, sillä hän ei ollut täysin selvillä 
siitä, miksi Siililän maha oli alkanut kasvaa. Tuskin aina- 
kaan hänen kuppiin kaatamassaan kermassa saattoi olla 
niin paljon neitseellistä sikiämistä edesauttavaa alkuvoi- 
maa. 

Mutta siitä Mäki oli varma, ettei lapsi ollut ainakaan 
hänen, mikä tuntui varsin vapauttavalta sikäli, ettei hän 
todellakaan tiennyt, mitä luovaa ja ylösrakentavaa ravin- 
tolassa oli tapahtunut ja mitä viisauden siemeniä Levee- 
lahti oli tuona kuumeisena yönä ympärilleen ruikkinut, 
paitsi veriroiskeita, tietysti. 

”Mutta maha on kai aito?”, toisteli Leveelahti drag- 
kuningattarelle. 

”Aito mikä aito”, sanoi Siililä ylpeästi ja pullisti ku- 
vettaan kaarelle kuin mikäkin Alfred Hitchcock parhaina 
päivinään. 

”Seuraavaksi meinaat kai väittää että lapsi on minun”, 
sanoi Mäki neuvokkaasti, ja Leveelahden kasvot kirkas- 
tuivat selvästi. 

”Kuinka niin, ja älä naura!”, vastasi Siililä Mäelle. ”Lapsi 
on nimenomaan sinun.” 

Jos niin oli tosiaankin laita, Leveelahden säikähdys oli 
turha ja siirtolohkare vierähti hänen harteiltaan. 

”Tuskin se on minun”, sanoi Mäki kuitenkin rauhalli- 
sesti. 

”Miten sinä voit olla siitä niin varma?”, Siililä epäili. 

”Meillä kaikilla on omat pikku salaisuutemme”, jatkoi 
Mäki ja vakavoitui. Halusivatko he vielä kiusata kiperään 
tilanteeseen joutunutta Make Leveelahtea? 

”Noiden homojen ja lesbojen läsnäolo ei ole koskaan 
tehnyt mitään asiaa selvemmäksi”, ajatteli Leveelahti puo- 
lestaan. Hän alkoi jälleen hermostua. 


”No jos kerran lapsi on Mäen, niin mitäpä tekemistä mi- 
nulla on koko asian kanssa?”, sanoi Leveelahti keräten ko- 
koon palkintonsa. Hän oli juuri poistumassa takavasem- 
malle, kun hänet pysäytti Sakari Mäen tarkoin punnittu 
lause: 

”Miten Ansku onkaan aidsisi laita?” 

Leveelahti naulautui paikoilleen. Odottaisko häntä ken- 
ties kutsu aids-tukikeskuksen gaalaan? 

”Aidsia minulla ei Luojan kiitos ole”, vastasi Siililä eloi- 
sasti, ”eikä myöskään hiviä. Pitäisihän sinun sitä paitsi 

tietää, että nykyään hiv ei edes kehittyisi aidsiksi, jos sitä 
lääkitään huolella, vaan se tuhoaa ainoastaan terveyden, 
ulkonäön, talouden ja ihmissuhteet. 

Jos Ansku Siililällä ja hänen toisella minällään, Milla- 
malla Rimpiläisellä, ei ollut aidsiakaan saati hiviä, tuota 
ystävistä ikuisinta, olivat Make Leveelahden asiat entistä- 
kin paremmalla tolalla, ja hän oli jo lähestulkoon pelasta- 
nut nahkansa. 

”Teetin itselleni hiv-testin käydessäni raskaustutkimuk- 
sissa viime syksynä, sillä onhan seksuaalivalistuksenkin 
mukaan tärkeintä se, että potilas saa mahdollismman 
nopeasti tietää olevansa hiv-positiivinen”, jatkoi Siililä sar- 
kastisesti. 

Silloin Leveelahti ei voinut enää hillitä uteliaisuuttaan, 
vaan hän kysyi: 

”Miten muuten kukaan voi väittää tuon täyshomon 
etenevän kaniininvauhtia isäksi?” 

”Se on helppoa”, vastasi arvofilosofi Mäki. ”Annoin siili- 
päälle kupillisen spermaa keskellä parasta kevätkiimaa 
pari kuukautta sitten. Mutta sitä en ymmärrä, mitä hän 
teki sillä, jos kerran hän tiesi jo olevansa raskaana.” 

Leveelahti kalpeni jälleen. 

”Osa siitä kaatui papereitteni päälle ja lopun mönjän 
heitin pois”, sanoi Siililä. ”Minä vain kokeilin suostuisitko 
sinä”, jatkoi hän, ja Leveelahti ymmärsi jälleen olevansa 
pinteessä. 

”Kaikki oli siis pelkkää hämäystä”, sanoi Mäki. 

”Niin oli”, vastasi Siililä. 

”Mutta miksi?”, Mäki kysyi typertyneenä. 

”Tarvitsin hyvän selityksen siltä varalta, että Leveelahti 
keksisi minut ennen aikojaan ja tulisi uteliaaksi.” 

”Minkä tähden?”, sanoi pöhkääntynyt Leveelahti. 

”Olisit vaatinut minulle abortin. Nyt et enää voi.” 

”Tuo ämmä on noita”, tiuskaisi Mäki eikä jäänyt kuun- 
telemaan, mitä kohteliaisuuksia Leveelahti nyt lasketteli 
yleensä niin hurmaavia lauseita tuhlailevasta suustaan. 
Parempi nauraa toisten vahingolle kuin omalle vahingolle, 
ajatteli arvofilosofi vaatimattomassa mielessään. 

akari Mäen käyskennellessä kohti Filosofian laitosta 

hänet ohitti Xavier Kennethin rakettina kiitävä pyörä- 
tuoli, jonka tohkeissaan kiihkoileva kuljettaja osui yhdellä 
rysäyksellä oviaukon karmiin mutta oikaistuaan kulkunsa 
katosi laitoksen syövereihin köhisten puhesyntetisaatto- 
ristaan vain yhtä ainoaa lausetta: ”Se tapahtuu liian no- 
peasti, auta armias, se tapahtuu liian nopeasti!” 

Filosofian laitoksen laupiaassa kahvihuoneessa Mäkeä 
odotti kuitenkin vain Masa Murjun leppeän tyytyväinen 
hahmo. Assistentti Masa Murju oli yksi niistä elämänsä 
katatonisessa sulkutilassa viettävistä tutkijoista, jotka ei- 
vät koskaan pese tukkaansa, käyttävät aina samoja vaat- 
teita ja jalat pöydän päälle nostettuina lukevat aina samaa 
kirjaa samassa asennossa muiden tutkijoiden saapuessa 
laitokselle iltaisin ja poistuessa sieltä aamuisin tai päin- 
vastoin. Näiden velikultien hellittämättömien ponnistusten 
johdosta Mäen oli vaikea erottaa psykiatristen kroonikko- 
laitosten hoitohuoneita ja Filosofian laitosten virkahuonei- 
ta toisistaan. 

Masa Murju oli tutkija, joka oli istunut laitoksella kak- 
sikymmentä vuotta voirinkilöitä syöden ja kuluttanut puo- 
let elämästään pohtimalla yhtä ainoaa Ludwig Wittgen- 
steinin kirjoittamaa lausetta, nimittäin: ”Jos tämä on ky- 
symys, niin mikä on vastaus?” 


”No, mihin tulokseen olet tullut?”, sanoi Mäki astuen 
samalla kahvihuoneeseen. 

”Että ongelma on vähän niin kuin tämä rinkilä”, sanoi 
Murju, ”ympäriltä pyöreä mutta keskeltä ontto”, ja hauk- 
kasi rinkilästä palasen. ”Mutta maku se on vallan mainio”, 

jatkoi hän pullaansa mutustellen ja hörppäsi paperimu- 
kista sumppia päälle. 

”Tiedätkö, minäkin taisin äsken keksiä sana-arvoituk- 
sen?”, Mäki sanoi yllättäen. 

”No, mikä se on? ” 

”Jos kysymys on ”Kuka imi Ludwig Wittgensteinilta aivot 
päästä?”, niin kuka filosofi pääsee tentistä läpi pelkästään 
kirjoittamalla paperille oman nimensä? 

Murju aprikoi hetken ja vastasi sitten: 

”Tarkoitatko häntä, joka kehitti Robo-copin eettisen oh- 
jausjärjestelmän?” 

”Bingo!”, Mäki ilkamoi ja kaatoi kollegalleen lisää kah- 
via. 


Masa Murju muistutti sangviinista Buddhaa omassa fleg- 
maattisessa olemuksessaan; vahinko vain, että hän oli 
joutunut ikuiseen luuppiin rinkeleitä popsiessaan ja etsi- 
essään jumaluutta kielen salakareista. Suurin osa Murjun 
hotkimista leivonnaisista oli muuttunut rasvarenkaiksi 
hänen ympärilleen, mikä ei tuntunut lainkaan haitanneen 
hänen virkanimityksiään. Kun on lihava, niin on pätevä, ja 
kun on isokokoinen, kukaan ei uskalla heittäytyä hanka- 
laksi, ja miestäkin pidetään fertiilinä. Mikä mainio ase 
uralla etenemistä ajatellen, Mäki tuumi, ja pisti itsekin 
rinkelin suuhunsa. Juuri silloin ilman leikkasi verta hyy- 
tävä kiljaus, joka kuului eteiskäytävästä. 

”Ei syytä huoleen”, Murju rauhoitteli rinkelinsä väärään 
kurkkuun nielaissutta Mäkeä. ”Jouniveli Herminen se 
vain harjoittelee karatea käytävässä”, jatkoi hän jo jotakin 
oppineena. 

”Minusta tuo kuulosti nyt enemmänkin Ansku Siililäl- 
tä, joka näkee painajaisia”, Mäki vaikersi kurkkutorvensa 
selvitettyään, kunnes huoneeseen rynnistivät peräjälkeen 
Jouniveli Herminen, Make Leveelahti ja Ansku Siililä, jotka 
riensivät paikalle kysyäkseen, mikä se heidänkin kuule- 
mansa karmea kiljaisu oikein oli. 

Filosofit tyhjensivät pika pikaa kahvikuppinsa ja syök- 
syivät kiireen vilkkaa eteiskäytävään. Sitten he tekivät 

käytävän muotoisen mutkan ja säntäsivät päätä pahkaa 
professori Kennethin huoneen eteen, jossa Taiska Tahva- 
nainen kirkui hysteerisesti ja piteli itseään poskista. 

Huoneen ovi oli auki ja professori istui, kuten aina, pyö- 
rätuolissa. Hänen päähänsä oli kiinnitetty keittiökulhon 
muotoinen kypärä, jonka alumiinisesta pinnasta sojotti 
sytytystulppien ja hiuspapiliottien näköisiä ulokkeita. Nii- 
hin oli kiinnitetty kireälle pingotettuja lankoja, kaapeleita 
ja johtoja, joiden toinen pää oli yhdistetty viereisessä huo- 
neessa puksuttavaan puhelinkeskukseen. Osa kulki suo- 
raan Kennethin kypärästä suljetun oven ali seinän vierus- 
talla pullistelevaan kaappiin. Marjaleena Rintalan astiassa 
uiskentelevat aivot kelluivat hiilihappojäällä täytetyssä 
vaasissa, jonka pöperöisen sisällön sekaan oli upotettu 
kaksi akkuanturia, sininen ja punainen. Professori Kenne- 
thin pöydällä törötti pankin lahjoittama mainosviiri, jonka 
logossa komeileva nimi oli kirjainlyhenne pienoisviirin reu- 
naa somistavasta tunnuslauseesta ”Me Rikkaat Teitä Alis- 
tamme”. Koko ilma oli sinisen savun peitossa, ja lattialla 
leijaili jäätävän huurteinen pilvi mystisen sameaa jalo- 
kaasua. Mistä oli kysymys? 


”Rakkaat kollegat, kuten olette huomanneet, minulle 
tärkeä yleiskuntoni on vastoin odotuksia jatkuvasti hei- 
kentynyt”, aloitti Kenneth karheasti. ”Siksi minun täytyi 
käynnistää tämä vaivoin suunnittelemani mesmerointi- 
kone inhimillisesti katsoen liian varhain”, jatkoi professori, 
ja hänen eltaantuneet hampaansa välkkyivät irvokkaasti 
hänen metallinkalsean puheensa tahdissa. ”Olette ehkä 
panneet merkille, että koko ruumiini on hitaasti hivuttau- 
tuen riutunut ja käynyt vähä vähältä käyttökelvottomaksi. 
Siksi minun piti kehittää ja suunnattomin ponnistuksin 
valmistaa tämä sanoin kuvaamattoman sensaatiomainen 
sielunsiirtokone, jonka mielikuvituksen ylittävää hengen- 
kytkyprosessia käyttäen minun oli määrä irtautua rujoksi 
riutuneesta ruumiistani ja mesmeroida vuoden 2000 tieto- 
järjestelmäromahduksen aikana sieluni sisälmykset koko 
maailman ympäri levittäytyneeseen tietoverkkoon.” 

”Mutta eihän nyt ole vuodenvaihde”, sanoi Siililä. 

”Niin, ja mitä tekevät professorin pöydällä Marjaleena 
Rintalan aivot?”, Mäki mukisi. 

”Juuri siihen olin tulossa ennen kuin te keskeytitte 
minut. Kuunnelkaa!”, karjaisi Kenneth, ja hänen silmänsä 
välkehtivät kuin shakaalilla. ”En ole lopettanut vielä. Sitä 
paitsi aikaa on jäljellä tarpeettoman vähän, liian vähän, 
aivan liian järjettömän vähän. Sielun siirtäminen ei voi ni- 
mittäin onnistua ilman riittävää irtautumisenergiaa, joka 
voidaan saada vain kytkemällä proteiiniemulgaattori osak- 
si tasavirtapiiriä, ja siihen minä tarvitsin pankkifilosofin 
aivoja.” 

”Sinä siis organisoit ryöstön”, Mäki sanoi. 

”Aivan oikein. Toimin vastaperustetun Pankkiyliopiston 
hallituksessa, eikä siinä kaikki. Lisäksi tarvitsin käyttööni 
ruumista.” 

”Mutta eihän täällä ole ruumista”, ulisi Leveelahti hä- 
tääntyneesti. 

”Tarvitsin käyttööni ruumista, joka toteuttaisi minun 
toiveitani täällä sillä välin kun minulla on kiireitä ver- 
kossa”, jatkoi Kenneth kärsimättömästi. ”Tarkoitukseni on 
nyt mesmeroida aivojeni neurofysiologiset sähkökentät tie- 
tokoneen prosessoriin. Tietokoneeseen yhdistetty keino- 
ihminen puolestaan on loistavinta, mitä teknologisen mie- 
lenlaadun riemukulku kuvitella saattaa. Minun hallitse- 
maani Internetiin kytkettynä tahtoani noudattava kyber- 
zombi tekee kombinaatiostamme voittamattoman. Voitta- 
mattoman!”, Kenneth huusi. 


Kaikki oli nyt selvää. Kuka kolkkasi Simo Sönkön käytä- 
vässä? Entä kuka toimitti hänen seksuaalimurhaajalleen 
huumeet? Kuka järjesti Silfverssonille potkut ja kuka or- 
ganisoi ryöstön? Kuka epäsi Taisto Kuusiselta apurahan ja 
kuka tuhosi hänen elämänsä? Kuka pelasti mediafilosofi 
Make Leveelahden Thaimaasta ja kuka pakkasi hänelle 
panoksia laukkuun? Vastaus on: fysiikan filosofian varsi- 
nainen professori Xavier Iskariot Kenneth, ja kuviosta 
puuttui enää hänen peräänkuuluttamansa ruumis. 

Sitten huoneen hyllyllä seisova matkaherätyskello pa- 
rahti soimaan. Aika oli tullut. Levitaatiokondensaattorin 
irtautumisjännite oli ylittänyt kapasiteetin, ja professorin 
pyörätuoli alkoi hitaasti kohota. Ilmassa risteilevät sähkö- 
seitit ja Kennethin sytytystulpista ritisevät valokaaret 
ikään kuin kehottivat äimistyneitä katsojia pysyttelemään 
kaukana hänen suunnittelemistaan laitteista samalla, kun 
Kennethin kypärään kiinnitetyt kierteiskaapelit alkoivat 
kiristyä ja smirkkelin kipinät sinkoilivat puhelinkeskuksen 
täyttämästä takahuoneesta. Juuri silloin läheisen kaapin 
ovi aukeni ja irti riistäytyvien johtojen perässä jotakin pyr- 
ki rynnistämään ulos kaapista. 

Tapahtumaa seuranneiden todistajien hämmästys oli 
suuri, kun Simo Sönkön kellastunut ruumis rämähti kaa- 
pista lattialle muutamien Ajatus-vuosikirjan niteiden pu- 
toillessa hyllyiltä ja tippuessa Sönkön maallisen asumuk- 
sen päälle. Hetken horjahdeltuaan hyllyltä putosi vielä 
yksi tukevahko nide, Ansku Siililän kadoksissa ollut tutki- 
mus ”Miten heteroseksuaalinen valtakulttuuri tuhoaa filo- 
sofian”. Se osui Simo Sönkköä päähän. 

”Tällaistako on nykyajan kokeellinen aivotutkimus?”, 
sanoi Jouniveli Herminen. 

”Tällaista”, vastasi Sakari Mäki. 


Make Leveelahti yritti vielä lähestyä Xavier Kennethin 
vaivaisesti kohoavaa pyörätuolia, kun smirkkelinkipinät 
ympäröivät jo tätäkin hökötystä. 

”Miksi, Xavier Kenneth, miksi?”, huusi hän koneistaan 
elonvoimaa keräävälle professorille. 

”Muistat kai suita sinetöivän sopimuksemme”, räys- 
käisi tämä takaisin Leveelahdelle, ojensi sen jälkeen kä- 
tensä, kurottautui pöytälaatikkonsa kahvaan ja tempaisi 
sieltä kätkössä pitämänsä lasileikkurin paiskaten sen suo- 
raan Make Leveelahden vatsaan. 

”Aahhahhahhah! Aahhahhahhah!, I will show you the 
power of the dark side”, nauroi kohoava professori, joka oli 
imenyt itseensä jo lähes kaiken sielunsiirtoon tarvittavan 
energian. 

”Uuhb”, voihkaisi Leveelahti ja vaipui Sakari Mäen käsi- 
varsien kautta savun sekaan lattialle. 

”Ellen erehdy, tuo lasileikkuri on sama, jota käytit sinä 
syksyisenä yönä, kun avustit Kennethiä rikkomalla ruu- 
misarkkuliikkeen ikkunan ja ryöstämällä Simo Sönkön 
ruumiin”, arvasi Mäki. 

”Olet aivan oikeassa”, vaikersi Leveelahti. 

”Mutta jos kerran Simo Sönkkö on keskuudessamme 
tuossa, niin mitä paloi poroksi krematoriolla?”, Mäki kysyi. 

”Noita Simo Sönkön kirjoittamia tutkimuksia tietenkin, 
joita olivat ennen kaikki hyllyt täynnä”, vaikeroi Leveelahti, 
joka oli auttanut, paitsi Sönkön raahaamisessa laitokselle, 
myös julkaisujen pakkamisessa ruumiin tilalle arkkuun. 

Professori Kennethin tuoli levitoi jo lähes puolentoista 
metrin korkeudessa, kun tapahtui äkillinen räjähdys, huo- 
neessa leimahti kirkas valkoinen valo, ja professorin istuin 
ja hänen käyttämänsä kattila putosivat kolisten lattialle. 
Professori oli kadonnut, poissa, ja jäljellä oli vain pahoin 
palaneita kaapelin pätkiä, rikkalapiollinen tomua ja kasa 
maallista roinaa. Puhelinkeskuksen viisarit näyttivät täy- 
siä ja professorin sielu livahti digitaalista verkkoliittymää 
käyttäen tietojärjestelmien sysimustaan avaruuteen. Het- 
ken kuluttua lattialta kuului ääni: 

”Anteeksi, mutta voisinko saada palasen hapankaalia?” 
Se oli Simo Sönkkö. Hän oli herännyt henkiin. 

”Mitä ihmettä nämä kaikki ihmiset tekevät täällä?”, 
sanoi Sönkkö hämmentyneenä. ”Onko tämä taivas? Olen- 
ko minä kuollut?” 

”Ei, tämä ei ole taivas, etkä sinä ole kuollut”, vastasi 
Mäki, joka tapahtumien ennalta arvaamattomasta kasau- 
tumisesta huolimatta ymmärsi heti, mistä oli kysymys, ja 
ruumiin säilymisongelmakin oli käytännössä ratkaistu. 
Myös Ansku Siililä muisti tavan, jolla Sönkkö tieteellisen 
ongelman ilmaantuessa haukkasi muitta mutkitta palasen 
kädessään olevaa hapankaalia, pureksi ja rouskutti sen ja 
syventyi taas työskentelyihin. Että osasi olla hyvää! Kun 
hänellä lisäksi oli tapana puntata mahaansa pullojen täy- 
deltä punaviiniä, oli selvää, että Sönkön ruumiiseen oli 

pumpattu niin paljon happamia ja käymistilassa olevia 
yhdisteitä, että ne tehokkaasti estivät ruumiin mätäne- 
mistä, vaikuttivat siihen suorastaan säilyttävästi, ja lai- 
toksen kuivassa toimistoilmassa Sönkön ruumis balsa- 
moitui elvytyskelpoiseksi muumioksi. 

Mutta lattialle suihkunneet smirkkelinkipinät olivat sy- 
tyttäneet ympäristöön pahoja paikallisia tulipaloja, ja äs- 
kettäin sattunut räjähdys oli loihtinut liekkeihin virka- 
huoneen verhot. Niinpä arvofilosofi Mäki tempaisi käteen- 
sä vaahtosammuttimen ja huoneessa hetken häärättyään 
suostutteli enimmän tulen talttumaan. Sitten kuoleman- 
tuskissaan makaavalla Make Leveelahdella oli jälleen 
asiaa Mäelle. Näin hän voihki: 

”Sakari, mene, sillä sinulla on tasan kaksi tuntia aikaa 
pysäyttää Sönkkö.” 

Mäki vilkaisi ympärilleen ja kas, Simo Sönkkö oli pois- 
sa. Mutta tällä kertaa hän oli oikeasti kadonnut, aivan niin 
kuin hänen asetilta nappaamansa hapankaalin pala, joka 
sekin oli teillä tietymättömillä. 

”Niin, tosiaankin”, sanoi Mäki ja kääntyi takaisin latti- 
alla makaavan Leveelahden puoleen. ”Sönkön murhan mo- 
tiivi: miksi juuri Sönkkö?” 

”Sitä olisin kysynyt Kennethiltä itseltään, ennen kuin 
hän räjähti, ja nyt hänkin on poissa. Mutta luulen aavista- 
vani syyn.” 

”Mikä se on?” 

”Sinun tehtäväsi on pysäyttää Sönkkö!”, sanoi Levee- 
lahti kysymyksiä kuuntelematta. ”Hänen energiansa ei rii- 
tä pitkään. Elonvoimakondensaattori ehti latautua vain 
puoliksi, sillä vielä ei ole vuodenvaihde. Hänellä ei ole 
hetkeäkään hukattavaksi.” 

”Minne hän on matkalla?” 

”Ellen erehdy, hän on menossa Suurenergiafysiikan lai- 
toksen Kvanttikeskukseen, Kumpulaan. Hänet on pysäy- 
tettävä hinnalla millä hyvänsä.” 

”Hinnalla millä hyvänsä?” 

”Aivan. Simo Sönkkö ei ole ihminen. Hän ei ole myös- 
kään niin retardi kuin näyttää. Hän on Xavier Kennethin 

ohjelmoima kyberzombi, jonka rinnalla Robo-copkin on 
sielukas ja moraalinen veijari.” 

”Kyberzombi?” 

”Kuulit oikein: kyberzombi! Se on eräänlainen kone eli 
kyborgi, joka on samalla henkiin herätetty filosofi eli 
zombi”, vaikeroi Leveelahti ja puristeli lasileikkurin runte- 
lemaa kuvettaan paidanreunalla, johon oli päässyt valah- 
tamaan kahvikupillinen tuoretta verta. 

”Jos Simo Sönkkö on kyberzompbi, niin silloin meillä on 
kiire”, sanoi Mäki ja säntäsi Siililän kanssa matkaan. 

Käytävässä heidät kuitenkin tavoitti Leveelahden huuto, 
ja he palasivat tuota pikaa takaisin. 

”Älkää unohtako tätä”, sanoi Leveelahti ja kaivoi tas- 
kustaan itse värkkäämänsä laitteen ojentaen sen Mäelle. 

”Mikä se on?”, Mäki sanoi. 

”Kyseessä on antimesmerointikoje, jonka avulla Sönk- 
kö voidaan saattaa takaisin tavalliseksi ihmiseksi”, Levee- 
lahti selitti, ”mutta se on tehtävä ennen kuin hänen elon- 
energiansa ehtyy.” 

”Selvä pyy”, sanoi Siililä, ja filosofit kiiruhtivät matkaan. 


Mäki ja Siililä nousivat raitiovaunuun numero 6 ja ko- 
listelivat kohti Kumpulaa kerraten tapahtumia mielessään. 

”Simo Sönkön taannoinen kolkkaus oli Filosofian lai- 
toksen rappukäytävässä sattunut pyörätuolikolari, josta 
Kenneth oli selvinnyt vähäisin vaurioin. Hän oli tahkonnut 
tuolillaan tiehensä ennen kuin tarkastuskäynnillä ollut yö- 
vartija osui paikalle. Toisella yrittämällä professori onnis- 
tui, ja hänen palkkaamansa seksuaalimurhaaja teki sel- 
vää Sönkön aikeista”, Mäki tulkitsi. 

”Jos hänellä mitään aikeita olikaan”, Siililä epäili. 

”Luullakseni hän oli perin pohjin katkeroitunut ja hau- 
toi kostoa. Kenneth keksi sen ja yhdisti omat suunnitel- 
mansa. Hänhän tarvitsi käyttöönsä ruumiin”, Mäki perus- 
teli. 

Sitten raitiovaunu pysähtyi, ovet suhahtivat auki, ja 
filosofit juoksivat Suurenergiafysiikan laitokselle. 

”Seis!”, pärmensi pääovella päsmäröivä &eteisvartija. 
”Keitäs te olette?” 

”Minä olen eläinfilosofi Ansku Siililä ja tuo on arvo- 
filosofi Sakari Mäki. Teillä ei taida nimeä ollakaan.” 

”Minä olen vahtimestari Werner Söderström. Katsotaan 
magneettiavain ja kulkulupa!” 

”Onkos meillä?”, sanoi Mäki. 

”No ei ole”, selitti Siililä, ”mutta asiamme on tärkeä.” 

”Sitten en voi päästää teitä”, vahtimestari sanoi, ja juuri 
silloin reseptiotiskin hämärissä kuultiin kimeä karjaisu 
lesbofilosofi Ansku Siililän potkaistessa hankalaksi heit- 
täytynyttä eteisvartijaa palleaan ja viimeistellessä tainnu- 
tuksen judofilosofi Jouniveli Hermiseltä oppimallaan kara- 
teiskulla. Sitten filosofit lukivat vastaanottotiskin pöydältä 
löytämäänsä vieraskirjaa, kunnes heidän katseensa py- 
sähtyi erääseen kohtaan. 

”Make Leveelahti oli oikeassa, Simo Sönkkö on käynyt 
täällä”, totesi Mäki. ”Kirjasta kajastavat hänen nimikirjai- 
mensa.” 

”Niinpäs näyttää”, todisti Siililä ja tavasi käyntikirjasta 
puoli tuntia vanhan kuittauksen: ”SS kävi täällä.” 

Filosofit kähmivät käsiinsä vartijan vyöltä löytämänsä 
avaimet ja katosivat sisäisen postin jakeluun tarkoitetulla 
potkulaudalla syvemmälle laitoksen sisuksiin. Heidän 
tiensä nousi pystyyn vasta rakennuskombinaatin pyhim- 
män, kalleimman ja mitä bysanttiläis-kryptisimpiä arvoi- 
tuksia kyselevän Kvanttikeskuksen oven edessä. Panssa- 
roidun sisäänkäynnin elektroniset lukot oli viritetty vain 
vakiovierailijoita varten, ja niiden avaamiseksi koneen piti 
tietää sekä kulkijan nimi että sitä vastaava salasana. 

”Kuka me olemme?”, Mäki sanoi hengästyneenä. 

”Simo Sönkkö tietysti”, senkin idiootti, vastasi Siililä. 
”Näppäile nyt hänen nimensä koneeseen.” 

Sakari Mäki naputteli hänen nimensä lukkolaitteeseen, 
ja kone piipitti hyväksymisen merkiksi. 

”Kiva, mihin kaikkeen Mäcci-mieskin pääsee PC-miehen 
identiteetillä”, Mäki palkitsi itseään. 

”Ja nyt se kysyy salasanaa”, Siililä selosti. 

”Mikä se voisi olla? Jotain, mikä oli hänelle rakasta: 
atomi, hapankaali, kahvi, missi...”, Mäki pohti. 

”Odota vähän, salasanoja ei voi olla enempää kuin yksi. 
Jos hänen aarteensa on täällä ja jos hänen mielessään oli 
kosto, mahdollisuuksia ei voi olla monta, ja minä aavistan 
pahinta. ”Atomic-Cafe”, sanoisin. Kokeile sitä.” 

Mäki kokeili, lukko oli looginen, ja ovi aukeni kirskuen. 
He olivat aavistaneet oikein. Kvanttikeskuksen yksinäisyy- 
dessä seisoi jättiläismäinen ydinpommi, jonka kylkeen oli 
kirjoitettu kiinankielistä tekstiä. 

”Tätä Sönkkö siis puuhaili Kiinassa!”, filosofit oivalsi- 
vat. Heidän edessään mullottava paheellinen ase oli aina- 
kin kolme metriä korkea, ja se oli irrotettu ballistisen ra- 
ketin kärjestä. Ja vaikka tämä viheliäinen laite oli aiottu 
jonkinlaiseksi lentäväksi helvetinkoneeksi, selvää oli, että 
jo ulkonäkönsä perusteella sen täytyi painaa useita ton- 
neja, eikä sitä voinut näiltä sijoiltaan töin eikä tuskin- 
kaan siirtää. 

Pahinta oli kuitenkin se, että pommin teräksenhar- 
maassa kyljessä oli peltinen luukku, josta näkyi paljon 
arvoituksellista elektroniikkaa, sekä punaisena välkehtivät 
digitaalinumerot, jotka osoittivat alati vähenevää aikaa. 
Kierrettyään pommin ympäri Mäki löysi sen kylmästä kyl- 
jestä ironisen tekstin, joka oli töhritty kalmanvalkoisella 
sudilla ja joka muistutti kirjoittajansa mitä katkerimmasta 
epätoivon vimmasta: 


Onnellisuus paras kosto on, 
sanotaan. 

Vaan sitä en ollut, 

uskokaa. 

Jo kohta kuolo teidät 
saavuttaa. 

Surma lähellä on, 

vaviskaa! 


S. Sönkkö 

”Tekisikö Simo Sönkkö tällaista”, sanoi Siililä. 

”Tämä ei ole hänen tapaistaan, mutta nousuhumalassa 
hän tuli usein runolliseksi ja antoi pensselinsä lentää.” 

”Tarkoitin hänen virittämäänsä pommia.” 

”Kenties Sönkkö ei ole juuri nyt oma itsensä. Ehkä hän 
rakensi pommin tuhoisana kautenaan, mutta rakkautensa 
huumassa hän jätti projektinsa kesken. Petollinen mes- 
merismiprofessori Xavier Kenneth pääsi asioista jyvälle ja 
nappasi hänen ideansa, sillä verkkoon livahtamisen jäljet 
piti peittää. Hän ohjelmoi Sönkön uudestaan, ja nyt tämä 
kuolon enkeli toimii hänen mielipuolisena apurinaan.” 

”Kuuntele kuinka se liikkuu.” 

”Pommiko?” 

”Ei vaan sisälläni oleva lapsi”, sanoi Siililä. 

”Että pitää joutua keskelle tällaista sekasortoa, ja vielä 
raskaana olevan naisen kanssa”, Mäki taivasteli. ”Kuun- 
tele nyt tarkoin. Meidän on löydettävä Sönkkö ja otettava 
hänet kiinni. Sitten meidän on saatettava hänet entisel- 
leen. Mutta ennen kaikkea meidän on saatava käsiimme 
katkaisukoodi.” 

”Mistä tiedät, että se on enää hänellä?”, tuhersi Siililä 
itkuisesti. 

”En minä tiedäkään. Mutta se on ainoa mahdollisuu- 
temme. Kun tuo rakkine räjähtää, meidän on hyvä olla 
kaukana, ja niin kauas emme ehdi. Aikaa on enää neljä- 
kymmentäviisi minuuttia, joiden jälkeen saapuu kalpea 
ratsastaja.” 

Siililä ja Mäki paiskasivat kvanttikammion kiinni ja ryn- 
täsivät ulos Suurenergiafysiikan laitokselta. Sitten he hyp- 
päsivät raitiovaunuun ja ajoivat keskustan suuntaan. 
Mihin ihmeeseen Sönkkö oli voinut mennä? Sitä eivät tien- 
neet muut kuin hän itse. Ehkä oli syytä luopua toivosta. 
Luopua toivosta ja mennä ravintolaan nauttimaan viimei- 
nen punssi ennen lopullista kuolemaa. 

”Ravintolaan, punssi! Täydellistä tuhoa odottavan filo- 
sofin on tietenkin johdonmukaisinta mennä ravintolaan”, 
Mäki keksi. ”Joten tähystä Ansku kapakoita”, neuvoi hän. 

Raitiovaunun kiitäessä Hämeentietä Siililä saikin sil- 
miinsä jotakin. 

”Minä näin Simo Sönkön ravintola Perfect Paradisen 
terassilla”, huudahti Siililä. 

”Ei tuo ollut Sönkkö”, Mäki korjasi lakonisesti, kunnes 
Siililä sai uuden tilaisuuden. 

”Minä näin Simo Sönkön ravintola Barbaarin jakka- 
ralla”, hän totesi. Silloin Mäki pysäytti vaunun vetämällä 
raivokkaasti hätäjarrusta. Ovet suhahtivat auki ja filosofit 
pudottautuivat kyydistä penkkaan. Sitten he juoksivat 
kohti pystybaarin likaista näyteikkunaa, jonka värikylläi- 
set mainosvalot loistivat kutsuvasti kuin Leningradin 
pillujoulu. Kyllä, siellä sisäpuolella istui ilmielävänä itse 
Simo Sönkkö. Selvitettyään kapakan vaatimattomat si- 
sääntulomuodollisuudet nämä hermostuneet filosofit ryn- 
täsivät baaritiskille Simo Sönkön viereen. 


”Katkaisukoodin täytyy olla sinulla”, Mäki sanoi painok- 
kaasti. 

”Vai olette te tonkineet menneisyyttäni?”, vastasi Sönk- 
kö juopuneesti. ”Mitään ei ole tehtävissä. Tämä on menoa 
nyt.” 

”Näin ei voi jatkua”, sanoi Siililä. ”Vain sinä itse voit 
tehdä parannuksen.” 

”Älkää räyhätkö”, sössötti Sönkkö ja pyysi baarimesta- 
ria tuomaan vielä yhden Mustan Rudolfin. Sitten hän kut- 
sui tarjoilijattaria: ”Mia ja Airi, antakaa arvofilosofillekin. 
Vodkamartini. Sekoitettuna, ei ravistettuna, vaikka mitäpä 
tuolla nyt on enää väliä, kun kohta kuitenkin surma suo. 
Ette voi minulle mitään. Olen voittamaton!” 

”Älä hätäile. Me saatamme sinut hoitoon, kuoma. Sinun 
täytyy vain muistaa päässäsi oleva katkaisukoodi”, Mäki 
tähdensi ja kaivoi taskustaan antimesmerointilaitteen. 
Ymmärrettävää oli, että heidän vieressään istuva ravin- 
tolayleisö alkoi vähitellen kiusaantua. 

Sakari Mäki ripusteli aivoanturit Sönkön kuolonseitti- 
sille ohimoille, yhden kummallekin puolen, ja samalla hä- 
nen pistorasiaan tuikkaamansa muuntaja virkisti anti- 

mesmerointikondensaattoria sähkövirralla. Kun lataus oli 
täysi, Mäki painoi laukaisinta. 

”Toimil”, sanoi hän toiveikkaana. 

Kapakassa sirahti ritsaus, ja Sönkkö putosi baari-istui- 
melta. 

”Ei kai hän lyönyt itseään pahasti?”, sanoi paikalle en- 
nättänyt portsari. ”Ja onpas omituisen näköiset korva- 
lappustereot, vaikka mitäpä minä tieteellisestä realismista 
ymmärtäisin.” 

”Hän vain putosi tuolilta”, Mäki selitti. ”Hänen pitäisi 
muistaa päässään oleva katkaisukoodi.” 

”Niin, tietysti”, totesi portsari ymmärtäväisesti. ”Mutta 
kai hän voi vielä jäädä...”, aneli tämä avuksi rientänyt 
lihaskimppu kaksinaismoralismissaan, sillä hän jos kuka 
tiesi, että Sönkön kaltaiset asiakkaat ovat tämäntapaisille 
kapakoille ”hyvin tärkeitä persoonia”, suorastaan niiden 
elinehtoja, ja nosti Sönkön takaisin baarijakkaralle. 

Sönkön ammentama elonenergia oli jo lähes kokonaan 
huvennut, mutta hänen tajunnassaan oli tapahtunut 
muutos, ja hän tuli puheliaaksi. 

”Katkaisukoodi on palindromi: ANNA A-OLUT, SAAT TAAS 
AU-PAIRIA TUHO-OSIES. NO, MIA SAATTAA SAIMON SEIS. O- 
OHUT-AIRI, APUA! SAAT TAAS TULOA. ANNA.” 

”Mitä Sönkkö sanoi?”, kysäisi Mäki. 

”Se oli palindromi, eli lause, joka on takaperin sama”, 
valisti Siililä. 

”Sanoiko hän sen jo, vai kuuluiko tuo hänen normaaliin 
repertuaariinsa? Ja keitä ovat Airi ja Mia?” 

”Tarjoilijattaria, elleivät suorastaan tarjousten kohteita”, 
arveli Siililä. ”Kenties se ei ollutkaan katkaisukoodi! Tuo 
*tuho-osiensa au-pair' lienee kuitenkin se salvadorilainen 
intohimorikollinen, ellei hän sitten tarkoittanut Make Le- 
veelahtea.” 

Filosofien syventyessä katkaisukoodiin Sönkkö kallistui 
jälleen pahasti ja putosi penkiltään lattialle, tällä kertaa 
lopullisesti. Hän oli kuollut. Ja vaikka hänen maallinen 
majansa oli jo kerran herätetty henkiin, oli selvää, ettei 
hänen untaan häirittäisi enää uudestaan tämän maailman 

aikana. Sillä laitoksella puksuttava mesmerointikone oli 
siruina ja elonvoima kaikista kaapeleista ehtynyt. 

”Simo Sönkkö taisi heittää henkensä”, huomasi Mäki. 
”Kirjoita nyt kiireesti se palindromi ylös”, neuvoi hän Sii- 
lilää samalla, kun paikalle osui jälleen ravintolan portieeri. 

”Mitäs tälle tehdään?”, sanoi hän. 

”Ystäväni taisi pyörtyä”, vastasi Mäki. ”Viekää hänet 
raittiiseen ilmaan, minä tulen kohta perässä”, ja portsari 
raahasi Sönkön kainaloista kadulle niin kuin kymmeniä 
kertoja ennenkin. 

”Suunnitelma on seuraava. Sinä viet Sönkön takaisin 
Filosofian laitokselle, ja minä kiidän katkaisukoodin kans- 
sa Kumpulaan”, Mäki organisoi. ”Jos tiedämme nyt, mitä 
teemme, meille ei tule edes kiire. Aikaa on vielä kaksikym- 
mentä minuuttia jäljellä.” 

”Osaatkin asettaa itsesi sankarin asemaan”, protestoi 
Siililä. 

”Kenties sankaria ei tule, kuka tietää? Sitä paitsi ime- 
väiset ja raskautetut kärsivät eniten, jos pommi räjähtää”, 
selitti Mäki, ja Siililä puristi paperille raapustamansa kat- 
kaisukoodin hänen nyrkkiinsä. 


Mutta ulkona oli kaunis ilma ja leivoset lauloivat puissa. 
Siililä lastasi Sönkön raitiovaunuun ja ajoi tämän kanssa 
keskustaan, eikä kukaan kiinnittänyt heidän menette- 
lyynsä erikoista huomiota, olihan tämä spriiltä ja lipeä- 
kiveltä haiseva herrasmies aivan tavanomainen raitio- 
vaunumatkustaja. Mutta tällä kertaa häntä ei viety ruu- 
mishuoneelle eikä hautaustoimistoon, vaan Filosofian lai- 
tos oli oleva hänen matkansa pää. 

Kaiken tämän tapahtuessa Mäki oli ehtinyt takaisin 
Suurenergiafysiikan laitokselle, jossa Sönkön virittämä 
Paksu-Bertta odotti jo häntä. Mutta sitä ennen hänen oli 
selvittävä niistä kymmenistä ja taas kymmenistä gorilloista 
ja muista turvallisuuden vartijoista, joita oli pääoven puo- 
leinen sisäänkäynti täynnä, sillä laitoksella oli pantu toi- 
meen täydellinen hälytys, ja ovella suoritettiin vahvistettua 
valvontaa. 

Naisia ja lapsia riisuttiin vaatteista, tohtoreita lyötiin ja 
professoreita kidutettiin kysymyksillä. Dosentteja saatet- 
tiin poliisiautoon, ja opiskelijoita kuritettiin sakoilla. Tur- 
vatoimien näin jatkuessa pääoven luona Sakari Mäki kä- 
veli kaikessa rauhassa sisään rakennuksen takana ole- 
vasta tavarantoimitusovesta, kävi kahvilassa ostamassa 
tupakkaa, tarjosi tupakkaa vartijoille, vahtimestareille, sii- 
voojille, keittäjille ja remonttimiehille ja sytytti itsekin tu- 
pakan, mitä hän ei olisi koskaan tehnyt muulloin kuin 
nyt, kun kyseessä oli sentään koko pääkaupunkiamme 
uhkaava räjähdys. Sitten hän kietoi kreppinauhan otsaan- 
sa, kääri hihansa, avasi paitansa etumukset rintakarvoja 
myöten ja pani solmionsa roskiin. Näin tehtyään hän kä- 
veli suoraan kohti hallintovirastosta paikalle ennättänyttä 
turvallisuuspäällikköä sanoen: 

”Saanko mennä?” 

”Totta kai”, vastasi korkein viisauden vartija ilahtu- 
neesti ja jatkoi Mäen mentyä kollegalleen: ”Se oli ennen 
niin hieno ja ylpeä mies tuo Mäki, mutta nyt hänkin on 
onneksi samanlainen kuin me.” 


Mäki oli nyt sisällä. Hän heitti tupakkansa pois ja rynnisti 
kiireen kaupalla syvemmälle rakennuksen syövereihin, 
kunnes hän oli jälleen Kvanttikeskuksen panssarioven 
edessä. Aikaa oli vielä kymmenen minuuttia jäljellä. ”Käyt- 
täjätunnus Simo Sönkkö”', salasana 'Atomic-Cafe”, näpe- 
löivät hänen sormenpäänsä koodia kysyvälle koneelle. Ovi 
ei auennut. 

”Käyttäjätunnus Sakari Mäki”, salasana 'ketunleipä”, 
kokeili hän omia parametrejään, mutta ovi pysyi kiinni. 

Sönkön kulkuoikeus oli evätty, päätteli Mäki, ja lukot 
oli ohjelmoitu uudestaan kaikkia hyväntahtoisina pidettyjä 
kävijöitä varten. Juuri silloin lukkolaitteen kojetauluun 
ilmestyi seuraava teksti: 

Lain painovoiman keksijän, 

mi hänen päähän putosi? 

Ja Luojan liiton, ihmisen, 

näin värit moiseen sekoitti? 
Kun sadetta ja valoa 

ja luovaa mieltä jaloa 

tään kuoreen tuotteen heijastuu 
se suussa, rouskis, jo maistuu! 


”Sairas sana-arvoitus”, purskahti Mäki epätoivoisena, ”ja 
tällaisella hetkellä. Minä tulen hulluksi noiden PC-keskuk- 
sen masinistien kanssa! Eikö täällä ole keitään muita kuin 
hyypiöitä?”, kirkaisi hän tyhjyyttään kaikuvalle käytävälle. 

Mutta ovi oli saatava auki. ”Kuka keksi painovoiman? 
Kepler? Galilei? Newton? Ei, ei ainakaan tämän oven ta- 
kana päde mekanistinen fysiikka”, Mäki päätteli. ”Sadetta 
ja valoa? Siis sateenkaari. Mitä sateenkaari tekee täällä? 
Gay Liberation? Pink Triangle? Liian kaukaa haettu. Entä 
Jumala? Jumala, joka taivutti sateenkaaren liittonsa mer- 
kiksi. Olisiko se jotain?” 

Jos sateenkaari olikin Jumalan tavaramerkki ja sateen- 
kaaren päästä saattoi löytää sangollisen kultaa, odotti tä- 
män oven takana itsensä Paholaisen luomistyö ja sormen- 
jälki. ”Ei, ei kelpaa!”, Mäki tuomitsi. ”Entä jokin kärsimys- 
hedelmä, kuten omena? Olisinpa jo kotona rakkaan Apple 
Macintoshini vieressä”, huokaisi arvofilosofi ja kokosi 
ajatuksensa. ”Omena, minä kirjoitan omena.” 

Mäki kirjoitti, ja ovi osoitti hänen arvauksensa vääräksi. 
Aikaa oli enää vaivaiset viisi minuuttia jäljellä. Sitten hän 
kokeili samaa sanaa englanniksi ja ovi aukeni. Heureka! 
Hän ehti hyvin. 


Punaiset digitaalikirjaimet välkkyivät Sakari Mäen silmän- 
pohjissa, kun hän pani päänsä sisään atomiaseen kylkeen 
avatusta luukusta. ”Voi helvetti, mikä sekamelska täällä 
sisuksissa vallitsee, on rimpsuja ja rämpsyjä”, Mäki sa- 

datteli. Kaikkialla oli kiinankielistä kirjoitusta. ”Liu lau 
lui”, luki Mäki pommin purkuun tarkoitettuja ohjeita. Olisi 
tässä meille uuden vuoden pamaus, ajatteli hän, mutta 
kuka ymmärsi hänen asemansa? Olisipa hän ollut edes 
”licenced to kill”, mutta mitä hän oli? Vaivainen filosofian 
lisensiaatti, joka oli jättänyt kiinan kurssinsa kesken, 
kunpa ei sekoaisi rooleissaan. 

Löydettyään pommin sisuksista näppäimistön, jota 
kone ymmärsi, Mäki pani kätensä taskuun ja kaivoi sieltä 
Siililän ylös kirjoittaman katkaisukoodin. Sitten hän laittoi 
sormensa näppäimille ja antoi käsiensä laulaa: 

”ANNA A-OLUT, SAAT TAAS AU-PAIRIA TUHO-OSIES. NO, MIA 
SAATTAA. SIMON SAYS: O-OHUT-AIRI, APUA! SAAT TAAS TULOA. 
ANNA.” 

Aika ei pysähtynyt, eivätkä numerot juuttuneet näy- 
tössä. Mikä oli vialla? Kenties katkaisukoodi ei ollut oikea. 
”Simo Sönkkö antoi meille väärän koodin!”, Mäki raivosi, 
kunnes hän ehti etsiä vikaa itsestään. ”Ehkä kirjoitin koo- 
din väärin. Ei, kyllä minä kirjoitin sen oikein. Vikaa on siis 
koodissa.” Aikaa oli enää neljäkymmentä sekuntia. 

”Mutta eihän tämä ole mikään palindromi”, huudahti 
Mäki lopulta, kun hänen edessään välkkyvä palokunnan- 
punainen kronometri osoitti enää viittätoista jäljellä olevaa 
sekuntia. ”Palindromin keskiosa Simon says' ei täsmää. 
Sitä paitsi kuka se voi olla tämä Simon? Pyhimyksen nimi 
oli Simon Templar, mutta Sönkkö itse ei ollut mikään py- 
himys, ellei hän sitten ajatellut voittajaansa, minua. 
Kenties Sönkkö tarkoittikin itseään ja puhui tällä kertaa 
selvää suomea. Siis: ”Saimon seis!” Mäki asetteli kätensä 
kiireen vilkkaa näppäimille ja näpelöi uuden koodin. 

”ANNA A-OLUT, SAAT TAAS AU-PAIRIA TUHO-OSIES. NO, MIA 
SAATTAA SAIMON SEIS. O-OHUT-AIRI, APUA! SAAT TAAS TULOA. 
ANNA.” 

Nyt lauseessa oli järkeä, ja Sakari Mäen pää oli seman- 
tiikasta sekaisin. Tärkeintä kuitenkin oli, että sytyttimen 
kello pysähtyi, minkä se tosin näytti tekevän jo Mäen polt- 
taessa sormeenpäänsä vereslihalle kiihdyttäessään kynsi- 
ään näppäimillä. Aikaa ei ollut jäljellä enää yhtään, vaan 

hänen silmiensä eteen raksahti neljä nelikulmaista digi- 
taalinollaa. 

Arvoitukseksi jää, mikä elokuva Siililällä oli voinut olla 
mielessään hänen kirjoittaessaan typerät ”Simon says”, 
tuumaili Mäki, jokin Die Hard -leffa ilmeisesti. Ja niin elo- 
kuvan kuin lihasten ystävä Mäki olikin, ei hänen vaati- 
mattomuutensa vähentynyt vertaistensa rinnalla, olihan 
Helsinki pelastettu täydelliseltä tuholta. 

Samalla hänen taakseen ilmestyneet turvallisuusmiehet 
poistivat varmistimen konepistooleistaan ja vetivät liikku- 
vat taakse. 

EPILOGI 


S ikäli kuin lukija on jaksanut seurata esitystämme 
tähän asti, häntä kenties kiinnostaa, mitä kertomuk- 
semme filosofeille tapahtui pääkaupunkimme pelastami- 
sen jälkeen. Vaikein ongelma ratkaistiin tietysti heti, ja vir- 
kaa hoitavaksi professoriksi kutsuttiin assistentti Masa 
Murju, minkä seurauksena hänen kuivat voirinkilänsä 
vaihtuivat pulskan täyteläisiin munkkirinkilöihin. Laitos 
paloi vielä kolme päivää, kunnes kuumuus vihdoin hellitti, 
ja jäljet kävi nuohoamassa poliisirobotti Robo-cop. 

Arvofilosofi Sakari Mäki vapautettiin kaikista hänelle 
luetuista syytteistä, ja ydinase palautettiin Suomen ja 
Kiinan välisen kulttuurinvaihtosopimuksen nojalla takai- 
sin Kiinaan. Vähän sen jälkeen ulkoasiainministeriön vir- 
kamiehet saivat toimistoonsa faksin, jossa kerrottiin, että 
pommi olikin pelkkä Kiinan viranomaisten käsistään pääs- 
tämä ydinaseen kuori, paraateissa käytetty kulissi, jonka 
nämä olivat luovuttaneet kansainväliselle ekoetiikkajärjes- 
tölle selvittääkseen, mitä tämä tekisi sille. Sittemmin Mäki 
kirjoitti kokemuksistaan kirjan, joka myi kohtalaisesti ja 
jota seurasi jatko-osa ”Hullujen filosofien paluu”. 

Ansku Siililä synnytti lapsen ja pani hänen nimekseen 
Ludwig. Hänen gradunsa hyväksyttiin arvolauseella eximia 
cum laude approbatur, ja vaikka latinan sana ”eximus” 
tarkoittaakin alun perin 'poikkeuksellista”, oli tämä käy- 
tössä kulunut arvosana nyt kerrankin paikallaan. 

Make Leveelahti luopui oikeudestaan lapseen, jonka 
isyys jäi sekä hänen omasta että Ansku Siililän toivo- 
muksesta selvittämättä. Leveelahti muutti takaisin entisen 
avopuolisonsa luokse Kallioon, jossa he viettävät tavan- 

omaisen onnetonta perhe-elämää. Lasiveitsen haavoja om- 
meltaessa mediafilosofille tehtiin hiv-testi, joka oli negatii- 
vinen, eikä hän enää saanut kuvaansa lehteen. Tätä nykyä 
Leveelahti toimii executive supervisorina päivittäiskosme- 
tiikkatavaroita kaupittelevassa firmassa ja on suosittu lu- 
ennoitsija Kokoomuksen naisten kekkereillä. Hänen vuosi- 
tulonsa ovat alle satatuhatta markkaa, mutta rahaakin 
tärkeämpänä hän pitää sitä, että hän oli taas onnistunut 
todistamaan jotain itselleen. Kiperimmänkin tilanteen 
tullen tämä julkisuuden lemmikki osasi aina pudota ja- 
loilleen, vaikka muutoin hänen sankaruutensa jäikin pel- 
kästään sisäiseksi. 

Yhteiskuntafilosofi Taisto Kuusinen osoittaa yhä tiettyä 
sankaruutta toimien satamalastaajana Hangossa. Sano- 
misen tuskaa podettuaan hän perusti aikakauslehden, 
jonka nimeksi tuli eräitä kulttuuri-instituutioita mukaillen 
Niini & Nänni. Lehti menestyy loistavasti, ja Kuusinen toi- 
mii sen päätoimittajana. ”Mistään ei ole niin lyhyt matka 
julkisuuden valokeilaan kuin marginaalista”, toteaa hän 
juttutarjokkaisiinsa reunahuomautuksia tehden. 

Yleensäkin elossa olevinen filosofien asiat ovat hyvin, ja 
vaikka paljon väkeä kieltämättä kaatui, sai paha jälleen 
palkkansa. Mutta miten kävi Simo Sönkölle? Haudattiinko 
hänet uudestaan? Tähän voimme vastata kieltävästi. Ai- 
kansa pohdittuaan yliopiston kiinteistövaliokunta päätti, 
että pitkälle palanut Filosofian laitos saneerataan. Siinä 
yhteydessä purettiin käytävän varrelle upotettu sähkö- 
kaappi, ja tilalle rakennettiin lasiovella varustettu vitriini 
Simo Sönkön pölyttyneen ruumiin säilyttämistä varten. 
Siellä hän nyt lepää Lenininä, aivan niin kuin Kuusinen oli 
kuvitellut. 

Tuli sitten riemullinen vuosituhannen vaihde ja tietojär- 
jestelmien tuomiopäivä, joka sujui iloisesti juhlien, paitsi 
että tietoliikenneyhteydet pätkivät pahoin, ja eri puolilla 
maailmaa kerrotaan tarinoita, että tuona sadun taikaa 
kimmeltävänä yönä kotitietokoneiden ruutuihin ilmestyi 
Lock Nessin hirviötä muistuttava pää, joka tosin katosi 
jälkeäkään jättämättä. 

Entä tämän tekstin kirjoittaja, jonka nimi on suurelle 
yleisölle niin tuntematon, ettei se eroa mistä tahansa 
keksitystä salanimestä? Hän ei, voimme vakuuttaa, usko 
sen enempää automaattikirjoitukseen kuin sielunvaelluk- 
seenkaan, vaikka mistä näidenkään ilmiöiden taustat voi 
varmasti tietää. Muutama päivä mesmerointiskandaalin 
jälkeen laitokselle ilmestyi hattuun ja keppiin sonnustau- 
tunut herrasmies englantilaistyylisessä kävelypuvussaan: 

”Burroughs lasku- ja kirjoituskoneista, hyvää päivää! 
Täälläkö teillä oli se automaatti, joka piti korjata?” 

Jukka Hankamäen teokset 


1. Enkelirakkaus 
Filosofia ja uskonto homoseksuaalisuutena 


2. Rakkauden välittäjä 
Kulttuurikritiikki ja eettisen ihmisen ideaali 
Simone Weilin ajattelussa 


3. George Herbert Mead ja symbolinen interaktionismi 
Tutkimus minuuden, merkitysten ja yhteiskunnan 
rakentumisesta 


4. Dialoginen filosofia 
Teoria, metodi ja politiikka 


5. Filosofia räjähti, tulevaisuus palaa 
Vähä katekismus filosofiselle anarkistille 


6. Filosofiset viuhahdukset 
Populaarifilosofisia tekstejä sekseistä, vallasta 
ja filosofisista liikkeistä 


7. Työttömän kuolema 
Johdatus uuteen työyhteiskuntaan ja työn filosofiaan 


8. Kansallisfilosofinen manifesti 
Tie tulevaisuuden Suomeen 


9. Kuka halusi murhata filosofin? 
Romaani filosofian hulluista päivistä ja myös rikoksesta 


10. Suomalaisen nykyfilosofian historia 
Mustelmani taisteluista tieteen ja filosofian kentillä 


Verkkokolumnien kokoelmat 


1. Sensuurin Suomi 
Filosofisesti korrekteja kolumneja arkipäivän ajatusrikoksista 


2. Kansanvallan varkaat 
Kirjoituksia kansanvallan kaventamisesta Suomessa 


3. Valhe kaatuu 
Fatwoja ja jeremiadeja eripuraisesta Euroopasta 


4. Minuutti on mennyt 
Synkkää yksinpuhelua vieraantuneesta valtakunnasta 


5.Sanaakaan en vaihtaisi pois 
Kirjoituksia monikulttuurisuudesta, maahanmuutosta 
ja kansainvälisyydestä 


6. Vastahankaan 
Punavihreän kuplan puhkaisuja 


7. Ankara totuus 
Ansaittuja analyysejä ja valittuja verkkokolumneja 


8. Poliittisesti korrektia 
Kutkuttavan kivaa kujerrusta vastuuvalheista 
ja vihatotuuksista sinulle, kyyhkyläiseni 


Mediatutkimukset 


1. Totuus kiihottaa 
Filosofinen tutkimus vasemmistopopulistisen 
valtamedian tieto- ja totuuskriisistä 


2. Pavlovin koirat 
Tieteellinen tuomio median ja byrokraattien kostosta 


Romaani filosofian hulluista päivistä 


Filosofi on henkilö, jolla ei ole periaatteista mitään sanottavaa. 
Fysiikan filosofi Simo Sönkkö, pankkifilosofi 
Marjaleena Rintala ja mediafilosofi Make Leveelahti 
ovat johtavia suomalaisia filosofeja. 


Kuka halusi murhata filosofin? on romaani siitä, 
mitä tapahtuu, kun ajattelun ihanteeksi asetetaan 
naturalistien oikeuttama pinnallisuus tai virtuaali- 
todellisuuksiin verhottu välinpitämättömyys, 
bisnesarvoista puhumattakaan. Kateus, kunnianhimo 
ja katkeruus ottavat vallan viisauden rakastajista, 
ja ajaudutaan epäluuloisuuteen ja ahneuteen, 
kunnes jotakin alkaa tapahtua. 


Jukka Hankamäen kirjoittama dekkari on kuoliaaksi 
naurattava romaani akateemisen savuverhon takana 
kytevästä juonittelusta ja rikoksesta: todellinen 
reliikkifriikin herkkupala. 


”Hankamäki luonnehtii teostaan mielipideromaaniksi. 
Itse kutsun sitä humoristiseksi (h)irvikuvaksi näistä ajoista 
tässä yhteiskunnassa. Tavallaan Hankamäen esikoisessa 
on kulttikirjan aineksia [...].” 


Johanna Matero, Ruumiin kulttuuri 4/2000. 


